Tisztelt Országgyűlés! Köszöntöm önöket, és ez a köszöntés két alkalomból is aktuális. Először is, mert ezen a héten még nem találkoztunk; a második, hogy az informatikai rendszer nem működik, így a munkánkat technikai szünettel kezdjük. [[Derültség és taps.]] Próbálják haszonnal tölteni az elkövetkező 15 percet, amire is technikai szünetet rendelek el. Köszönöm szépen a kollégák nevében is a megértést. [[Szünet: 11.06-11.34]] [[Elnök: dr. Hiller IstvánJegyzők: Földi László és Szávay István]]
Tisztelt Országgyűlés! Köszöntöm önöket az őszi ülésszak 4. ülésnapján. Tájékoztatom önöket, hogy az ülés vezetésében Földi László és Szávay István jegyző urak lesznek a segítségemre, és a két kitűnő jegyző úr biztatást is jelent egyben, hogy az informatikai rendszer, reméljük, mielőbb helyreáll. Köszöntöm a kedves vendégeinket is, és mindenkit, aki figyelemmel kíséri a munkánkat. Tisztelt Országgyűlés! A mai napon napirend előtti felszólalásokkal kezdjük a munkánkat, ezt követően 11 óra 50 perctől 13 óra 20 percig a kérdésekre, majd körülbelül 13 óra 20 perctől 14 óra 20 percig az azonnali kérdések és válaszok órájára kerül sor, ha ehhez hozzáadják a technikai szünet durván fél óráját. Végül a napirend utáni felszólalásokkal fejezzük be az Országgyűlés mai ülését. Tisztelt Országgyűlés! Napirend előtti felszólalásra jelentkezett Németh Zsolt képviselő úr, a Fidesz képviselője: „Gratulálunk Angela Merkelnek” címmel. Képviselő úr, parancsoljon!
Tisztelt Elnök Úr! Államtitkár Urak! Tisztelt Ház! A német választások mindig fontos események az európai politikában, de akkor, amikor Európa egy olyan helyzetben van, mint manapság, nyugodtan tekinthetjük sorsdöntőnek Európa jövője és ezáltal Magyarország jövője szempontjából is a németországi választásokat. A választások nyertese, úgy gondolom, nem lehet azon vitatkozni, hogy noha veszteségeket el is szenvedett a CDU-CSU pártszövetség, de egyértelműen ők nyerték meg toronymagasan a választásokat, ezért gratulálunk a Fidesz nevében a Fidesz testvérpártjának, gratulálunk Angela Merkel pártelnök asszonynak, és sok sikert kívánunk ahhoz, hogy immáron a negyedik kancellári mandátumát eredményesen betölthesse. A választások vesztese: a választások vesztese, azt gondolom, szintén nem lehet kétséges, hogy az SPD, a szociáldemokraták, hiszen olyan mértékben gyengültek meg, hogy lassan már közelebb kerülnek a kispártok pozíciójához, de az a szemlélet is vereséget szenvedett, úgy gondolom, amit az elmúlt időszakban Martin Schulz, illetőleg a szociáldemokraták megjelenítettek - magas lóról, sommásan lepopulistázták a politikai ellenfeleiket, és jobban tudták, hogy mi kell a népnek, mint maga a nép. E tekintetben, azt gondolom, Martin Schulznak nyugodtan ajánlhatjuk a magyar nemzeti konzultáció intézményét - hamarosan kezdetét fogja majd venni -, hogy miként lehet a társadalom véleményét figyelembe venni a politika formálása során. Mik voltak a választásnak a meglepetésszerű összetevői? Mindenekelőtt a legfontosabb meglepetés az, hogy a harmadik helyen az AfD nevű pártalakulat végzett, a negyedik helyen pedig az FDP, a szabad demokraták végeztek. Úgy gondolom, hogy ennek a két pártnak az eredménye rendkívül figyelemreméltó, és közös gyökere van a két párt eredményes sikerének; azt gondolom, hogy mind a ketten egy nagyon egyértelmű és határozott bevándorlásellenes álláspontot foglaltak el. És ha figyelembe vesszük azt a lehetőséget, hogy nagy valószínűséggel az FDP a CDU-nak, CSU-nak koalíciós partnere lesz, akkor számítani lehet arra, hogy azok a nézetek, amelyeket ők a bevándorlás ellen megfogalmaztak, ki fognak hatni az Európa-politikára, és jó reményünk van arra, hogy a Soros-tervben foglalt elgondolások - adott esetben a kényszerbetelepítés, a kötelező kvóta intézménye - lekerülhetnek az európai politika napirendjéről. És végül néhány megjegyzés, hogy mit várhatunk az elkövetkezendő időszakban: először is egy széttöredezett német politikával kell szembesülnünk, hiszen eddig öt párt, most pedig már hét párt vesz részt a Bundestag működésében. Ez megnehezíti a kormányalakítást, és nehezebbé teszi magát a kormányzást is Németországban. Ugyanakkor ebből az is következik, hogy azok a szempontok, amelyekre felhívta a választás a figyelmet, a biztonság, a biztonságnak a belső és a külső vonatkozásai Németország politikájában és az európai politikában is fel fognak értékelődni. És arra is számíthatunk meggyőződésem szerint, hogy azok a föderális, kétsebességes álmok, amelyek megfogalmazódtak az elmúlt időszakban, a kijózanító eredményeknek a fényében lekerülnek a napirendről, és vissza fog térni egyértelműen a német politika az európai egység gondolatához. Úgy gondolom, hogy Magyarország részéről, ha ezek az elvárásaink beteljesülnek, felajánlhatjuk az együttműködésünket, Magyarország és a magyar emberek baráti jobbot nyújtanak e tekintetben Németországnak. Köszönöm szépen a figyelmüket. [[Taps a kormánypártok soraiban.]]
A kormány nevében Tuzson Bence államtitkár úr kíván reagálni. Mielőtt megadom a szót, az önök nevében is tisztelettel és barátsággal köszöntöm a Debreceni Ady Endre Gimnázium és a budapesti Lónyay Utcai Református Gimnázium és Kollégium diákjait és pedagógusait. Örülök, hogy itt vannak. Köszöntöm önöket. Az időmérésről mi gondoskodunk. Államtitkár úr, öt perc erejéig öné a szó. Parancsoljon! [[11.40]]
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Valóban nagyon fontos esemény Magyarország számára és Európa számára is a német választások, hiszen Európának az egyik legerősebb, mind politikai, mind gazdasági értelemben az egyik legerősebb államáról beszélünk. Öröm az számunkra, hogy a CDU-CSU koalíciója meg tudta nyerni a mostani választást, és Angela Merkelnek nagy esélye van arra, hogy tovább folytassa a kormányzati munkát. Gratulálunk ezért Angela Merkelnek és a CDU-CSU-szövetségnek. És valóban nagy vesztese is van ennek a választásnak, a baloldal, a német baloldal, ami mutatja azt, hogy azok a gondolatok, azok a megszólalások és azok a frázisok, amelyeket pufogtatnak mostanában, nem sikeresek Németországban, nem sikeresek Európában. Nagy tapasztalat lehet ez, nagy előrejelzés lehet ez az európai és a magyar baloldali pártok számára is. Fontos kérdés az, hogy megváltozott Európa és változik Európa, hiszen egy olyan kérdés, mint a bevándorlás kérdése, a német választásokon is nagyon fontos kérdéssé tudott válni, és befolyásolta a német választások eredményét. Nekünk, magyaroknak különösen fontos ez, hiszen mi vagyunk elsősorban az alatt a nyomás alatt, amit a bevándorlás jelent, hiszen mi vagyunk az az állam, amelyiknek a leghosszabb szárazföldi schengeni határa van, ennek megfelelően nekünk kell a legkeményebben védekeznünk a bevándorlással kapcsolatban. Magyarország határain ott áll a kerítés, amely megvédi Magyarországot a közvetlen beáramlással kapcsolatban. Ugyanakkor Magyarország továbbra is kitett a Soros-terv megvalósításának, hiszen itt van előttünk egy olyan terv, amelynek a lényege az, hogy változassák meg Magyarországot, változzon meg Magyarország. És azok az államok, amelyeket ma Magyarországnak hívunk, Szlovákiának vagy Lengyelországnak, változzanak meg, és szűnjenek meg a magyarok, a szlovákok, a lengyelek, és legyen egy egységes európai massza, egy európai nép, amely majd követni fogja Brüsszel akaratát. Európát nem lehet a feje tetejére állítani. Azok a döntések, amelyek Európában születnek, a nemzetek döntésén kell hogy alapuljanak, a nemzetek hozzák meg a döntéseiket, és a nemzetek döntéseiből kell hogy összeálljon a végén Európa döntése. Európa alapító atyái, amelyben a németek is részt vettek annak idején, sőt oroszlánrészük volt abban, hogy Európa úgy alakult ki, ahogy kialakult, nos, Európa atyái úgy képzelték el Európát, hogy alulról építkezik, nem pedig fölülről vezérelt rendszer lesz belőle. Ez ellen a lehető leghatározottabban kell nekünk, magyaroknak is tiltakozni, ezért fontos a következő időben meginduló nemzeti konzultáció, amely a Soros-tervről fog szólni, arról, hogy mit szólnak a terv egyes pontjaihoz a magyarok. Hallgassuk meg az emberek véleményét, mert egy ország sikeres politikát nemzetközi téren is csak akkor tud képviselni, ha ezt az emberek akaratára alapítja. Ez bizony nagy tanulsága Európa utóbbi időszakának, és nagy tanulsága a német választásoknak is. Köszönöm szépen, elnök úr. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Napirend előtti felszólalásra jelentkezett a Szocialista Párt képviselője, Szakács László képviselő úr: „Az önkormányzatok napjára: önkormányzatiságból csak a kormányzatiság maradt” címmel. Parancsoljon!
Köszönöm a szót, elnök úr. Tisztelt Képviselőtársaim! Tisztelt Államtitkár Urak! Sokat hallottunk most az alulról szerveződésről, a szubszidiaritásról, a központosítás rosszságáról. Én úgy gondolom, hogy valamikor 1989 környékén, 1990-ben ezért kellett lecserélni az akkori tanácsrendszert. Úgy gondolom, a helyi önkormányzatok napján erről fontos beszélni. Azért váltották le elődeink és azért váltottuk le közösen a tanácsrendszert, mert nem szerettük volna, hogy fölülről, ha úgy tetszik, egy párt központjából mondják meg azt, hogy mi történjen a településeken. Ez volt az önkormányzatiság, ez volt a rendszerváltásnak talán az egyik legnagyobb, ha nem a legnagyobb vívmánya. Olyan dolgok jöttek elő, amit úgy hívunk, hogy önkormányzati vagyon. Teljesen új dolog volt, hogy hozzá lehetett rendelni a feladatokhoz vagyont, feladatokat lehetett vállalni, szabad volt a feladatok vállalása. Ezzel persze ki lehetett domborítani a helyi sajátosságokat, vagy éppen meg lehetett oldani a helyben fontos dolgokat. És persze ott volt a hatáskör, hogy a helyi dolgok helyben oldódjanak meg, hiszen erről szól az önkormányzatiság, nem másról, mint a helyi emberek közös jogáról, hogy helyi vezetőket válasszanak. Ez így volt egészen 2010-ig. Majd 2010-ben önök egy hátraarcot csináltak. Ha egy sommás képet nézünk, akkor azt látjuk, hogy megint egy párt központjában születnek meg azok a döntések, amelyek alapján a helyi közösségeknek kell élni az életüket. Azt látjuk, hogy kineveztek önök megyés ispánokat, akiket most valójában a kormányhivatalok vezetőinek hívnak. Semmifajta szakmai múltjuk nincs, pártkatonák, politikai szereplők, innen, az önök padsoraiból kerültek ki, s most nekik kell dönteni oktatásról, kultúráról, s a fogyasztóvédelmen keresztül, ha kell, még a bányakapitánynak a feladatát is nekik kell ellátni. Megjelentek a járási hivatalok, azt mondták, olcsóbb lesz és gyorsabb; a járási hivatal kétszer akkora lassan, mint egy régi polgármesteri hivatal, és el is látja az önkormányzati, a volt polgármesteri hivatalok feladatának a 10-15 százalékát. Nagyjában-egészében ezt tették önök. Nem lett gyorsabb, lassabb lett. Nem lett olcsóbb, drágább lett. Ez az az önkormányzati reform, amit még önök megfejeltek azzal, hogy elvitték az önkormányzatok büszkeségeit, amit mindenki szeretett, elvitték az egészségügyi intézményeinket, amelyeket felújítottunk, hitelt vettünk rá, embereket csábítottunk oda dolgozni, orvosokat, ápolókat. Önök elvitték. Az oktatási intézményeink, amikért rengeteget pályáztunk az Európai Uniónál, rengeteget dolgoztunk, amelyekért szintén hiteleket vettünk fel, önök észszerűsítés címén elvitték. Elvitték, hogy mások üzemeltessék. És látjuk, hogy szegény Klebelsberg Kunóról elnevezett intézményrendszerük, illetve az Állami Egészségügyi Ellátó Központ bukdácsolása inkább drámába illik, mint egy sikertörténetbe. Pécsett most újra ugrottak egy szintet, ott teljesen visszajön a tanácsköztársaság. Pécsett megalakult a fideszes pártbizottság, ők vezetik Pécs városát. S ha már csődbe vittek egy várost, egy haldokló városból már elkezdik elvinni a családi ezüstöt, most már eladó a reptér is. Eladók lesznek majd a közműszolgáltató cégek is? Elvitték az egészségügyi intézményeket, az oktatást, elviszik a működtethető vagyont. Úgy gondoljuk, hogy ezzel önök megcsúfolják a rendszerváltásnak azt az eszméjét, amiről úgy gondoltuk, hogy önkormányzatiság, s hogy a helyi ügyek helyben dőlhessenek el. Amikor majd ezen változtatni fogunk a kormányváltás után, akkor visszaadjuk a helyi önkormányzatok hatáskörét, és visszaadjuk a helyi önkormányzatok szabadságát arra, hogy a helyi ügyeket ők szervezzék, ők intézzék és ők dönthessék el. Visszaadjuk az oktatási intézményeket, csak azoknak nem, akik nem kérik. Megszervezzük a helyi egészségügyi alapellátást, a helyi járóbeteg-szakellátást, és helyben lehetőséget kapnak arra az önkormányzatok, hogy a civil kapcsolataikat úgy építsék ki, ahogy azt ők jónak látják, nem ahogyan az az önök pártközpontjában eldőlhet. Köszönöm szépen a figyelmet.
Köszönöm szépen, képviselő úr. A kormány nevében Pogácsás Tibor államtitkár úr reagál. Parancsoljon! [[11.50]]
Köszönöm a szót, elnök úr. Tisztelt Képviselő Úr! Tisztelt Ház! Valóban, 2000-ben döntött a parlament nagy egyetértésben arról, hogy szeptember 30-a legyen az önkormányzatok napja. Abban egyértelműen egyetértett akkor a Ház is, ezek szerint képviselő úrral is egyetértünk, hogy az önkormányzatiság kialakulása, az önkormányzati rendszer, az, hogy a döntések, a polgárokat közvetlenül érintő fejlesztések helyben dőljenek el, ez a rendszerváltás egyik legfőbb eredménye volt, és a rendszerváltás egyik alappillére is volt.Persze azt, hogy az önkormányzatiság hogyan alakult az önkormányzatok 1990-es megalakulását követően, nyilvánvalóan másképpen látjuk, és sajnálatos tény, hogy adott esetben a tényeket is esetenként másképpen látjuk. Az önkormányzatok feladat- és hatáskörének drasztikus átalakulása 1995-1996 táján kezdődött, méghozzá a legtisztességtelenebb módon. Hiszen az önkormányzatok hatáskörét, az önkormányzatok feladatkörét és mozgásterét egyszerűen költségvetési szorítással, költségvetési szigorításokkal korlátozták, kötötték gúzsba az önkormányzatokat. Képviselő úr említette az önkormányzati vagyont. Azt gondolom, helyes, hogy említette. Én is említeni szeretném, hogy a Horn-kormány volt az, amelyik az önkormányzati vagyont eladta, privatizálta a közműszolgáltatókat, majd az önkormányzati vagyonból, amit privatizált, az önkormányzatokat megillető forrásokat nem adta oda az önkormányzatoknak, hanem elköltötte. Megjegyzem, hogy az Orbán-kormány 2001-ben ezt pótolta, és az önkormányzatok 2001-2002-ben rendkívül sok friss forráshoz jutottak azáltal, hogy az egyébként őket megillető közművagyon pénzét megkapták. [[Dr. Szakács László folyamatosan közbeszól.]] De ugyanezt elmondhatnám szintén ebből az időszakból a tűzoltóságokkal kapcsolatban, a tűzoltók túlórabérével kapcsolatban. És sorolhatnám mindazokat a megszorító intézkedéseket, amelyekkel az önkormányzatok tönkretételéért mindent megtettek. 2009-ben az Állami Számvevőszék jelentése szerint - és 2009-ről beszélünk, az akkori Állami Számvevőszékről - 2004 és 2009 között mintegy 3600 milliárd forintot vont ki a kormányzat az önkormányzati szférából, és folyamatosan növelte az önkormányzatok feladatkörét. Csak emlékeztetném képviselő urat arra, hogy például a megyei önkormányzatokat egyetlen tollvonással tették tönkre. Hiszen a megyei önkormányzatoktól az illetékbevétel őket megillető részét egyetlen tollvonással elvonták, és ezt követően az önkormányzatok a saját alkalmazottaik bérét sem kapták már meg a kormányzattól. És így sajnálatos, de teljesen érthető és természetes jelenség volt az, hogy 2008-2009-ben az önkormányzatok, élükön egyébként a megyei önkormányzatokkal, a vagyon felélésével, majd hitellel kellett pótolják azt a forrást, amit elvontak tőlük, és ezzel igyekeztek fenntartani azokat a közszolgáltatásokat, amelyeket az önkormányzati törvény egyébként az önkormányzatok számára megszabott.Felismertük azt, hogy ez így nem mehet tovább, ezért kellett újragondolni az önkormányzatok finanszírozását, az önkormányzatok és az állam közötti feladatmegosztást. Képviselő úrnak ajánlom figyelmébe azokat az időket, amikor az önkormányzati vezetők elmondták, hogy az állam az oktatáshoz a feladatok 40-45 százalékára biztosít forrást, a többit helyi adókból, helyi bevételből, és ahol ilyen nem volt, ott bizony hitelből kellett finanszírozni. Az állam átvállalta az önkormányzatok adósságállományát, új feladatmegosztási megállapodás, új törvény született, és valóban eljutottunk oda, hogy az idén már második éve az önkormányzati alrendszer nem deficites, hanem bevételi többlettel rendelkezik. Tehát nem növeli az államadósságot, és működnek az önkormányzatok. Az önkormányzatok fejlesztésébe ma már nemcsak az európai uniós forrásokat vonjuk be, hanem a gazdaság által megtermelt forrásokat. És például a „Modern városok” programja az egész vidék fejlesztésére kiterjedve olyan ipari-gazdasági gócpontokat hoz létre, amely a kistelepülések felemelkedését, a kistelepüléseken való munkahely megteremtését szolgálja, a munkalehetőséget és így az életlehetőséget teremti meg. Úgy gondolom, az önkormányzatiságért az elmúlt években a magyar kormány, a magyar parlament nagyon sokat tett, és örülök annak, hogy az önkormányzatokkal együttműködve folytathatjuk ezt a munkát. Köszönöm szépen a szót, elnök úr. [[Taps a kormánypárti padsorokban.]]
Nagyon szépen köszönöm. Tájékoztatom önöket barátsággal, hogy amióta nem látják, mennyi idejük van, sokkal pontosabban fejezik be a beszédüket. Mindenki 5 percet beszél anélkül, hogy látná a monitoron. Elnök úrnak lehet, hogy fogom javasolni, hogy így próbáljuk akkor korlátozni a hozzászólások időtartamát.Napirend előtti felszólalásra jelentkezett, tisztelt Országgyűlés, Hadházy Ákos képviselő úr, az LMP képviselője: „Farkas-terv” címmel. Parancsoljon!
Köszönöm szépen, elnök úr. Ma is volt már a Házban szó valamilyen elképzelt hatalmas összeesküvésről, világ-összeesküvésről, aminek a kormány adott egy terv nevet. Ma itt egy valódi tervről szeretnék beszélni, meg is valósult Magyarországon, és ezt tények támasztják alá. Ez pedig a Farkas-terv. Lehetne Farkas Flórián-tervnek is hívni, de akár természetesen Orbán-tervnek is lehetne hívni, hiszen nyilvánvaló, hogy Farkas Flórián önmagában nem tervelhette volna ki ezt az egészen elképesztő és egészen nyíltan véghez vitt csalássorozatot. Ehhez nyilván a miniszterelnök esze és jóváhagyása is kellett. A terv alapja az a sok százezer roma ember, akik többsége egészen kilátástalan helyzetben van, elesett, kiszolgáltatott embertársaink. A másik része a tervnek pedig az a sok-sok milliárd forint, amit az Európai Unió ezeknek az embereknek a megsegítésére adott, azonban minden lett belőle, csak ez nem. Nem lett belőle megsegítés, hanem ebben azt a fantáziát látta meg Farkas Flórián, illetve nyilván a gazdája, hogy szavazógépeket lehet ebből létrehozni, egy szavazórendszert lehet létrehozni, illetve ezt a pénzt, ennek a pénznek a legnagyobb részét el lehet lopni. Nemcsak terv a Farkas-terv, hanem megvalósult. A „Híd a munka világába” program ma az első olyan milliárdos nagyságrendű program, ahol a kormány nem tagad semmit, a kormány elismerte, hogy annak a pénznek a legnagyobb részét ellopták. Gyakorlatilag nehéz is lett volna mást mondani, hiszen semmi nem valósult meg belőle, de mégis kifizették a milliárdokat. Azonban nemcsak erről van szó, nemcsak a „Híd a munka világába” programról van szó, van egyéb ilyen program is, amiről sokkal kevesebb szó esik, méltatlanul. Ilyen volt az „Út a szakmaválasztáshoz” című program. Volt egy híd, de az út sem járt jobban. Az „Út a szakmaválasztáshoz” ösztöndíjakat adott volna a rászorultaknak, illetve segített volna azoknak a tanároknak, akik velük foglalkoznak. De ebből a 6 milliárd forintból összesen 400 millió forint ment erre a célra, a többi gyakorlatilag elillant minden haszon nélkül. Van ennél extrémebb tétel is. Nem tudom, hogy a roma államreform programról vajon ki hallott már. Azt hiszem, nem sokan. Egymilliárd forint ment el a roma államreformra. Nyilván nem nehéz azt bebizonyítani, hogy nem történt roma államreform, a pénzt azonban elköltötték. Volt egy „Ezer roma nő” nevű program, ez is a Farkas-terv része volt. Az „Ezer roma nő” programban néhányan kaptak valóban munkát, azonban ha megnézzük, hogy mennyi pénzért oktatták őket elvileg, például egy házi ápolói néhány hónapos szak 1 millió forintba került személyenként, vagy pedig egy gyermekfelügyelő szak, ez is talán két hónapos oktatás volt, 350 ezer forintra jött ki. És nincs még vége. Elképesztő, hogy nem hagyták abba, annak ellenére, hogy a „Híd a munka világába” programmal lebuktak. Visszakéri elvileg az állam a pénzt, és úgy kapja vissza, hogy odaadja még egyszer a pénzt, még egyszer elveszik. De nincs vége, folytatják. Egy mentorhálózatot hoznának létre 2 millió forintért, és itt olyan embereket alkalmaznak, akik gyakorlatilag, hogy, hogy nem, mind a roma önkormányzat Farkas Flóriánhoz hű tagjai, és ezek az emberek vagy tagjai az önkormányzatnak, vagy pedig rokonai . Nagyon sokszor egészen idős és gyakorlatilag egyetlen szakmunkásképző végzettséggel bíró embereknek kellene több száz ember számára pszichológiai teszteket előírni és egyéni mentorálási programokat előírni. Nyilvánvalóan ezt a Farkas-terv nem gondolta komolyan. A Farkas-terv lényegét maga Farkas Flórián elmondta a roma önkormányzat egyik közgyűlésén, ahol a „Híd a munka világába” programról beszélt. Ott egyetlenegy mondatot mondott erről a 6 milliárdos programról. Annyit mondott, hogy végre megígértem nektek, hogy fogok nektek fizetést adni, tehát fogtok főállásban fizetést kapni, és végre itt a „Híd a munka világába” programban ezt megkapták. Nem lett belőle semmi.Még egy nagyon fontos bizonyítéka van ennek a Farkas-tervnek, mindenkinek felhívom rá a figyelmét. Annak ellenére, hogy a kormány elismerte, hogy ezt a pénzt ellopták, Farkas Flórián még mindig a mentelmi jog mögött van, és még mindig nem indítottak ellene eljárást. Márpedig a szerződések nagy részét ő írta alá. [[12.00]] Ennél pontosabb, egyértelműbb bizonyíték a magyar ügyészségről nincsen, és ennél pontosabb bizonyíték arra, hogy szükség van arra az LMP-s javaslatra, hogy az ügyészségen belüli korrupciót is vizsgálni kell, erre nincsen. Nyilvánvalóan az ügyész az egyik lába a Farkas Flórián-tervnek, a másik lába pedig a Rogán-terv, amelyik mindenféle kitalált propaganda-hadjáratokkal fogja megpróbálni eltüntetni ezt a Farkas-tervet. Köszönöm szépen.
Köszönöm szépen. Tájékoztatom önöket, hogy az informatikai rendszer rendben működik. Kérek minden képviselőt, hogy a kártyáját nézze meg, hogy rendben benn van-e, és hogy a nevénél megjelenik-e - a névfeliratánál - a neve. Köszönöm szépen. A kormány nevében pedig Rétvári Bence államtitkár úr válaszol. Államtitkár urat is kérem, hogy a parlamenti mikrofonba beszéljen úgy, hogy működik-e, próbáljuk meg. Minden jót kívánok!
Köszönöm szépen a szót, elnök úr. Tisztelt Képviselő Úr! Tisztelt Ház! Képviselő úr azzal fejezte be a mondandóját, hogy egy kommunikációs tájékoztató kampányt korholt, hogy egy valótlan vagy nem létező problémával foglalkozik, és ezzel kívánja elfedni azokat a kérdéseket, amelyekről ön beszélt. Tisztelt Képviselő Úr! Ez jól beleillik abba, amit ön is meg ellenzéki képviselőtársai, politikustársai mondtak és mondanak is, amely teljes mértékben elfedi azt a valóságot, ami bevándorlás. Azt hiszem, a német választások eredménye lehet az egyik leginkább olyan jel, intő jel minden olvasni tudó politikus számára, amely mutatja, hogy ha ezzel valaki nem foglalkozik, és úgy vélekedik róla, mint ahogy ön vélekedik róla, hogy nem létezik bevándorlás, akkor bizony annak komoly politikai árát kell megfizetni. [[Dr. Hadházy Ákos felállva, a patkónak háttal, frakciótársával beszélget.]] Amit ön elmondott, tisztelt képviselő úr, az nagyjából csak annyit mutat, hogy Magyarországon egy működő rendszer van, amely a szabályosságot vizsgálja az európai uniós források felhasználásánál, ha valahol szabálytalanságot tapasztal, akkor közbelép, ha nem tapasztal szabálytalanságot, akkor nem lép közbe. Nem úgy működik ez a rendszer, hogy ahová ön levelet küld, vagy amiről sajtótájékoztatót tart, ott van vizsgálat, amiről pedig nem küld, ott nincs vizsgálat. Tisztelt Képviselő Úr! Ön számtalan sajtótájékoztatót tartott korrupcióinfó néven, amit a sajtóban inkább csak kamuinfónak szoktak nevezni, ahol egyetlenegy kérdéssel nem foglalkozott: a legnagyobb korrupciós üggyel, ami az európai uniós támogatások történetében volt, mégpedig a 4-es metró ügye. Amivel ön nem foglalkozik, annak a szabálytalanságáról az Európai Unió vizsgálatot indít, mert szabálytalan, mert törvénysértő. Amiről viszont ön sajtótájékoztatókat tart, azokban az ügyekben sem az Európai Unió, sem a magyar hatóságok nem indítanak vizsgálatot. Úgy lehet tehát megkülönböztetni a valós korrupciós ügyeket, amelyekről adott esetben brüsszeli vizsgálat is indul, hogy azokról ön hallgat, azokat ön fedezi. Azoknak valahogy asszisztál, eltereli azokról a figyelmet, és másfajta eljárásokról beszél, amelyekben viszont valóságtartalom nincsen, éppen ezért nem indulnak el ezek az eljárások. Úgyhogy, tisztelt képviselő úr, az ön felszólalásának a lényege, hogy Magyarországon szabályosan zajlik az európai uniós források felhasználása, hiszen vannak szabálytalansági eljárások, a legnagyobb a 4-es metró szocialista és liberális idők alatt történt beruházása, amikor százmilliárdos nagyságrendűre tehető az a kár, ami a magyar adófizetőket összességében éri; messze több, mint amennyiből egy új szuperkórházat fel lehetne építeni, ez a pénz, amit elcsaltak, eltüntettek, vagy elloptak ebből a projektből. [[Korózs Lajos: És Vietnamban?]] Ahol pedig ön különböző sajtóhadjáratokat indít, ott kiderül, hogy sem az európai uniós hatóságok, sem a magyar hatóságok semmit nem találnak ezekben az ügyekben. Nyilvánvalóan túl azon, hogy ezekkel a különböző sajtóhadjárataival ön igyekszik a szocialisták idején vitt korrupciót is fedezni, hiszen azokról egy szót sem ejt, mindezek mellett ezek a felszólalásai egyfajta szaloncigányozásnak is beillhetnek, amikor azt mondja, hogy ami pénzt a cigány emberekre bízunk, azoknál különböző szabálytalanságok vannak. Szerintem az igenis helyes, tisztelt képviselő úr, hogyha arra fordítunk összegeket, hogy a cigány emberek számára is, akár ösztöndíj formájában, akár más formátumban lehetőséget biztosítsunk arra, hogy tanuljanak, végzettséget szerezzenek. Ennek az egyik következménye, hogy a hétéves kormányzásunk alatt [[Kunhalmi Ágnes: Azért rakjátok ki őket az iskolából! Korózs Lajos: Szégyelld magad!]] a hétéves kormányzásunk alatt több mint kétszeresére nőtt azoknak a cigány magyar honfitársainknak a száma, akik most már egyetemre, főiskolára járnak. Ehhez kellett persze az a program, amely segített befejezni az általános iskolát, segített befejezni a középiskolát, vagy segített szakmát szerezni. [[Harangozó Gábor István: Neked segítettek szavazatot vásárolni!]] Képviselőtársunk ezeket a pályázatokat, ezeket a programokat kifogásolta, amelyek segítettek szakmát szerezni az embereknek, vagy érettségit segítettek szerezni cigány embereknek is és nem cigány magyar embereknek is egyaránt, és így tudtak továbbtanulni. [[Dr. Hadházy Ákos elhagyja az üléstermet.]] Azt hiszem, Magyarország számára egy nagyon fontos siker, nagyon fontos siker, hogy azok a fiatalok, akik különböző romaösztöndíjakkal vagy más segítség útján, de be tudták fejezni a középiskolai tanulmányaikat, ők egyetemre tudtak menni, és ma már kétszer annyi cigány fiatal tanul egyetemeken, mint hét évvel ezelőtt, és nem lehet más feladatunk, mint a következő években ezt a számot növelni, hogy minél több és több cigány fiatal tudjon végzettséget szerezni, tanulni, akár felsőfokú végzettséget szerezni, és így boldogulni az életben. Az pedig, tisztelt távol lévő képviselő úr, aki a demokráciát úgy képzeli el, hogy nem hallgatja meg a kérdésre adandó választ, mi minden esetben meghallgattuk eddig a képviselő urat [[Harangozó Gábor István: Mert nincs értelme.]] nyilván nem volt minden esetben a legkönnyebb végighallgatni azt a stílust, amit képvisel, de a válaszok alatt ő rendszeresen kimegy a parlamentből [[Kunhalmi Ágnes: Ti be sem jártatok évekig!]] nem tudom, ez miféle LMP-s parlamentarizmus vagy miféle párbeszéd az ő részükről, de mivel az időkeretem lejár, ezért azokat az eseteket hadd ne mondjam el, amikor a képviselő urat a teljes magyar nyilvánosság valótlanságon kapta. Ő azt mondta, hogy le fog mondani, ha őt valótlanságon kapják, és amikor valótlanságon kapták, például a családi földbirtokoknak az ügyében, abban az esetben természetesen nem mondott le, ott is a párbeszédet körülbelül így képzelte. Köszönöm szépen. [[Taps a kormánypártok soraiból.]]
Tisztelt Országgyűlés! Napirend előtti felszólalásra jelentkezett a Kereszténydemokrata Néppárt képviselője, Földi László képviselő úr, az Országgyűlés jegyzője: „2018 a családok éve lesz” címmel. Parancsoljon!
Köszönöm a szót, elnök úr. Tisztelt Elnök Úr! Tisztelt Képviselőtársaim! Ellenzéki adósságnak tartom, hogy a Fidesz-KDNP kormányzásának egyetlen kiemelkedő eredménye az ország védelme és az illegális bevándorlók, terroristák elleni küzdelem lenne. A határok megóvása, a biztonság szavatolása közben ugyanis a nemzeti keresztény oldal töretlenül dolgozik a legfontosabb közösség, a család megerősítéséért. Mi vezettük be például a családi adózást, ami egész Európában egyedülálló intézkedés, és már több mint egymillió magyar családnak nyújt segítséget. A két gyermeket nevelő családok által érvényesíthető adókedvezmény mértéke 2016-tól négy év alatt fokozatosan kétszeresére nő: tavaly havi 10 ezer forintról 12 500 forintra, idén pedig 15 ezer forintra emelkedett ez az összeg gyermekenként. Ha pedig megnézzük a jövő évi költségvetést, kijelenthetjük, hogy 2018 a családok éve lesz. [[Bangóné Borbély Ildikó: Ne fenyegessen, ne fenyegessen!]] Januárban 35 ezer forintra nő a kétgyermekes családok havi adókedvezménye, és hasonló, havi 5 ezer forintos mértékű adókedvezményben részesülnek az első házasok is. Az otthonteremtési programra az ideinél is több, 226 milliárd forint áll majd rendelkezésre. A három- és többgyermekes, új lakást építő vagy vásárló családok 3 százalékos, fix kamatozású lakáskölcsönt vehetnek igénybe. Az ingatlanvásárlás áfakulcsa 5 százalékra mérséklődik, a saját célra építkezők pedig adó-visszatérítési támogatást kapnak.Ne felejtsük el azt sem, hogy elindulnak a nemzeti otthonteremtési közösségek. Ez az új konstrukció a lakás-takarékpénztárhoz hasonlóan állami támogatást nyújt a tagoknak a befizetett összegek után, amelynek maximális mértéke 30 százalék, évente pedig legfeljebb 300 ezer forint. A tagok tehát kötelezettséget vállalnak egy meghatározott összeg befizetésére, előre meghatározott ütemben, a közösség pedig kamatmentesen megelőlegezi az új lakás vásárlásához hiányzó pénzt a sorsolással kiválasztottaknak.A jelzáloghitellel rendelkező családoknál egy-egy millió forintot elengedünk a tartozásból, ha harmadik gyereket is vállalnak. 116 ezer diákhiteles nőnél az első gyermek esetében a várandósság harmadik hónapjától kezdve három évre felfüggesztjük a törlesztést, a második gyereknél elengedjük a tartozás felét, a harmadiknál pedig az egészet. A diplomásgyed időtartamát egy évvel kitoljuk, így a gyermek kétéves koráig meghosszabbodik az egyetemisták esetében is. Idén folytatódnak a bölcsődefejlesztések is. Erre a célra további 5 milliárd forintot költünk. Nagyon fontos eredmény az is, hogy soha annyi gyermek nem jutott még ingyenes tankönyvhöz és gyermekétkeztetéshez, mint ebben a tanévben, illetve 5 százalékra csökken az internetezés, az éttermi étkezés és a hal áfája. Tisztelt képviselőtársaim! Miért fontos az, hogy mi szó szerint a családok támogatása mellett tettük le a garast, vagyis erre fordítjuk a polgárok adóforintjait? [[12.10]] Azért, mert egy széthullóban lévő, régi értékeink válságával küzdő világban élünk, amelynek legnagyobb veszélye szerintem a cinizmus és a nihilizmus terjedése. Manapság gyorsan paródia, sőt kiközösítés tárgya lesz az, aki elvek mentén él és hisz még valamiben, Istenen kívül erkölcsben, családban és hazában. Ilyen időkben pedig világos beszédre és határozott kiállásra van szükség. Mi, keresztények és demokraták, KDNP-sek és fideszesek, ellenfeleinktől eltérően nemcsak azt tudjuk elmagyarázni az embereknek, hogy mire mondunk nemet, hanem azt is, hogy mire mondunk igent. Mi hiszünk abban, hogy az ember boldogsága legnagyobb mértékben egy családban teljesedhet ki. Ezért én azt tartom, amit már elmondtam a jövő évi költségvetés parlamenti vitájában is: a családtámogatások rendszere azt bizonyítja, hogy a Fidesz-KDNP az egyetlen pártcsalád Magyarországon, amelyik minden kérdésben világosan, határozottan és egyértelműen meg tudja mondani az embereknek, hogy mit akar. Mi a munkából élőknek, a családoknak és a magyar vállalkozásoknak akarunk segíteni, nekik garantáljuk a gyarapodást és a biztonságot. Közös erőfeszítéseinknek köszönhetően 2018-ban mindenki, minden magyar ember egyet előbbre léphet. Köszönöm szíves figyelmüket. [[Taps a kormánypártok soraiban.]]
Köszönöm szépen. A kormány nevében ismét Rétvári államtitkár úr reagál. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Bízom benne, hogy ön itt marad a válaszadás időtartama alatt is, hiszen valóban a Fidesz-KDNP számára az egy értékválasztás, jövőképválasztás, hogy hogyan képzeli el Magyarország jövőjét. Mi úgy képzeljük el, hogy a magyar családok, a gyarapodó magyar családok révén tud Magyarország jövője is egyre fényesebb lenni. Nem külföldről, automatizmus alapján, más kontinensekről idetelepített emberek révén képzeljük el a magyar gazdaság jövőjét vagy a magyar nemzet, Magyarország jövőjét, hanem a magyar családokra alapozunk, és a magyar családokat támogatjuk, hiszen úgy gondoljuk, hogy a legjobb befektetésünk a jövőbe, amit a magyar családok segítése jelent. Ez jelenti a pénzbeli családtámogatásokat, jelenti a természetbeni családtámogatásokat, jelenti a családtámogatások kibővítését. Itt ön is említette az ingyenes gyermekétkeztetést, a tankönyvet, és még jelent sok más olyan intézkedést, amely a családok számára családbarátabbá teszi Magyarországot. Segíti az embereket, akik gyermeket szeretnének vállalni, hogy igenis, itt Magyarországon ezt megtehetik, és jó körülmények között tehetik meg, az állam pedig nem bünteti őket kamatokkal, magas adókkal, hanem segít ott, ahol tud a családalapításban. Azért is fontos ez, mert itt a stabilitás ugyan lényeges lenne, de nem mindig volt ez így Magyarországon. Emlékezhetünk a szocialisták első kormányzására, amikor a Bokros-csomag rendítette meg a családok bizalmát az állami támogatásokban, és aztán gondolkozhatunk a második szocialista kormányzási időszakon, ami sajnos kétszer annyi ideig tartott, mint az előző. Volt is idejük arra, hogy egyrészről elvegyék a családok egy részétől a rendszeres gyermekvédelmi támogatást, elvegyék az egy- és kétgyermekesek családi adókedvezményét, a gyes időtartamát, elvegyék minden családtól a harmadik esztendőt, hogy csak az első két évben tartson, és volt sajnos idejük arra is, hogy a kamattámogatással rendelkező forinthitelek rendszerét szétverjék, és a családokat a devizahitel kockázatába hajszolják, amely kockázat utána a későbbiekben jelentkezett. Volt tehát olyan időszak, amikor nem segítették a családokat, hanem a családpolitika a megszorításról szólt; ez volt az ellenzéki pártok időszaka, a szocialisták időszaka. Ezzel szemben 2010 után egy bővülés tapasztalható, Magyarországon a családok támogatására fordított összegek növekedése kétszer akkora mértékű, mint a nemzeti össztermék növekedésének a mértéke. Mivel úgy gondoljuk, hogy a legfontosabb jövőbe vetett támogatás az, amit a családokra fordítunk, ezért amennyivel növekedett a gazdaság, kétszer annyit kaptak növekedési ütemben a magyar családok. Így nőtt kétszeresére, 960 milliárd forintról 1929 milliárd forintra 8 év alatt a családok számára rendelkezésre álló támogatási összeg, amely nemcsak Magyarországon nagy növekedés, de az Európai Unióban is, vagy a legfejlettebb országok között is ez a jövőre már várhatóan 4,8 százalékos, nemzetiössztermék-arányosan, GDP-arányosan 4,8 százalékos arány jóval nagyobb, mint az OECD-átlag, ami 2,5 százalék. Fontos lépés volt a családi típusú adózás bevezetése, amely nem vonja el a családoktól azt a megkeresett, megtermelt jövedelmüket, amit a gyermek nevelésére fordítanak. Azt mondjuk, hogy ha valaki úgy vesz részt az ország jövőjének az építésében, a közterhek viselésében, hogy gyermeket is vállal mindamellett, hogy dolgozik, akkor a gyermekre fordítható pénzek ott maradnak a családnál. 2014 óta nemcsak az adó, de a járulék is ott marad a családoknál, így több százezer család van Magyarországon, aki ezen intézkedés bevezetése óta, 2014 óta sem adót, sem járulékot nem kell hogy fizessen, hanem a nettó és a bruttó keresete egybeesik. És az is fontos, hogy ez az egyik legsikeresebb, valamikor, valaha is bevezetett legsikeresebb kedvezmény a családok részére, hiszen a magyar családok 95 százalékánál is többen tudják igénybe venni a családi típusú adókedvezményt. Ezt egészítik ki a további kedvezmények, amelyek megvalósultak: az első házasok kedvezményét 21 ezren tudták igénybe venni. Az is fontos, hogy a gyermekek jövőjének megóvása érdekében kötöttük iskolalátogatáshoz az iskoláztatási támogatás kifizetését. Ez több mint kétharmadával csökkentette az iskolában 50 óránál többet igazolatlanul hiányzó diákok körét, magyarul, most már csak egyharmadnyi diák van kitéve annak a veszélynek - a hét évvel ezelőtti állapothoz képest -, hogy nem szerzi meg azt a végzettséget az iskolában, amivel utána boldogulni tudna, s az életét tudná élni. Így a szegénységnek a generációról generációra való családba kódolását is sikerült megtörni, és ez a negatív spirál talán ezeknek a családoknak az esetében pozitívba tud átfordulni. Fontosak azok az intézkedések 2012-től, amelyek évi két nap pótszabadságot állapítottak meg a gyermekek után. A babakötvény bevezetése már 93 ezer gyermek számára jelent egy előtakarékoskodást. Sok helyen a családok, szülők vagy nagyszülők ezt az összeget évről évre félreteszik a gyermekek számára. S az is fontos, hogy a nagymamák a gyermekekkel, az unokákkal való foglalatoskodás érdekében [[Az elnök a csengő megkocogtatásával jelzi az időkeret leteltét.]] a „nők 40” kedvezménnyel élhetnek, amelyet csak a kormánypártok szavaztak meg, az ellenzéki pártok nem szavazták meg, de 200 ezer fő már igénybe vette, tehát egy sikeres intézkedés volt. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! A Jobbik képviselője, Z. Kárpát Dániel képviselő úr jelentkezett napirend előtti felszólalásra: „Bérunió: ami a miniszterek és az államtitkárok repertoárjából eddig kimaradt.” címmel. Parancsoljon!
Tisztelt Elnök Úr! Tisztelt Ház! A magyar gazdaság legfrissebb adatait megvizsgálva egyértelműen arra jutunk, hogy a minket köldökzsinóron tartó uniós források kivonása után a magyar gazdaság teljesítménye egyértelműen mínuszos, tehát önerejéből jelen pillanatban nem képes a fejlődésre, gyarapodásra. Azt is látjuk, hogy 2010 óta - tehát lassan már egy elmúlt 8 évről beszélhetünk ismételten - több százezer honfitársunk szavazott lábbal a jelenlegi Fidesz-KDNP-s rezsim gazdaságpolitikája ellen. Azt is látjuk, hogy a létező legfontosabb problémánk, a népességfogyás tekintetében sajnálatos módon, mert nem vagyunk ellendrukkerek, de csak hibahatáron belüli elmozdulást sikerült elérni, és az érintett időszakban több mint százezer fővel fogyatkozott lélekszámunk, nem beleszámolva a kivándoroltakat, hiszen tudjuk, hogy eközben már minden hatodik gyermek a jelenlegi határainkon kívül születik. Azt is el kell hogy mondjuk, amikor a Jobbik a béruniós koncepciójával ellenzékből igyekszik megoldást javasolni erre a kérdéskörre, arra, amire a Fidesz-KDNP nem rendelkezik semmiféle válasszal, rendre ostoba, demagóg ellenérveket kapunk, pedig senki nem mondta azt, hogy egy zöldségesnek ugyanannyit kellene keresnie Belgiumban, mint a Nagykörúton, és senki nem mondta azt jobbikos részről, hogy bármilyen jogköröket nekünk át kéne adni a brüsszeli szuperállam számára. Ezt pontosan a Fidesz-KDNP képviselői tették meg az MSZP-vel karöltve, mondjuk, a lisszaboni szerződés szinte olvasatlanul történő megszavazásakor. [[Dr. Gyüre Csaba: Így van.]] Tehát amivel önök vádaskodnak, azt önök megtették nagyon sokan itt a teremben ülők közül is, tehát egy kicsit több szerénységet javasolnék, és egy kicsit több konstruktív, befogadó hozzáállást azt illetően, hogy elhárítsuk a magyarságra leselkedő legnagyobb veszedelmet. [[A Fidesz padsorai felé:]] Vigyoroghat ezen, de ha a szavazási jegyzőkönyveknek utánanéz, akkor bizony önöknek van szégyenkeznivalójuk, nem nekünk. Teljesen egyértelmű, hogy amiről a Jobbik beszél a béruniós koncepció alapján, az nem hatósági árszabás, hatósági fizetésmegszabás, hanem egyértelműen a magyar cégek, vállalkozások termelékenységének végre történő javítása, a kohéziós források átalakítása, mégpedig olyan módon, hogy azok egyértelműen szolgálhassák a megalázóan alacsony szintű magyar munkabérszínvonal lassú közelítését, kiegyenlítését. Harmadsorban pedig a multicégeket mi igenis behúznánk a közteherviselés hatálya alá, hiszen vizsgálják csak meg, mondjuk, a Csehországban a multinacionális cégek által fizetett adótömeget, vessék ezt össze a magyarral, és azt fogják látni, hogy majdnem ugyanazon cégek többször annyi adót fizetnek a régió más országaiban, mint itt nálunk; és azt fogják látni, hogy miközben önök stratégiai szerződéseket írnak alá ezekkel a társaságokkal, egyetlenegy alkalommal sem kötötték ki azt, hogy a magyar dolgozók munkabére legalább lassan közelítsen az európai átlaghoz. [[12.20]] Ugyanakkor az önök miniszterelnöke, mondjuk, Szaúd-Arábiában azzal kampányolt, hogy Magyarország versenyképes lehet, mert alacsonyak a munkabérek, és önök kellően rugalmassá formálják a munka törvénykönyvét.Ezek az elképesztő önfeladó gondolatok hatják át az önök gazdaságpolitikáját is, éppen ezért szólítjuk fel önöket, hogy ha már kormányon nem tettek semmit ebben a kérdésben, és előállt az a megalázó helyzet, hogy egy ellenzéki erőnek kellett egy nemzetközi szövetség összehívásával érdemi lépéseket tenni, akkor legalább álljanak be a normálisan gondolkodók sorába, legalább most tárgyalják újra azokat a megalázó feltételeket tartalmazó stratégiai szerződéseket, amelyek révén önök túlsimogatják, túltámogatják a multinacionális szektort, azt a szektort, amelynek dolgozói kiszolgáltatottak, és amely szektor tagjai akkor sem hagynák el Magyarországot, ha tisztességes bérszínvonalat biztosítanának az ott dolgozók számára. Mindemellett, ha a magyar kis- és középvállalkozásokkal nem kötünk stratégiai szerződést, mint ahogy önök ezt nem tették meg, akkor a legtöbb magyar ember számára munkát és megélhetést biztosító szektor lassan az ellehetetlenülés szélére sodródik, és ha ezt az egészet leöntik önök azzal a sziruppal, amivel eddig is, az önök mindent átható korrupciós mechanizmusainak a tengerével, akkor létrejön a mostani magyar nemzetgazdaság, a fejlődés mindenféle kilátása nélkül. A Jobbik tehát kíméletlenül le fog számolni azokkal a korrupciós formákkal és fel fogja számolni azokat, amelyeket önök bevezettek. Nem szeretnénk egy olyan magyar gazdaságpolitikáról sokáig vitatkozni, amelyet csak a 27 százalékos áfa jellemez, a 150 ezer forintos albérleti díjak, a lakhatási szegénység, a fiatalok elképesztő életkezdési nehézségei, és aztán önök idejönnek és a termelési jelentéseikben elmondják azt, hogy tulajdonképpen minden a legjobb úton halad. Mi ezzel szeretnénk vitatkozni. Nem szeretnénk, hogy Magyarország miniszterelnöke külföldön az olcsó munkabérekkel reklámozza hazánkat. Azt szeretnénk, hogy a magyar fiatalok számára végre valódi életkezdési lehetőségeket biztosítsunk. Ezért mondom azt, hogy a béruniós kampány tekintetében nem ellenkezniük kellene ostoba, demagóg, bolsevik típusú érvekkel, hanem végre beleszállni ebbe a vitába és adott esetben az élére állni. [[Az elnök a csengő megkocogtatásával jelzi az idő leteltét.]] Ez talán elegánsabb lenne egy kormány részéről, mint az ész nélküli vagdalkozás. Köszönöm a figyelmet. [[Taps a Jobbik padsoraiban.]]
Köszönöm szépen. Tisztelt Országgyűlés! A kormány nevében Cseresnyés Péter államtitkár úr reagál. Államtitkár úr!
Köszönöm szépen, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! A felszólalásában a számtalan irányváltoztatás, identitásváltás eredményeképpen is elmondhatjuk, a Jobbik a magyar béreket az uniós bürokratákra bízná. Az a párt akarja ezt, amely korábban uniós zászlót égetett, az a párt és az a Vona Gábor, aki egy beszédében Magyarország uniós tagságával kapcsolatban azt mondta, hogy „Esküszünk, a magyarok istenére esküszünk, hogy tagok tovább nem leszünk.” Ha a Jobbiknak valóban fontosak lennének a béremelések, ha már szavazásról beszélt ön, akkor tavaly év végén megszavazta volna azokat az adócsökkentéseket, amelyek lehetővé tették a béremeléseket. A Jobbik ráadásul olyan partnereket is toborzott ehhez a béruniós művelethez, amit ön itt ismertetett, mint például egy horvát neonácit. A horvát Tiszta Jog párt korábbi politikusa - a Jobbik kezdeményezésének támogatója - rendszeresen náci karlendítéssel fotózkodik, és a Hágában korábban háborús bűnökkel vádolt horvát tábornokot támogató rendezvényeken jelenik meg. [[Moraj a Jobbik soraiban. Közbeszólások ugyanott, köztük: Szégyelld magad!]] A Jobbik komolytalan javaslatától függetlenül a béreket emelni kell és emeljük is, és emelik a munkaadók is, ezért nőtt 15 és 25 százalékkal a minimálbér és a szakmunkás-bérminimum. [[Z. Kárpát Dániel: Miért mennek el az országból? Miért?]] Ezért folytatódnak az ágazati béremelések többek között az egészségügyben a pedagógus rendvédelmi dolgozók esetében is. Tájékozódjanak és láthatják, hogy csak ebben az évben 12 százalékkal nőttek átlagosan a bérek Magyarországon. [[Z. Kárpát Dániel: Miért mennek el az emberek az országból?]] Ha már unióról beszélt, önök egyébként valójában egyetlen uniót hoztak létre, méghozzá a Jobbik unióját Simicska Lajossal. [[Moraj a Jobbik soraiban. Közbeszólások a Jobbik soraiból: Habony!]] A Jobbik plakáthelyszerzési akciója jól mutatja, hogy a népszerűség-csökkenés miatt már kétségbeesett dolgokat csinál a párt. Teljesen egyértelműnek tűnik, hogy ezeket a plakáthelyeket Simicska Lajos játszotta át a Jobbiknak. A nagyvállalkozó nem kilóra, hanem dekára vette meg az önök pártját. Ez is azt bizonyítja, hogy önök pénzért és hatalomért mindenre képesek. [[Moraj és közbeszólások a Jobbik soraiból.]] Itt lenne az ideje, hogy átnevezzék a pártjukat, lehetne akár az új nevük az előbb említett vállalkozóról elnevezett kft. Köszönöm szépen a figyelmüket. [[Taps a kormánypárti padsorokból.]]
Köszönöm szépen. Tisztelt Országgyűlés! A napirend előtti felszólalások végére értünk. A mai napon napirend utáni felszólalásra jelentkezett Ágh Péter képviselő úr, Fidesz; Kiss László képviselő úr, MSZP; Szávay István képviselő úr, Jobbik; Farkas Gergely képviselő úr, Jobbik; Teleki László képviselő úr, Jobbik [[Derültség az MSZP soraiból. Dr. Rétvári Bence: Laci, mióta vagy jobbikos? Ezt kérd ki magadnak!]] ; Dúró Dóra képviselő asszony, Jobbik; Z. Kárpát Dániel képviselő úr, Jobbik; Bangóné Borbély Ildikó képviselő asszony, MSZP. Most, 12 óra 25 perckor elkezdjük a kérdések és azonnali kérdések tárgyalását. Ezek sorában elsőként Varga László képviselő úr, az MSZP képviselője teszi fel szóbeli választ igénylő kérdését: „A diósgyőri egészségügy jövőjéről” címmel. Parancsoljon!
Köszönöm a szót, elnök úr. Tisztelt Államtitkár Úr! Az elmúlt években egyértelművé vált, hogy az emberek Magyarországon az egyik legnagyobb problémának az egészségügy állapotát tartják. Az egészségügyi dolgozók, orvosok áldozatkész munkát végeznek, mégis a sokszor lesújtó körülmények és a munkaerőhiány nagyon nehéz helyzetbe állít minden érintettet. Ilyen helyzetben Ónodi-Szűcs Zoltán államtitkár bejelentette február 28-án Miskolcon, hogy egy szuperkórházat hoznak létre, vagyis összevonják a megyei kórházat és a Miseket, ami a korábbi városi fenntartású intézmény. Mindezt meg is tették április 1-jével, de jól látszik, hogy amíg önök szuperkórházról beszélnek, addig valójában ez csak egy egyszerű intézmény-összevonás, egy kommunikációs trükkel próbálják mindezt eladni az embereknek. Úgy próbálják eladni, mintha javulna ezzel az ellátás színvonala.Valójában azonban egyre szűkülő, egyre nehezebben elérhető ellátást kapnak a miskolciak, különösen a Miskolc nyugati részén és Diósgyőrben élők, hiszen azután, hogy az elmúlt nyolc évben megszüntették önök az önálló felnőtt-háziorvosi ügyeletet Diósgyőrben, egyre jobban leépítették az itt lévő ellátásokat, hiszen a vasgyári SZTK-ból most éppen kiköltöztetik a szakrendeléseket részben a belvárosba, sokkal távolabbra, részben pedig az egyre jobban kiürülő Diósgyőri Tagkórházba telepítik ezeket át. Jól látszik tehát, hogy az elmúlt nyolc évben önök Miskolc nyugati részének, Diósgyőrnek az ellátását minden szinten leépítették, ahogy mondtam, az alapellátást is leépítették, a szakrendeléseket építették le, és vesztett az ellátási színvonalból sajnos a Diósgyőri Tagkórház is. Adódik tehát a kérdés, mikor fejlesztik végre megfelelően a diósgyőri egészségügyet, illetve mikor kapja meg végre az érintett sok tízezer ember az önök által üzemeltetett egészségügytől azt, amit érdemel. Köszönöm, elnök úr.
Rétvári államtitkár úr, az EMMI államtitkára, parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Gondolom, képviselő úr, ön is járt a Csillagpontban, én is jártam ott: egy olyan modern környezet alakult ki akár a Miskolc városi, akár az egész Borsod-Abaúj-Zemplén megyei betegek számára, ami, azt hiszem, méltán vívta ki sokaknak az elismerését. Egy korszerű, tízmilliárdos nagyságrendű beruházásnak az eredményeként létrejött olyan kórházról, szuperkórházról van szó, ha összevonások utáni állapotot nézünk, ahol tényleg a betegeknek nem kell pavilonról pavilonra mennie, hanem egy egységessé váló épülettömbben tudják őket gyógyítani.Ami pedig az ön által említett diósgyőri rendelőintézetet illeti, itt az, amit ön nehéz elérhetőségnek nevez, amit áthidalhatatlan fizikai távolságnak titulál, az 800 méter. 800 méteres költözés történt, hiszen 15 szakember is került áthelyezésre a múlt században épült épületből egy ebben a században épült épületbe, ahol a diósgyőri városrészben változatlanul 20 szakmában, 31 rendelésen, összesen heti 766 óra rendelési időben történik a betegek gyógyítása, tehát nem változott a diósgyőri városrészben a szakrendelések száma. A költöztetés nem a belvárosba történt, ahogy ön említette, hanem 800 méterrel odébb, tehát továbbra is jól megközelíthető és modern az épület, sőt jobbak is az ellátási körülmények. Mindezek mellett a Tömörkényi úti rendelő továbbra is működik. Ez egy önkormányzat által működtetett rendelő, ahol hat szakmában 12 órában szintén tudják a betegeket gyógyítani. A továbbiakban is nyilván arra fogunk törekedni, hogy minél közelebb legyen az alapellátás a betegekhez. Ezt szolgálta ez a korszerűsítési program és ez az átszervezés is, hiszen sokkal modernebb, korszerűbb körülmények között, de körülbelül ugyanazon a földrajzi helyen mindösszesen 800 méter különbséggel tudnak a betegek vagy a rendszeresen kontrollra járók ellátogatni az orvosukhoz és a megfelelő ellátást megkapni. Köszönöm szépen. [[Taps a kormánypárti padsorokban.]] [[12.30]]
Nagyon szépen köszönöm. Tisztelt Országgyűlés! Tájékoztatom önöket, hogy az Országgyűlés elnöke a határozati házszabályi rendelkezések 121. § (4) bekezdésének a) pontjában foglalt - a 124. § (1) bekezdésével kiterjesztett - jogkörével élve Demeter Márta képviselő asszony, LMP, K/17221., K/17222., illetve K/17266. számú írásbeli kérdéseit visszautasította, mivel az indítványok nem tartoznak a kormány feladatkörébe. Továbbá értesítem a tisztelt Országgyűlést, hogy én vétettem hibát: Teleki László képviselő úr stabilan a szocialista frakció tagja. Ebben változás nincsen. [[Közbeszólások és taps az MSZP padsoraiban.]] Dúró Dóra képviselő asszonnyal cseréltem össze, aki viszont a Jobbik tagja; vélhetően marad is. Elnézést kérek. Szávay István képviselő úr, a Jobbik képviselője, intézi a következő, szóbeli választ igénylő kérdést: „Ha Hernádi Zsolt és a Mol ügye miatt megvétózzuk Horvátország OECD-tagságát, akkor vajon a székely zászlót és a magyar feliratokat üldöző, valamint a helyi magyarság vezetőit fenyegető Romániával, a magyar tannyelvű oktatást ellehetetlenítő Ukrajnával, a magyar nyelvű felsőoktatási felvételit betiltó Szerbiával, vagy a kettős állampolgárságot büntető Szlovákiával szemben mi lehetne az arányos válaszunk?” címmel. Parancsoljon!
Köszönöm, elnök úr. Tisztelt Államtitkár Úr! Magyarország nemrégiben megvétózta Románia és Horvátország OECD-felvételét, Románia esetében a marosvásárhelyi katolikus líceum, Horvátország esetében pedig a MOL-lal és a Hernádi Zsolttal szembeni magatartás miatt. A magyar külügynek eddig nem volt szokása ilyen eszközökhöz nyúlni a külhoni magyarság érdekében. Hiába figyelmeztetett a Jobbik számos alkalommal, hogy használjuk ki az ehhez hasonló diplomáciai lehetőségeket, például Ukrajna és Szerbia uniós csatlakozási folyamatát. Természetesen tudjuk, hogy a választott svájci bíróság ítéletének végrehajtása kapcsán Zágrábnak komoly restanciája van, de nem ennek részletezésére vagyok most kíváncsi, mert még ennek figyelembevételével is a Jobbik rendkívül aránytalannak tartja azt, hogy a székely zászlót és a magyar szimbólumokat üldöző, a kétnyelvűséget minden eszközzel akadályozó és az erdélyi magyarság vezetőit megfenyegető Romániával szemben ugyanazt az intézkedést foganatosította a kormány, mint Horvátország esetében. Ezzel önök ugyanis egy alapvetően gazdasági, de mondhatnám azt is, hogy korrupciós kérdés szintjére degradálták az erdélyi magyarság súlyos problémáit. Különösen erős a kontraszt szerb viszonylatban, államtitkár úr. Önök a délvidéki magyarságot máig diszkrimináló, egykori csetnikek által vezetett Szerbia előtt akarják feltétel nélkül szélesre tárni az Európai Unió kapuját, miközben a fideszes média csupán kicsinyes politikai okokból nácit farag a horvátok nemzeti hőséből, Ante Gotovina tábornokból, mint ahogy ezt egyébként itt az imént Cseresnyés Péter államtitkár úr is tette gyalázatos módon. Szégyellje magát, innen is üzenem neki. Romániával vagy egyébként Ukrajnával szemben tehát már régen itt volt az ideje, hogy önök megtegyenek egy ilyen határozott lépést. Ezt én magam, illetve a Jobbik más képviselője is többször üdvözöltük. Nem esik nehezemre most is megtenni. Ehhez további jó munkát kívánok, hajrá! De Szerbia és Szlovákia viszonylatában is lenne erre bőven okunk. A fentiek alapján, úgy is, mint az Interparlamentáris Unió Magyar-Horvát Baráti Tagozatának alelnöke szeretném kérdezni államtitkár urat, hogy miért gondolják önök arányos fellépésnek azt, hogy az erdélyi magyarság ellen az elmúlt évek során újabb és újabb jogtiprásokat elkövető Romániát az OECD-tagság, az OECD-felvétel kapcsán hasonló mércével mérjék, mint Horvátországot. Várom válaszát. Köszönöm szépen. [[Taps a Jobbik padsoraiban.]]
Köszönöm szépen, képviselő úr. Magyar Levente államtitkár úr reagál. Parancsoljon!
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Két perc nem elég ahhoz, hogy Magyarország komplex szomszédságpolitikájának teljes rendszerét áttekintsük, de néhány vonatkozásban mindenképpen érdemi reakciót szeretnék adni, már csak azért is, mert úgy látom, hogy a képviselő úr információhiányban szenved, amikor például azt mondja, hogy Magyarország megvétózta - így, múlt időben - Románia OECD-tagságát, miközben néhány perccel ezelőtt kaptunk éppen köszönő telefont Bukarestből, hogy Magyarország támogatólag kiállt Románia OECD-tagsága mellett; ahogyan ezt egyébként már hétvégén is tudni lehetett, mind Orbán Viktor miniszterelnök úr, mind pedig Dragnea elnök úr kommunikációjából is. Tisztelt Képviselő Úr! Szeretném felhívni arra a figyelmet, hogy ezen ügyek között nincsen összefüggés. Bármennyire is kísértő az a gondolat és kézenfekvőnek tűnik, hogy van, szeretném hangsúlyozni, hogy nincsen, hiszen Magyarország egy olyan nemzetközi térben mozog, ahol számos konfliktus adódik szinte napi szinten. Ez fakad abból nagy részben, hogy egy olyan nemzetnek vagyunk a tagjai, amely nemzet több állam fennhatósága alatt él. Ez nyilvánvalóan generál és a jövőben is minden bizonnyal fog generálni konfliktushelyzeteket. Ez a konfliktus azonban a korábbiaktól ellentétben abból adódik, hogy a magyar kormány kiáll a külhoni magyarok érdekeiért, méghozzá olyan eszközökkel is, amelyek korábban nem voltak szokványosnak tekinthetők. Romániában történt egy gyalázatos esemény: bezártak egy magyar iskolát néhány nappal a tanévkezdés előtt. Ez a helyzet a mai napig teljesértékűen nem oldódott meg, bár kétségkívül történtek előremutató lépések, és mindaddig, amíg nem fog megoldódni, addig Magyarország számon fogja kérni a román kormányt azon ígérete kapcsán, amit a megoldás irányában tett. Ez az ígéret elhangzott. Ezért döntöttünk úgy, hogy támogatni tudjuk Románia OECD-tagságát. Horvátország esetében teljesen más természetű ügyről van szó. Egy olyan ítéletet nem hajlandó tudomásul venni és végrehajtani Horvátország, amely egy általa választott bíróságon született. Az ilyen, alapvető nemzeti érdekekkel szembemenő, szomszédok részéről felmerülő magatartással szemben Magyarország a továbbiakban is a leghatározottabban fel fog lépni. Köszönöm szépen a figyelmet. [[Taps a kormánypárti padsorokban.]]
Nagyon szépen köszönöm. Tisztelt Országgyűlés! Schmuck Erzsébet képviselő asszony, az LMP képviselője, kérdést kíván feltenni a nemzetgazdasági miniszterhez: „A rokkantnyugdíjasok munkáját is semmibe veszik?” címmel. Parancsoljon!
Köszönöm a szót, elnök úr. Tisztelt Államtitkár Úr! Több elkeseredett állampolgár keresett meg az elmúlt időszakban, akik arról számoltak be, hogy a rokkantnyugdíj alatt ledolgozott sokévnyi munkájukat nem ismeri el a nyugdíjbiztosító szolgálati időnek, holott a járulékokat rendesen fizették. Mint tudjuk, 2007. április 1-jétől terheli a nyugdíj melletti munkával szerzett keresetet a nyugdíjjárulék. A rokkantnyugdíj-rendszer 2011. december 31-ével való megszüntetése több százezer rokkantnyugdíjas számára jelentette törvény szerint járó nyugdíja megvonását és jobb esetben szociális ellátássá alakulását. Azok az emberek, akik a rokkantnyugdíj mellett csökkentett óraszámban, bejelentett munkaviszonyban dolgoztak, nem számíthatnak arra, hogy figyelembe veszik ledolgozott éveiket. Egy félszázalékos emelés formájában csak alamizsnára számíthatnak. Vagyis hiába dolgoztak és próbáltak az egészségi állapotuknak megfelelő munkát vállalva aktív tagjai maradni a társadalomnak, erőfeszítéseiket semmibe veszi az állam. Azért is rendkívül igazságtalan ez a rokkantnyugdíjuktól megfosztottakkal szemben, mert ellátottként végzett munkával már szerezhető szolgálati idő. Vagyis a nyugdíj alatt végzett ugyanazon munkát nem ismerik el, de ha már valaki rokkantsági ellátottként végzi, azt beszámítják. Államtitkár Úr! Nem elég, hogy több százezer embert megfosztottak szerzett joguktól, most még a munkájukat is semmibe veszik? Mikor változtatnak a szabályokon és kárpótolják ezeket az embereket? Válaszát előre is köszönöm.
Köszönöm szépen. Rétvári államtitkár úr, parancsoljon!
Köszönöm szépen a szót. Elnök Úr! Tisztelt Képviselő Asszony! Tisztelt Ház! Az ön felszólalásából is jól érezhető, hogy nem a most kialakult rendszer állapota az, amelyik az ön által idézett embereknek a problémát okozza, hanem a 2007-2011 közötti időszak szabályozása, amikor járulékfizetés hiányában sem szolgálati időt, sem ellátási alapot nem lehetett elismerni a nyugdíjrendszerben. Ezt változtatta meg a Fidesz-KDNP akkor, amikor ellátást is kaptak, illetőleg akinek volt munkavégzési képessége valójában, tehát tudott munkát végezni, az ő számukra fokozottan megnyitottuk a munkavállalás lehetőségét. A rehabilitációs kártyák révén pedig több mint kétszeresére emeltük azoknak az embereknek a számát, akik így egyfajta kedvezménnyel tudnak munkát vállalni. Nyilván nekik is jobb, hogy munkabérük is van, biztosabb a megélhetésük, mint a korábbi időszakban, és ez nyilván a későbbiekben mindenfajta nyugdíjra és egyébre is jogosítja őket, mindenfajta nyugdíjszerű ellátásra. Ha valaki 2007-2011 között nyugdíjasként dolgozott és a növelést eddig nem kérte, 2017. október végéig meg fogják állapítani részére akkor is, ha jelenleg nem nyugdíjban, hanem a megváltozott munkaképességűek ellátásainak egyikében részesül, tehát aki azt a bizonyos korrekciót nem kérte, amit ön is említett, azok esetében természetesen ezt a lépést most már mi magunk is megtesszük, hogy hátrányban ne részesüljenek akkor, ha külön nem kérték. Azt pedig, hogy a rendszerhez hozzá kellett nyúlni, azt meg kellett változtatni, az egyértelmű volt, hiszen már a korábbi években is, még 2009 márciusában az akkori miniszter, Szűcs Erika és Keller László jelentették be, hogy a nyugdíjkassza 200 milliárd forintos hiánnyal küzd. A Fidesz-KDNP pedig olyan megoldást tudott találni, amellyel a nyugdíjkassza stabilitása is megőrizhető, hiszen azóta is stabilan működik, nem kellett hiányt pótolni, másrészről viszont azok az emberek, akik valamilyen megváltozott munkaképességű munkaviszonyban alkalmazhatók, sokkal nagyobb mértékben tudnak most a munka világában részt venni. Mi úgy gondoljuk, hogy mindenki számára, a nyugdíjasok és a megváltozott munkaképességűek számára is ez volt a leginkább járható út. Köszönöm szépen. [[Taps a kormánypárti padsorokban.]] [[12.40]]
Köszönöm szépen. Tisztelt Országgyűlés! Az önök nevében is barátsággal köszöntöm a Celldömölki Berzsenyi Dániel Gimnázium és a kisújszállási Móricz Zsigmond Gimnázium diákjait és a pedagógus kollégákat. Örülök, hogy itt vannak. Jó napot kívánok! Tisztelt Országgyűlés! Ágh Péter képviselő úr, a Fidesz képviselője, kérdést kíván feltenni a nemzeti fejlesztési miniszterhez: „Milyen időbeli, tervezési és pénzügyi ütemezés várható a Szombathely-Kőszeg közötti közúti kapcsolat fejlesztése érdekében?” címmel. Képviselő úr, parancsoljon!
Köszönöm a szót. Tisztelt Országgyűlés! Tisztelt Államtitkár Úr! Magyarország Kormánya a Dunántúl nyugati részének és Vas megyének a fejlesztéséhez és a biztonságosabb, gyorsabb közlekedéséhez járult hozzá akkor, amikor az M86-os út megvalósítása érdekében fellépett. Ennek elkészülte után is azonban vannak még előttünk olyan fejlesztések, amelyek a térség stratégiai előrelépését szolgálják. A „Modern városok” program keretében került meghatározásra az egyik ilyen cél, a Szombathely-Kőszeg közötti közúti kapcsolat fejlesztése is, amellyel a Vas megye és Bécs közötti elérés is hatékonyabbá válna. Mind a két ország közötti közlekedésben nagy jelentőséggel bírna ez, mind a szűkebb környezetnek, Észak-Vas megyének is nagyon komoly lehetőségeket biztosítana e beruházás, köztük Kőszeg városának is, amely érdekében a kormány a KRAFT-program keretében már eddig is nagyon sokat tett, azonban még nagyon sok dolgunk van, így újabb lépéseket kell tennünk. Tisztelettel kérdezem tehát, hogy a Szombathely-Kőszeg közötti közúti kapcsolat fejlesztése érdekében milyen időbeli, tervezési és pénzügyi ütemezés várható. Köszönöm szépen. Tisztelettel várom államtitkár úr válaszát. [[Szórványos taps a Fidesz soraiból.]]
Köszönöm szépen. Kérdésére Fónagy János államtitkár úr válaszol. Parancsoljon!
Köszönöm, elnök úr. Tisztelt Országgyűlés! Tisztelt Képviselő Úr! A kormány kiemelt közlekedéspolitikai törekvése a megyei jogú városok gyorsforgalmi bekötése, amely Szombathely esetében tavaly megvalósult. A Győrtől a vasi megyeszékhelyig új nyomvonalon, összesen 92 kilométeren kiépült útból 2014 előtt mindössze három települési elkerülő volt készen, nagyjából 15 kilométeren. További 77 kilométert már ebben a kormányzati ciklusban adtunk át, közel a fele, részben a leghosszabb 33,5 kilométeres Hegyfalu-Csorna-szakasszal 2016 őszén. Az útszakasz megnyitásával a menetidő Győrig 30 perccel csökkent. Az átadást követően a vasi megyeszékhelytől két óra alatt elérhetővé vált Budapest. A 87-es számú főút fejlesztése szükséges és indokolt, a projekt az országos közúthálózat-fejlesztési koncepció része. A kormány 2015 novemberében együttműködési megállapodást kötött Szombathely megyei jogú önkormányzatával, és ennek is köszönhetően a Szombathely-Kőszeg közötti közúti kapcsolat fejlesztését érintő előkészítési feladatok folyamatban vannak. A projekt műszaki tartalmát, várható költségét, pontos szakaszhatárokat a megvalósíthatósági tanulmány elkészítése után lehet meghatározni. A tervezés és kivitelezés osztrák-magyar együttműködésben valósul meg, amelynek eredményeképpen a térség közúti kapcsolata számottevően javul. Az előkészítés 2020 nyaráig, tervek szerint hazai költségvetési forrás bevonásából valósulhat meg. Az elmondottak is bizonyítják, hogy a kormány továbbra is fokozott erőfeszítéseket tesz az ország közlekedési hálózata színvonalának emelése és javítása érdekében. Köszönöm szépen, elnök úr. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Burány Sándor képviselő úr, az MSZP képviselője, kérdést kíván feltenni a Magyar Nemzeti Bank elnökéhez: „Mit kerestek a jegybank munkatársai Jamaicában?” címmel. Képviselő úr, parancsoljon! [[Közbeszólás az MSZP soraiból: A trombitást!]]
Köszönöm a szót, elnök úr. Tisztelt Ház! Tisztelt Alelnök Úr! Az önök munkatársai előszeretettel utazgatnak - mint tudjuk - a napfényes Jamaicába. Idén csaknem három alkalommal jártak a karibi országban, és ezeknek az utaknak az összköltsége meghaladta a 10 millió forintot. Áprilisban ráadásul - sajtóhírek szerint - úgy töltött a jegybank egyik alkalmazottja 16 napot a Montego-öbölben, hogy ebben az időszakban nem volt olyan nagyobb szabású gazdasági konferencia a környéken, ami szükségessé tette volna az utazást. Természetesen megfelelő szállás is dukál a dolgozóknak: az ügyvezető igazgatóknak ötcsillagos szoba dukál, más munkavállalóknak be kell érniük három- vagy négycsillagos szállodával. Sajnos, ez az urizálás egyáltalán nem szokatlan az önök gyakorlatában, hiszen a munkatársak idehaza csak kevesek által elérhető kastélyokban pihenhetik ki a külföldi utak fáradalmait. A Magyar Nemzeti Bank munkatársai pedig jó fizetésük mellé kivételesen kedvező hitelekhez juthatnak, olyan feltételű hitelekhez, amelyekhez más magyar polgár nem férhet hozzá, amiről legfeljebb csak álmodni tudna. Tisztelt Alelnök Úr! Azt már tudjuk, hogy mennyit keresnek a jegybanki alkalmazottak, a kérdésem viszont az, hogy mit keresnek Jamaicában. Várom válaszát. Köszönöm szépen.
Köszönöm szépen. Képviselő úr kérdésére a Magyar Nemzeti Bank alelnöke, Nagy Márton úr válaszol. Alelnök úr!
[[Hangosítás nélkül:]] Köszönöm szépen. Tisztelt Ház!
Ne rontsa el nekem a technikát, ma már volt bajom vele! Kártyája van?
A mikrofon működik?
Nézze, én nem tudom, hogy működik-e, ha nem beszél. [[Nagy Márton elé hordozható mikrofont helyeznek.]] Tessék, alelnök úr, próbálkozzon meg mikrofonnal!
Én próbálkozom. Jó, most szerintem jó lesz.
Tehát Nagy Márton alelnök úré a szó. Parancsoljon!
Köszönöm szépen. Tisztelt Országgyűlés! Tisztelt Képviselők! A következő dolgot tudom elmondani az utazással kapcsolatosan: a Magyar Nemzeti Bank nemzetközi szerepvállalása elég széles körű, és ez abból adódik, hogy a Nemzeti Bank számos nemzetközi szervezetnek a tagja. Nem kell emlékeztetnem senkit, hogy részt veszünk az Európai Bizottság, az EKB, a Központi Bankok Európai Rendszere keretén belüli fórumok és szakbizottságok [[Közbeszólás az MSZP soraiból: Jamaica nem Európában van!]] , a BIS, IMF, az OECD és egyéb európai felügyeleti hatóságok ülésein. Az MNB számára nemcsak a társintézményekhez fűződő kapcsolat szorosabbra fűzése képez prioritást az ilyen utazásokkor, de igyekszik minél jobban bekapcsolni tevékenységét a nemzetközi pénzügyi vérkeringésbe. A jegybanki munkavállalók az intézmény külföldi kiküldetésére vonatkozó szigorú irányelvek alapján az MNB etikai kódexét, az MNB gazdálkodási kézikönyvének vonatkozó előírásait tiszteletben tartva vehetnek részt a külföldi rendezvényeken. [[Közbeszólás az MSZP soraiból: Kajmán-szigetek, Virgin-szigetek.]] Szeretném hangsúlyozni, hogy az egyes programokra való delegálás elbírálása szempontjából a rendezvény szakmai nívója, a részt vevő intézmények jelentősége és a megszerzendő tudás szerepel elsődleges prioritásként, nem pedig a rendezvény helyszíne. Ebből adódóan én és a Nemzeti Bank is visszautasítunk minden ezzel ellentétes, az MNB-t rossz színben feltüntetni próbáló rosszinduló spekulációt. Ami a konkrét utat illeti: ez az út az 1983-ban alapított IOSCO, az Értékpapír-felügyeletek Nemzetközi Szervezetének éves konferenciája, amely 110 országból 200 tag körében került megrendezésre 2017-ben Jamaicában. Ennek a következő ülése 2018-ban Budapesten lesz, és Budapest fogja remélhetőleg egyre szélesebb körben a nemzetközi képviselőket vendégül látni. A jamaicai úton egyrészt a kollégák tagként előadást tartottak, illetve részt vettek magas színvonalú egyezetéseken. Másrészt a jövő évi konferencia házigazdájaként standot üzemeltettek, és bemutatták a jövő évi konferencia programját. Harmadrészt a rendezéssel összefüggő nagyon szigorú előírások, határidők teljesítése érdekében az IOSCO titkársága által elvártnak megfelelően a szervezéssel kapcsolatos tapasztalatcsere, egyeztetés, helyzet- és helyszínbejárás volt a célja. [[Az elnök a csengő megkocogtatásával jelzi az idő leteltét.]] Összességében szeretném hangsúlyozni még egyszer, hogy az egyes nemzetközi eseményeken való részvétel szempontjából [[Az elnök ismét csenget.]] nem a helyszín a lényeges, hanem az, hogy milyen tudást tudunk szerezni és milyen nemzetközi kapcsolatokat tudunk építeni. Köszönöm szépen.
Tisztelt Országgyűlés! Pintér Tamás képviselő úr, a Jobbik képviselője, kérdést kíván feltenni a legfőbb ügyészhez: „Az Ügyészség vajon fedezi a dunaújvárosi korrupciót is?” címmel. Képviselő úr, parancsoljon!
Köszönöm szépen a szót. Tisztelt Elnök Úr! Tisztelt Ház! Tisztelt Képviselőtársaim! Amíg a Jobbik a nép pártjára, addig - úgy látszik - a fideszes hatóságok a korrupció pártjára álltak. Két éve feljelentést tettem költségvetési csalás gyanúja miatt a Dunaújvárost sötétségbe borító korrupciós mutyi miatt. Ebben a feljelentésemben bizonyító erejű dokumentumokat adtam le, részletesen fel voltak sorolva, hogy kik voltak azok a fideszes politikusok, akik vélhetően szerepet játszottak a balesetveszélyes helyzetet teremtő korrupciós botrányban. A tolvajok aztán menekülőre fogták, és úgy látszik, a hatóságok minden segítséget megadnak nekik ehhez: a nyomozók nem hallgattak ki egyetlen szakembert sem, azokat a szakembereket, akik még fel is mondták a munkaviszonyukat, és ezzel is figyelmeztetni akarták a városvezetést a botrányos beruházásra; nem vizsgálták ki azokat a tényeket, amelyek bizonyítják a költségvetési csalást. Hiába sodorhattak veszélybe fideszes politikusok több száz embert, akik sötétedés után az utcára akarnak menni, a nyomozó hatóságok nem tettek semmit. [[Szilágyi György: Szégyen!]] Hiába állhatott rendelkezésre elegendő bizonyíték, hogy kinek hány millió forint üthette a markát a fideszesek közül, úgy tűnik, a hatóságok mind e felett szemet hunytak. Végül pedig aztán ötezer forintos nyomozati költséget számoltak ki, amivel aztán azt is aláhúzták, hogy két éven keresztül az ujjukat sem mozdították, és ezzel is szabad utat engednek a korrupt városi fideszeseknek, hogy tovább garázdálkodhassanak Dunaújvárosban, és a dunaújvárosi embereket továbbra is balesetveszélyes helyzetbe sodorhassák. Kérdezem tehát nagy tisztelettel a legfőbb ügyész urat, hogy a hatóságok a bizonyítékok ellenére miért hagyták futni a korrupt dunaújvárosi városi fideszes politikusokat. Köszönöm szépen. [[Taps a Jobbik soraiban.]]
Köszönöm szépen. A képviselő úr kérdésére Polt Péter legfőbb ügyész úr válaszol. Parancsoljon!
Köszönöm szépen. Tisztelt Elnök Úr! Tisztelt Ház! Képviselő Úr! A képviselő úr kérdésében következetesen korrupciós bűncselekményeket említ. Na, ebben az eljárásban nyoma sincs korrupció elleni feljelentésnek, illetve erre vonatkozó bizonyítékoknak. [[Közbeszólás az MSZP soraiból: Hogy lenne?]] Önök sem állították magában a feljelentésben sem, úgyhogy önmagában ez is egy furcsasága az ügynek. [[12.50]] Az eljárás költségvetési csalás miatt indult, ennek gyanúját megállapították a hatóságok. Egyebek iránt a NAV illetékes bűnügyi igazgatósága folytatta le ezt a nyomozást. Ennek során beszerzett minden lehetséges bizonyítékot, meghallgatta azokat, akiket meg kellett hallgatni, és így jutott arra a következtetésre, hogy a bűncselekmény - tehát nem korrupciós bűncselekmény, hanem költségvetési csalás bűncselekménye - bizonyítása nem lehetséges, bizonyítottság hiánya miatt ezért az eljárást megszüntette. Erre törvényesen került sor, mivel a büntetőeljárásról szóló törvény szerint vádemelésre csak abban az esetben kerülhet sor, ha a bizonyítékok ezt teljeskörűen alátámasztják. Amennyiben a képviselő úrnak bármilyen, az üggyel összefüggő korrupciós cselekményre bizonyítéka van, akkor arra kérem, hogy ezt juttassa el hozzánk. Egyebek iránt pedig a kérdésében, már a címében is elhangozó feltételezés megalapozatlan, valótlan és sértő. Maga az OLAF, tehát az Európai Unió uniós költségvetéssel foglalkozó szakosított szerve, illetve az Európai Unió Parlamentjének szakbizottsága is, amely éppen most járt Magyarországon, megnyugtatónak találta az ügyészség uniós pénzekkel kapcsolatos eljárását. Ez a közvilágítási projekt is részben a kohéziós alapból volt fedezve. [[Az elnök csengetéssel jelzi az időkeret leteltét.]] Tehát azok az állítások, amelyeket ön megfogalmazott, légből kapottak. Köszönöm szépen. [[Dr. Rétvári Bence tapsol.]]
Köszönöm szépen, legfőbb ügyész úr. Tisztelt Országgyűlés! Schmuck Erzsébet képviselő asszony, az LMP képviselője, kérdést kíván feltenni a nemzetgazdasági miniszterhez: „Fürdővízzel a gyereket?” címmel. Képviselő asszony, parancsoljon!
Köszönöm a szót, elnök úr. Tisztelt Államtitkár Úr! Aggasztó híreket hallani a hátrányos helyzetű vagy beteg gyermekeket segítő alapítványok, de más civil szervezetek háza tájáról is, az szja-bevállalásokat a NAV feladatává tevő tavalyi törvénymódosítás hátulütőjeként ugyanis jelentős mértékben lecsökkent a civil szervezeteknek és egyházaknak adható 1 százalékos adófelajánlások összege. Az 1 százalékos felajánlások lehetősége az új bevallási renddel kikerült a magánszemély adózók látóköréből, rendkívül nehéz helyzetbe hozva azokat a civil szervezeteket, amelyek döntő részben ezekre a támogatásokra alapozták közérdekű tevékenységüket. Az LMP mindig is fontos küldetésének tartotta, hogy erősödjék az állampolgári részvétel, valamint a közhasznú tevékenységet végző civil szféra támogatása. Az ilyen szerveződésekre nehéz lenne bárkinek is ráfogni, hogy a Soros-terv részei lennének, így egy magát család- és gyermekbarátnak tartó kormánynak sem lehet érdeke azok működésének megnehezítése vagy éppen ellehetetlenítése. Éppen ezért a törvénymódosítás civil szférát érintő hatásainak a gyakorlati tapasztalataiból kiindulva, nem vitatva az állampolgárok életét megkönnyítő bevallási rend létjogosultságát, szükség lenne olyasféle újraszabályozásra vagy kiegészítésre, ami a közhasznú civil szervezeteknek is visszaadná a korábbi lehetőségeit. Ami a költségvetésnek csak egy porszem, az nagyon sok civil közösség és az általuk támogatott személyek számára az életet jelentheti. Kérdezem ezért az államtitkár urat, hogy a fenti hatások ismeretében szándékukban áll-e változtatni a jelenlegi rendszeren annak érdekében, hogy az állampolgárok legalább olyan motiváltak legyenek az 1 százalékos felajánlások terén, mint korábban. Válaszát előre is köszönöm.
Köszönöm szépen, képviselő asszony. Kérdésére Tállai András államtitkár úr válaszol. Tessék!
Köszönöm szépen, elnök úr. Tisztelt Országgyűlés! Tisztelt Képviselő Asszony! Egyik megállapításával, amit a kérdésében fogalmazott meg, nem értek egyet, ami így szól, hogy kikerült a magánszemély adózók látóköréből az 1 százalékos bevallási lehetőség, és ez rendkívül nehéz helyzetbe hozza a civil szervezeteket. Ez a megállapítás nem igaz, hiszen nem került ki a magánszemélyek látóköréből. Az igaz, hogy az szja-rendszer megkönnyíti a magánszemélyek adóbevallását, hiszen 1 millió 400 ezer ember semmit nem tett, és mégis május 22. éjféltől hatályos bevallása volt. Egyébként 3,3 millió embernek küldte ki a NAV a nyilatkozati lapot, amelyen nyilatkozhatott volna az 1 százalékáról, 199 alkalommal külön népszerűsítette online médiában vagy nyomtatott formában, a rádióban 1877 alkalommal hangzott el az 1 százalékos felajánlási lehetőség, és a televíziókban 218 hirdetést adott fel a NAV. Azt gondolom, az új szja-rendszerrel, amelynek egyébként létjogosultságát ön sem vitatta, új élet kezdődik a civil szervezetek életében is: sokkal nagyobb felelősséget kell mutatni az 1 százalékos források benyújtása iránt, illetve sokkal jobban kell aktivizálni magukat hirdetésekkel, az emberek megtalálásával. Azt gondolom, ez a feladat nem a hatóságra, nem a NAV-ra vár és nem a jogszabályalkotókra, hanem magukra a civil szervezetekre. Egyébként 2018. január 1-jétől ettől függetlenül a 2017. évi LXXVII. törvénnyel tovább egyszerűsödnek az 1 százalékos felajánlási lehetőségek, például a borítékra nem kell ráírni majd az adóazonosító jelet, illetve a munkáltatók a munkavállalók adómegállapítását összegyűjthetik, és beküldhetik az adóhatóságnak. Azt gondolom, a szabályozás és a hatóságok mindent megtesznek annak érdekében [[Az elnök csengetéssel jelzi az időkeret leteltét.]] , hogy ne csökkenjen a felajánlás, mint ahogy most 11 százalékkal csökkent 2016-hoz képest. Köszönöm szépen.
Köszönöm. Tisztelt Országgyűlés! Bányai Gábor képviselő úr, a Fidesz képviselője, kérdést kíván feltenni a külgazdasági és külügyminiszterhez: „350 új munkahelyet hoz létre a tizenhárommilliárdos mélykúti beruházás” címmel. Bányai képviselő úr, parancsoljon!
Köszönöm a szót, tisztelt elnök úr. Tisztelt Államtitkár Úr! A választókerületemhez tartozó Mélykúton alig két héttel ezelőtt került sor a HUNENT Víziszárnyas Feldolgozó Zrt. új üzemének alapkőletételére. A mélykúti beruházás 350 új munkahelyet hoz létre, 12,6 milliárd forintba kerül, amihez a magyar kormány 4,4 milliárd forintos támogatást biztosít. Ez egy rendkívül korszerű üzem lesz, amelyhez fogható kapacitású és technológiai fejlettségű kacsa- és libavágóhíd egész Európában kevés van. A zöldmezős beruházás 8,8 hektáros telkén a beépített terület több mint 18 ezer négyzetméter lesz, és jövő októberig felépítenek egy víziszárnyas-vágóhidat, egy feldolgozó üzemet, egy hűtő- és fagyasztóházat, valamint egy szennyvíztelepet. A befektető HUNENT Zrt. árbevételének közel kétharmada exportból származik. Bár a cég legnagyobb exportpiaca az Európai Unió és azon belül is Németország, fontosnak tartom, hogy miután augusztus végén Magyarországot újra madárinfluenzától mentes területté nyilvánították, a magyar kacsa-, liba- és baromfitermékek visszatérhetnek azokra a távol-keleti piacokra is, ahol a magas minőségük miatt rendkívül kedveltek voltak. Tisztelt Államtitkár Úr! 2010 valódi vízválasztó volt a térségünk életében is. Ezen a vidéken a rendszerváltás óta szinte senki nem akart befektetni, ami számos, több ezer munkahely megszűnésével járt együtt. A Fidesz-KDNP vezette kormánynak azonban sikerült megfordítania ezt a tendenciát: 2012 óta már több mint ötezer új munkahely jött létre a térségünkben, a választókerületünkben. Sokan élnek itt a mezőgazdaságból, és helyesen fogalmazott az alapkőletételen Szijjártó Péter miniszter úr, amikor azt mondta, hogy bár a magyar gazdaság gerincoszlopát az autóipar jelenti, a lelke mégiscsak a mezőgazdaság és az élelmiszeripar. A magyar gazdaság vidéki területein még sok lehetőség van az élelmiszeripari fejlesztésekre. Ennek további fejlesztéseihez kérem miniszter úr, államtitkár úr és a külgazdasági tárca további hathatós segítségét. Köszönöm megtisztelő figyelmüket. [[Taps a kormánypártok padsoraiból.]] [[13.00]]
Államtitkár úr, próbáljon meg válaszolni erre a felvetésre. Parancsoljon!
A legjobb tudásom szerint próbálok, így teszek. Köszönöm szépen a lehetőséget. Tisztelt Ház! Tisztelt Képviselő Úr! Egyetértek azzal, hogy a Hunent Zrt. mélykúti beruházása egy rendkívül fontos lépés a térség felzárkóztatásában, hiszen két szempontból is kiemelten fontosnak tekinthető. Egyrészt egy magyar beruházóról van szó, egy magyar élelmiszeripari vállalatról, másrészt pedig az élelmiszeriparról beszélünk, arról az ágazatról, amelyben, meggyőződésem, az elmúlt években elért eredményeken felül is még hallatlan lehetőségek és kiaknázatlan potenciál rejtőzik. A magyar gazdaság lelke, a mezőgazdaság a 2010-es kormányváltás óta jelentős átalakuláson ment keresztül. Ezt mindannyian láthatjuk, hogyha vidéken körülnézünk, hiszen olyan számokat tudunk megállapítani, mint hogy az export 37 százalékkal emelkedett az elmúlt hét évben, a mezőgazdaság a nemzeti össztermékben is növelte részarányát jelentős mértékben, és ezzel párhuzamosan egy gyors és erőteljes iparfejlesztés is zajlik a szektorban. A mezőgazdaságban az elmúlt hét évben mintegy 50 ezer új munkahely létesült, ezek szerint jelentős számban az ön választókerületében, tisztelt képviselő úr, ami a fiatalok helyben tartásának egyik legfontosabb eszköze a magyar vidéken. A kormány továbbra is kiemelt feladatának tekinti a mezőgazdaságon belül az élelmiszeripari beruházások támogatását, hiszen a magas hozzáadott értékről ez a szektor gondoskodhat. Itt is még hatalmas növekedési lehetőség előtt állunk, hiszen a számok azt mutatják, hogy messze nincsenek kiaknázva a valós lehetőségek. Mi mindent megteszünk annak érdekében, képviselő úr, hogy nemcsak a Dél-Alföld vonatkozásában, de minden olyan területen Magyarországon, ahol az élelmiszer-gazdaság meghatározó komponense a helyi gazdaságnak, ott ebbe a szektorba invesztáljunk állami segítséggel. Természetesen ehhez szükség van a helyi kezdeményezésekre, ezért is biztatnék arra mindenkit ebben a Házban, pártállástól függetlenül, hogy aki ezt a célt szolgálni tudja, keressen bennünket bizalommal. Köszönöm a szót. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Horváth Imre képviselő úr, az MSZP képviselője, kérdést kíván feltenni az emberi erőforrások miniszteréhez: „Várható-e hogy Újpesten újra lesz aktív kórházi ellátás?” címmel. Parancsoljon!
Köszönöm, elnök úr. Tisztelt Államtitkár Úr! Mint ismeretes, 2016-ban átszervezés kapcsán megszűnt az újpesti Károlyi Sándor Kórházban az aktív kórházi ellátás. A kórházban jelenleg fizetős és OEP-finanszírozással működő rehabilitációs részlegek működnek elég mostoha körülmények között. Csak néhány gondolat e vonatkozásban. A fizetős részlegben is hatágyas kórtermek vannak, a hozzátartozóknak naponta többször be kell menni a kórházba megfürdetni, megetetni a hozzátartozókat. El kellene ezen gondolkodni. Sokkal rosszabb azonban a helyzet az OEP-finanszírozású helyeken. Az ígéret az volt, hogy a kórház bezárását követően a Honvéd Kórház száz ággyal kibővül, ennyivel növelik az aktív ágyak számát. Államtitkár úr, nagyítóval keresve sem talál a Honvéd Kórházban plusz száz ágyat. Ha emlékszik rá, tavaly is megkérdeztem, 46 ágyig jutottam el. Próbáltam összeadni az ágyak számát, amivel bővült a kórházi ágyak száma. A gyakorlat azt mutatja, hogy a százezer lakosú Újpest és az agglomeráció aktív kórházi ellátása nem zökkenőmentes. Nőttek a műtéti várólisták, műtétek, beavatkozások előtt 10-12 órát töltenek a betegek a kórház folyosóján. Kérdezem államtitkár urat, mikor látja be az egészségügyi kormányzat, hogy az újpesti lakosoknak szükségük van aktív kórházi ellátásra. Várható-e előrelépés ez ügyben? Várom válaszát. [[Az elnöki széket Jakab István, az Országgyűlés alelnöke foglalja el.]]
Köszönöm, képviselő úr. Köszöntöm képviselőtársaimat. Tisztelt Országgyűlés! Megadom a szót Rétvári Bence államtitkár úrnak, aki válaszol a képviselő úr kérdésére.
Köszönöm szépen a szót, elnök úr. Tisztelt Képviselő Úr! Tisztelt Ház! Az újpestiek is sokkal nagyobb mértékben számíthatnak a Fidesz-KDNP-re, ha betegek lesznek, mint anno ahogy a betegek az MSZP-re számíthattak, hiszen a Károlyi Kórháznak egyetlenegy telephelye sem szűnt meg, szemben azzal, hogy önök nemcsak hogy telephelyeket számoltak fel, hanem megszüntették, bezárták véglegesen az Országos Pszichiátriai és Neurológiai Intézetet [[Bangóné Borbély Ildikó: Jaj, istenem!]] , önök bezárták véglegesen a svábhegyi gyermekkórházat, önök felszámolták a Schöpf-Merei Kórházat, amely, azt hiszem, a gyermeket váró családok számára sokszor volt egy biztos pont. Ezzel szemben a Fidesz-KDNP igyekezett az Újpesten élők, valamint a Budapesten és az agglomerációban élők számára minél jobb ellátási körülményeket biztosítani. Az ön körzetében, a IV. és a XV. kerületben összességében 20 kórház biztosította a korábbiakban is a betegek ellátását, tehát nem egy kórház, hanem 20 kórház. Igyekeztünk a betegeknek a lehető legmagasabb szintű ellátást biztosítani. Ez az ön által Honvéd Kórháznak nevezett kórházban valósulhat meg, a betegek számára sok esetben a leginkább progresszív módon. Idén 17 budapesti és 6 Pest megyei kórház fejlesztésére 22 milliárd forintot fordítunk, további 18 milliárd forintot pedig ezen kórházak, a budapesti és Pest megyei kórházak fejlesztésének tervezésére, így az észak-pesti szuperkórház fejlesztése, az ottani tervek elkészítése is nagyon szorosan érinti az újpesti lakosokat is. Az észak-pesti centrum számukra is egy nagyon nagy mértékű fejlesztés előtt áll. De fejlesztés előtt állnak a Károly Kórház jelenlegi épületei is. A Nyár utcai telephelyen az épület felújítására kerül sor, sokkal komfortosabban tudják ellátni a betegeket, adott esetben akár az ágyszámok bővítésével is, amennyiben erre szükség van a jelenlegi osztályokon. Bízunk benne, hogy mindenki, aki a 2019-ben elinduló szuperkórház-fejlesztések révén majd látni fogja, hogy milyen állapotok alakulnak ki mind a szuperkórházban, mind a társkórházakban, az már elégedettebb lesz, mint azok, akik önnek is vagy másnak is levelet írnak. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Ander Balázs, a Jobbik képviselője, kérdést kíván feltenni a nemzeti fejlesztési miniszterhez: „Százmilliárdok veszélyben? Mikor lesz végre ismét európai szintű vasút Magyarországon?” címmel. Képviselő úr, öné a szó.
Köszönöm a szót, elnök úr. Tisztelt Képviselőtársaim! A szocialista és fideszes kormányok a 2007-2013 közötti uniós ciklusban 850 milliárd forintot költöttek vasúti fejlesztésekre, illetve ezeket felhasználva saját oligarcháik gyarapítására és nyilván az új kedvencek, mint például a felcsúti polihisztor - akarom mondani: stróman - ebben a mostani programozási időszakban sem panaszkodhat. Az óriási beruházási összeg ellenére a vasúti közlekedés az áruszállítás tekintetében stagnált, holott a környezetvédelem és energiatakarékosság mellett a közlekedésbiztonsági elvek is mellette szólnának. A személyszállításban látványos a vasút leszakadása, hiszen tíz év alatt a megtett utaskilométerek aránya 35 százalékról 28-ra csökkent. Nem is csoda ez, hiszen egyre kevesebb vonat közlekedik egyre lassabban és egyre több késéssel. A vasúti személyszállítás komfortja, az elővárosi villamos motorvonatok és a GYSEV kivételével, a szocialista időket idézi. Felmérések szerint a magyar vasút - és ez nem a vasutasok hibája - eredményességét tekintve a harmadik legrosszabb Európában, csak Portugáliát és Bulgáriát előzzük meg, Baross Gábor pedig forog a sírjában. A tények makacs dolgok, lássunk néhányat! A magyar elővárosi vonatok késnek a legtöbbet Európában. Nálunk törlik a legtöbb elővárosi vonatot, a vonatok átlagsebessége alig haladja meg a 60 kilométer/órát, a vonatjegyek ára vásárlóerő-paritáson számítva az egyik legmagasabb a régióban. Mindezek tükrében óriási kudarc a vasút úgynevezett fejlesztése. Amiért Japánban egy egyszerű állomásfőnök is harakirit követne el, azért itt busás jutalmakat zsebelhet be a felső vezetés. Nem félnek attól, hogy az Uniónak tett teljesíthetetlen vállalások, az olyan konkrét indikátorok, mint eljutási idő és pályasebesség rossz értékei miatt százmilliárdokat kell majd visszafizetnie Magyarországnak a fejlesztési pénzekből? Ha ne adj’ isten, így történik, lesz-e mindennek felelőse? Várom államtitkár úr megtisztelő válaszát az írásbeli kérdésekre is, amelyeket e mellé még mellékeltem. Nagyon szépen köszönöm a figyelmüket. [[Taps a Jobbik padsoraiból.]]
Köszönöm szépen, képviselő úr. Tisztelt Országgyűlés! Megadom a szót Fónagy János államtitkár úrnak. Öné a szó, államtitkár úr.
Köszönöm, elnök úr. Tisztelt Országgyűlés! Tisztelt Képviselő Úr! Sajnálom, hogy önből nem a vasutas beszél, hanem egy olyan párt képviselője, aki pénzért és hatalomért mindenre képes [[Zaj a Jobbik és az MSZP padsoraiból.]] , és eltagadja a 2010 óta az ön munkatársai által elért eredményeket, csak azért, hogy rossz helyzetbe került új főnökének az érdekeit itt a parlamentben képviselni tudja. [[13.10]] Tisztelt Képviselő Úr! 2010-ben a magyar vasútnak 330 milliárd forint adóssága volt. Az egységes magyar vasutat 2010 előtt több mint hetven kisebb-nagyobb céggé szétverték. Sztrájkok özöne jelezte azt, hogy a vasutasok messze nem elégedettek a helyzetükkel. Tisztelt Képviselő Úr! A vasút adóssága hét év alatt az egyhatodára csökkent. Jelenleg egy egységes magyar személyszállítási vasút van, motorvonatok tucatjai bizonyítják a fejlesztéseket. Nem igaz, hogy az elővárosi vasutak nem teljesítenek. Éppen tavaly vettük át a budapesti agglomeráció négy HÉV-vonalát, ami naponta 250 ezer utast szállít el az 57 Volán-járattal együtt, minden zavartól mentesen. Képviselő úr, 2010-től munkabéke van a magyar vasútnál. Kérem, hogy a magyar vasút elmúlt hétévi eredményeit, amiben a vasutasok és a kormány szerepe is benne van, ismerje el, és ne a jelenlegi új főnökének akarjon itt a parlamentben kedvezni. Köszönöm szépen. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Ikotity István, az LMP képviselője, kérdést kíván feltenni az emberi erőforrások miniszteréhez: „Az ígérgetésen kívül, mit tett a helyettes államtitkárság?” címmel. Képviselő úr, öné a szó.
Köszönöm a szót, elnök úr. Tisztelt Ház! A napokban jutott tudomásunkra a hír, miszerint távozik hivatalából az üldözött keresztények megsegítéséért felelős helyettes államtitkár, és egyes források szerint ezt nem önszántából teszi. Értesüléseink szerint a menesztése összefüggésbe hozható azzal, hogy az iraki Erbílben nem készült el az iskola, ahol több sajtónyilatkozat szerint szeptemberben már el kellett volna kezdődnie az oktatásnak. Az iskola építését a magyar kormány 120 millió forinttal, a Magyar Katolikus Püspöki Kar pedig 80 millió forinttal támogatta. Orbán Viktor miniszterelnök tavaly őszi nyilatkozatában egyebek mellett ezzel igyekezett bizonyítani, hogy „nekünk magyaroknak sincs kő a szívünk helyén”. Közölte, hogy a magyar közreműködéssel épülő iskola közel hétszáz gyermek oktatását fogja szolgálni. Nem látjuk megvalósulni azt a szintén korábban már deklarált célkitűzést sem, amely egy magyar humanitárius misszió létrehozását tűzte a zászlajára. A helyettes államtitkárság vállalása szerint feladata ugyanis a humanitárius segítségnyújtás, az üldözött keresztény közösségekkel való kapcsolattartás, helyzetük bemutatása lett volna. A kormány tavaly 3 millió eurós, azaz körülbelül 930 millió forintos keretet különített el a világban élő, támadásokat elszenvedő keresztény közösségek megsegítésére. Szeretnénk választ kapni néhány kérdésünkre. Felépült-e, üzemel-e az iskola Erbílben? Mit tett le az elmúlt egy év során a tíz hivatali munkatárs valós eredményként az asztalra, aki ezzel foglalkozott? Hány keresztényt mentett meg eddig a helyettes államtitkárság? Mennyi fizetést kaptak mindezért, és mennyibe került eddig a helyettes államtitkárság működése az adófizetőknek? Várható-e változás a sikertelennek tűnő helyettes államtitkárság finanszírozásában? S végül: miért egy szintén megbukott program, a 100 milliós tételt érdemtelenül felemésztő „Gyere haza, fiatal!” program ötletgazdája lesz az új helyettes államtitkár? Várom válaszait.
Köszönöm szépen, képviselő úr. Tisztelt Országgyűlés! Megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Azt hiszem, ritka pillanat volt a magyar parlamentarizmus életében, amikor ötpárti egyetértéssel fogadtuk el azt a határozati javaslatot, amely elítélte és népirtásnak bélyegezte azt, ami a Közel-Keleten a keresztényekkel szemben megvalósult. Azt gondoltuk, hogy az üldözött és szenvedő emberek segítése egy olyan kérdéskör, amelyben ötpárti egyetértés valósulhat meg. Ez mindaddig így is ment, amíg Ron Werber meg nem érkezett az LMP frakciójába, hiszen azóta önnek szánta azt a szerepet, hogy néha sokallja azt, amit az egyházi oktatási intézmények kapnak, néha sokallja azt, amit az eucharisztikus világkongresszusra költünk, most pedig kétségbe vonja az üldözött keresztények megsegítésével kapcsolatos feladatokat. Nem szép dolog az Ron Werbertől, hogy pont önre osztja ezt a feladatot, hiszen ön egy hiteles keresztény ember volt korábban is, amikor én megismertem. Nyilván ez a werberi taktika része, hogy pont önnel mondatja el ezeket a szavakat. Ezzel szemben igyekeztünk az elmúlt évben is minél többször segíteni az üldözött keresztényeknek is. S tudja, az ottani keresztény közösségek mindenkinek segítenek, akik betérnek hozzájuk. Nyolcvan országban 200 millió keresztény van, aki különböző üldöztetést szenved el. A helybe vitt segítség Irakban is és másol is megvalósult vagy meg fog valósulni. A Szent József Kórházban fél évig Magyarország fizeti a gyógyszerszükségleteket. Ahogy ön is említette, Erbílben iskolát építünk, amely építés már a harmadik szintnél tart. Ön is láthatja az interneten a fotókat erről az iskoláról. Ha pedig egy kicsit tájékozódnának a munkatársai az ottani körülmények kapcsán, akkor tudnák, hogy az október 2-ai ottani népszavazás előtt ilyesfajta oktatási tevékenység is csak korlátozottan történhet meg. De bízunk benne, hogy a népszavazás után megindulhat az oktatás a magyar pénzből, a magyar állam és a magyar hívők pénzéből fölépített iskolaépületben. Én magam is voltam ott, a szomszédban lévő francia épület mellett, azt hiszem, büszkék lehetünk arra, hogy Magyarország ezt adta. Telskuf városát magyar pénzből újítjuk föl, 1 millióval segítjük a szír katolikus és 1 millió euróval a szír ortodox egyház humanitárius, illetőleg munkahelyteremtő akcióját. Az ösztöndíjprogram keretében közel száz fiatal kezdi meg Magyarországon a tanulmányait, a think-tank találkozón 16 különböző nemzetközi szervezet vett részt, októberben nemzetközi konzultációt tartunk, a Magyar Nemzeti Múzeumban a múlt héten nyílt meg a kiállítás, és minden más kérdésére helyettes államtitkár úr, aki ön mögött van, megadja a választ. Köszönöm szépen. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Harangozó Gábor István, az MSZP képviselője, kérdést kíván feltenni a nemzeti fejlesztési miniszterhez: „Mikor lesz tanuszoda Siófokon?” címmel. A kérdés megválaszolásával miniszterelnök úr a téma szerint feladat- és hatáskörrel rendelkező Balog Zoltán miniszter urat, a nemzeti erőforrások miniszterét bízta meg. A kérdésre miniszter úr felkérésére Rétvári Bence államtitkár úr válaszol. Képviselő úr, öné a szó.
Köszönöm szépen, elnök úr. Tisztelt Államtitkár Úr! Tisztelt Képviselőtársak! Évekkel ezelőtt Siófok városában le kellett bontani a régebbi uszodát, és azóta is igen nagy igény mutatkozik arra, hogy egy új uszodát építsen a város, hiszen Siófok, mint ismeretes, a Balaton-part legnagyobb városa 25 ezres lélekszámmal, ahol ma gyakorlatilag nincs olyan uszodai létesítmény, ahol normálisan meg tudnának tanulni a gyerekek úszni, hiszen a városban lévő Galerius fürdőbe tudják hordani a gyerekeket úszásoktatásra, de ott egy olyan kicsi medence van csak, ahol az úszás alapjait lehet nekik megmutatni, normális úszásoktatásra és normális sportolási tevékenységre alkalmas uszoda a városban a mai napig nincs. Az elmúlt időszakban minden választáskor megígérték a városnak, hogy lesz uszoda, mindenki reménykedett abban, hogy majd bekerül az országos állami uszodaépítési programba. De 2015-ben, amikor ez a program elindult, Siófok nem került be, hanem helyette egy ajánlatot kapott, hogy vagy stadiont épít, stadiont újít fel, vagy nem lesz semmilyen más beruházás. Mindenki abban reménykedett, hogy most, amikor új kört hirdet az állam, talán valami történni fog és végre elindulhat Siófokon egy normális uszoda építése. Azonban kapott Siófok is egy levelet, de nem fogják kitalálni, mi van benne. Nos, nem egy értesítés arról, hogy a 26 újonnan meghirdetett uszoda közé bekerült a siófoki projekt is, hanem arról kaptak levelet, hogy ha már a focit unják és valami mással akarják az idejüket eltölteni, akkor lőteret építhet Siófok, amennyiben erre igényt tart. Tisztelt Államtitkár Úr! Nem lőtér kell, ha hiszi, ha nem, Siófokra, a Balaton legnagyobb városába, hanem egy uszoda. Ezért az lenne a kérdésem, hogy mikor fog az állam forrást biztosítani arra, hogy végre egy járási székhelyen, a Balaton legnagyobb városában elindulhasson egy normális uszoda felépítése, és ne a taopénzekből kelljen szerencsétlenkedni egy sátras mobil uszoda felépítésére. Várom válaszát. Köszönöm szépen, elnök úr.
Köszönöm, képviselő úr. Tisztelt Országgyűlés! Megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! A kormány valóban célul tűzte ki azt, hogy minden magyarországi járásban létrehozzon, felépítsen egy uszodát ott, ahol ez nincsen. Nagyon sok része van az országnak, ahol sajnos semmifajta uszoda vagy úszási lehetőség nincs a diákok számára, éppen ezért a feladat is jóval nagyobb a Fidesz-KDNP számára, semmint ha az elődei már hasonló programokba kezdtek volna, és legalább az ország egyes részein pár uszodát felépítettek volna. A szocialistáknak csak arra futotta, hogy egy programot fogadtak el, hogy miket fognak építeni, de aztán az építések szépen lassan elmaradtak. Ezért kellett a köznevelési infrastruktúra-fejlesztési programot meghirdetnünk, amelynek az első ütemében 25 helyszínen, 25 járásban épül Magyarországon uszoda, a második ütemben pedig további 26 helyszínen. Így igyekszünk ütemről ütemre haladni Magyarországon és minél több uszodát felépíteni. [[13.20]] Nyilvánvalóan az mindenhol szempont, hogy van-e a diákoknak lehetőségük valahol valamiféle uszodába járni. Itt, ahogy ön is mondta, van egy élményfürdő, amelynek van egy medencéje, amely valóban egy kisebb medence, de az úszás megtanítására alkalmas a diákok számára. A pályázatban azok a járások előnyt élveznek, ahol semmifajta lehetőség nincs a gyerekeknek arra, hogy megtanuljanak úszni. Nyilván a kormánynak az a szándéka, hogy mindenhol szabványméretű úszómedencéket tudjon építeni, de ahol semmifajta lehetőség nincs, az a járás előnyben részesül azzal a járással szemben, ahol valamiféle lehetőség van, a diákok elkezdhetik az úszás tanulását. Ezért döntött úgy a kormány, hogy így sorolja az első két ütemet. De természetesen, ahogy az első ütem megvalósul és a második ütem megvalósításába belekezd a kormány, úgy fog majd a harmadik ütemre is sor kerülni. Ahogy azt a korábbiakban is elmondta a kormány, minden járásban kíván ilyet létrehozni, hogy minden tankerület részére rendelkezésre álljon úszásoktatási lehetőség, így itt is. A taotámogatások pedig addig is rendelkezésre állnak. Máshol, más körülmények között pedig a vízilabda-szövetséggel együttműködve sikerült így is eredményeket elérni. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Farkas Gergely, a Jobbik képviselője, kérdést kíván feltenni a külgazdasági és külügyminiszterhez: „Miért nem hajlandóak felgyorsítani az anyakönyvi kivonattal kapcsolatos ügyintézést a külföldön élő magyarok számára?” címmel. A kérdés megválaszolására a miniszterelnök úr a téma szerint feladat- és hatáskörrel rendelkező Lázár János, Miniszterelnökséget vezető miniszter urat bízta meg. A kérdésre miniszter úr felkérésére Csepreghy Nándor államtitkár úr válaszol. Farkas Gergely képviselő urat illeti a szó.
Köszönöm a szót. Tisztelt Ház! Tisztelt Államtitkár Úr! Számtalan esetben fordul elő, hogy a külföldön tartózkodó szülők a kint megszületett gyermeküket hónapokig nem tudják hazahozni, ugyanis legalább fél évig is eltarthat, amíg megszerzik az útlevélhez szükséges hazai anyakönyvi kivonatot a magyar hatóságok lassú ügyintézése miatt. Noha 2015-ben Kontrát Károly belügyminisztériumi államtitkár is arról beszélt, elismerve a problémát, hogy a kormány megteszi a szükséges lépéseket az ügymenet felgyorsításához, és még kormányrendelet is hatályba lépett a külföldön született gyerekek útlevélkezelésének egyszerűsítése érdekében, még mindig nagyon sokan ütköznek ebbe a problémába. A kormányhivatal szerint legalább 8 ezer hasonló ügy intézése akadt el. Azoknak a külföldön született gyermekeknek pedig, akiket anyakönyvi kivonat nélkül hazahoztak, az állam nem fizeti az orvosi ellátásukat, amíg nem tudják anyakönyvi kivonattal igazolni, hogy magyar állampolgárok. Ez pedig akár több hónapig is eltarthat, jóllehet, a törvény szerint két hónap alatt el kellene készülnie. Tisztelt Államtitkár Úr! A XXI. században alapvetésnek kellene lennie, hogy ezek az ügyintézések akadálymentesek és gördülékenyek legyenek. Nem normális az, hogy az ügyintézések sebessége miatt nem tudnak hazajönni magyar családok. Sajnos ez a jelenség is azt tanúsítja, hogy a kormány lemondott a külföldre vándoroltak sokaságáról, és ahelyett, hogy minden eszközzel segítené őket az esetleg hazatérésük érdekében, csak tovább nehezíti az életüket. Tisztelt Államtitkár Úr! Budapest Főváros Kormányhivatalának adatai szerint csak tavaly 14 ezer külföldön született gyermek anyakönyvezését kérték magyar állampolgárok, az ügyintézés sebessége pedig évek óta nem oldódott meg. Kérdezem államtitkár urat, hogy miért nem tudták eddig megoldani a problémát, miért nem hajlandók XXI. századi módon felgyorsítani az anyakönyvi kivonattal kapcsolatos ügyintézést a külföldön élő magyarok számára. Várom érdemi válaszát. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! Megadom a szót Csepreghy Nándor államtitkár úrnak. Parancsoljon, államtitkár úr!
Tisztelt Elnök Úr! Köszönöm szépen, a szót. Tisztelt Képviselő Úr! Engedje meg, hogy felvetéseire konkrétan válaszoljak. Egyrészt azt állítja, hogy fél évig is eltarthat, amíg megérkezik a szülőkhöz az útlevél kiállításához szükséges hazai anyakönyvi kivonat. Szeretném felhívni képviselő úr figyelmét, hogy három évnél fiatalabb gyermekek esetében nem szükséges anyakönyvi kivonatot kérni a külföldön született gyermekek útlevelének kiállításához. Tehát ezt lényegében a konzuli szolgálatoknál a Magyarországon kiállított anyakönyvi kivonat nélkül is kérelmezni tudják. A második kérdésére, engedje meg, hogy válaszoljak. 2016. január 1-jén a kormány döntése alapján a hazai anyakönyvezés határideje két hónapról 45 napra csökkent. És idén október 1-től lép hatályba az a szabályozás, ami lehetővé teszi, hogy a külképviseleteteken, a konzuli szolgálatokon, ott, ahol eddig alapvetően a kérvényeket adhatták le a határon túl élő magyar állampolgárok családtagjaik, gyermekeik különböző okiratainak kiállítása kapcsán, azonban az ügyintézés Magyarországon történt, ott megfordítottuk ezt a rendszert. Már nemcsak a kérvények beadása történik a konzuli szolgálaton, hanem azon keresztül történik az ügyek intézése is. Tehát azok a konzulok, akikhez ilyen kérvény érkezik, lényegében a teljes eljárás lebonyolítására jogosultak lesznek. Az a szám, amit képviselő úr idézett, egy 2015-ös szám, a 8 ezer elintézetlen ügy vagy ügyhátralék tekintetében. Ez alapvetően a Magyarországról vagy Magyarországtól elszakított területeken élő magyar állampolgárok gyermekeire vonatkozik. Többek között az erdélyi magyarokra, akikről érdemes ideidézni a szolnoki Jobbik-elnök nyilatkozatát. Idézet következik: „Az erdélyi magyarság nagyobb része az észak-amerikai indiánokhoz hasonlóan megvehető egy marék üveggyönggyel, ez a marék üveggyöngy a kettős állampolgárság volt. Kezdem azt hinni, bármennyire is keserű ezt kimondani, hogy nem érdemelték meg a kettős állampolgárságot.” Majd a Jobbik elnöke így folytatja: „Köreikben ugyanis még a magyarországinál is nagyobb mértékű az elhülyülésre való hajlamosság.” Valószínűleg ezért nem vett részt Vona Gábor sem a MÁÉRT decemberi ülésén, és ezért gondolkodnak önök így a határon túli magyar állampolgárokról. Köszönöm, elnök úr. [[Taps a kormánypárti padsorokban.]]
Köszönöm államtitkár úr válaszát. Tisztelt Országgyűlés! Ikotity István, az LMP képviselője, kérdést kíván feltenni az emberi erőforrások miniszteréhez: „Ha valóban cél a fiatalok továbbtanulása előtt álló anyagi akadályok elhárítása, akkor miért nem törlik el a tandíjat, emelik az ösztöndíjat és adnak családi pótlékot és adókedvezményt a felsőoktatásban tanulóknak is?” címmel. Ikotity István képviselő urat illeti a szó.
Köszönöm, elnök úr, a szót. Tisztelt Államtitkár Úr! A kormány bejelentette, hogy októbertől kamatmentes lesz a diákhitel egyik konstrukciója, a másik konstrukciónál pedig 70 ezerre emelik 50 ezerről a felvehető maximális összeget. Az LMP szerint a bejelentett intézkedések segítenek a fiatalokon, ezért üdvözöljük ezt az intézkedést. Azokat az intézkedéseket mi mindig tudjuk támogatni, amelyek a fiatalok terheit csökkentik. Nagyon fontos célnak tartjuk, hogy a továbbtanulás előtt álló akadályokat lebontsuk, és Magyarországnak minél több diplomás tagja legyen. Azt szeretnénk, hogy 10-ből legalább 4 főnek legyen diplomája. Azonban egyre rosszabbak az esélyek a tudásalapú társadalom megerősítésére, így a továbbtanulásra. Hiszen amíg 2010-ben 100 ezer diákot vettek fel a felsőoktatásba, az utóbbi években már csak alig több mint 70 ezret. A továbbtanulás gátja sok esetben anyagi akadály. Családok, fiatalok nem tudják vállalni a diplomaszerzés költségeit, ami jelenti a megélhetés, a lakhatás és a tandíj költségeit. A diákhitel-könnyítés segíthet, de közel sem elegendő intézkedés. A Lehet Más a Politika ingyenessé tenné a felsőoktatást, és eltörölnénk a tandíjat. Ez a XXI. század, a tudáshoz való hozzáférés legyen ingyenes mindenki számára! Szükség van a ma már nevetségesen alacsony ösztöndíjak emelésére is, és úgy is szeretnénk segíteni a fiatalok továbbtanulását, hogy kiterjesztenénk a családi pótlékot és a családi adókedvezményt azokra a családokra is, ahol a fiatal felsőoktatásban tanul, egészen 24 éves korukig biztosítanánk ezeket az ellátásokat. Tisztelt Államtitkár Úr! Továbbmennek-e ezen az úton? Ha valóban cél a fiatalok továbbtanulása előtt álló anyagi akadályok elhárítása, akkor miért nem törlik el a tandíjat, emelik az ösztöndíjat és adnak családi pótlékot és adókedvezményt a felsőoktatási hallgatóknak is? Várom válaszát.
Köszönöm szépen, képviselő úr. Tisztelt Országgyűlés! Megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Emlékeztetném tisztelt képviselő urat, hogy 2008. március 8-án, ha jól emlékszem, de valamikor a hónap elején a magyar emberek népszavazással döntöttek arról, hogy ne legyen Magyarországon tandíj. Ezt az akkori szocialista kormányzattal szemben a Fidesz-KDNP érte el, hogy az embereknek legyen lehetőségük ezt a döntést meghozni. Úgyhogy azóta ez biztosított.A Fidesz-KDNP igyekezett mindent megtenni, hogy ezt továbbra is fenntartsuk. Az egyetemek fizetőképességét megőriztük, hiszen töredékére csökkent az adósságállományuk, amíg a készpénztartalékuk érezhetően több tíz milliárdos nagyságrendben növekedett. A korábbi PPP-konstrukciók kiváltása járult ehhez hozzá nagymértékben, illetőleg a többletfinanszírozás, amit a felsőoktatási intézmények kapnak. Úgyhogy, tisztelt képviselő úr, ahogy ön licitál és licitál az ígéretekre, addig a Fidesz-KDNP valóban eltörölte a kamatot a Diákhitel2 esetében, a Diákhitel1-nél pedig növelte azt az összeget, amit a fiatalok igénybe tudnak venni.Most lehet erre licitálgatni, csak az elmúlt 27 évből az látható, hogy mindenki tud adócsökkentést ígérni, de csak a Fidesz-KDNP tud adócsökkentést végrehajtani. Mindenki tudott az elmúlt 27 évben is munkahelyeket ígérni, de csak a Fidesz-KDNP tudott munkahelyeket adni is az embereknek. És sokan beszéltek fizetésemelkedésről az egészségügyben, az oktatásban, a kormányhivatalokban dolgozóknál, de csak a Fidesz-KDNP tudta elindítani azokat a fizetésemelési programokat, amelyek már érezhetőek is mindenki pénztárcájában. [[13.30]] Úgyhogy lehet, hogy Ron Werber a felelőtlen ígérgetéseket javasolja az LMP-nek, de azért ennek a pártnak megvolt Schiffer András idején egy olyan imázsa, hogy csak olyan dolgokat mond, csak olyan dolgokat ígér, amelyeknek valamiféle alapja van, vagy legalábbis átgondoltak és nem ad hoc ígérgetéseket jelentenek. Tehát nincs semmiféle érvényben lévő tandíjfizetési kötelezettség. Az Alaptörvény is rögzíti a művelődéshez való jog keretében a felsőoktatáshoz való jogot. Az elmúlt években új ösztöndíjakat alapítottunk vagy kibővítettünk, mint az új „Nemzeti kiválóság” program, a Klebelsberg-ösztöndíj, Sportcsillagok-ösztöndíj, Michalicza-ösztöndíj, tanulmányi jogászösztöndíj, a doktori ösztöndíjakat 100 ezer forintról 140 ezer forintra növeltük, a második két évben 180 ezer forintra. [[Az elnök a csengő megkocogtatásával jelzi az idő leteltét.]] [[Az elnök a csengő megkocogtatásával jelzi az idő leteltét.]] A nemzeti felsőoktatási ösztöndíjat 34-ről 40 ezer forintra emeltük, és a további ösztöndíjemelésekről is a Hallgatói Önkormányzatok Országos Konferenciájával (Az elnök a csengő megkocogtatásával jelzi az idő leteltét.) folyamatosan egyeztetünk, akárcsak a kollégiumépítésekről. Köszönöm szépen. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Bangóné Borbély Ildikó, az MSZP képviselője, kérdést kíván feltenni az emberi erőforrások miniszteréhez: „Hány szeptembert kell még várni ahhoz, hogy a gyermekek normális körülmények között tornázhassanak?” címmel. A kérdés megválaszolásával a miniszterelnök úr a téma szerint feladat- és hatáskörrel rendelkező Seszták Miklós nemzeti fejlesztési miniszter urat bízta meg. A kérdésre miniszter úr felkérésére Fónagy János államtitkár úr válaszol. Bangóné Borbély Ildikó képviselő asszonyt illeti a szó. Parancsoljon!
Köszönöm, elnök úr. Tisztelt Államtitkár Úr! 2012-ben került bevezetésre a mindennapos testnevelés, és 2017-re minden gyermeknek minden osztályban kötelező a heti öt testnevelés óra. A gyerekeknek kötelező, csak azóta nem javultak a feltételek. 2014 áprilisában bejelentette a kormány 25 tanuszoda építését és 26 tornatermét. Akkor nagy örömmel raktak le alapköveket, szakadó esőben, nagy híre volt a putnoki alapkőletételnek, és én azóta folyamatosan kérem ki az adatokat, hogy hogyan állunk a tanuszoda- és tornaterem-építéssel. 2017. szeptember 8-án az alábbi választ kaptam, hogy 13 tornatermet sikerült már felépíteni és átadni, 7 darab tornaterem elvileg elkészült, de valami oknál fogva a gyerekek még mindig nem vehették igénybe szeptemberben, 6 tornateremről nem tudunk. A 25 beígért tanuszodából, 2014-ben beígért tanuszodából sikerült egyetlenegyet felépíteni és átadni. Ez a csengeri tanuszoda, és nem tudunk a 24 maradó tanuszodáról. A válaszukban többször leírták, hogy van, ahol még csak a tervezési szakaszban járnak. Államtitkár úr, mi kell még, hogy megépüljenek ezek a tornatermek? Persze, azóta bejelentették a következő 25 tanuszodát és tornatermet. Szeretnék egy kérdésre választ kapni, mondjuk, a kabai tornateremmel kapcsolatban. Felépült, igaz, egyéves csúszással épült fel a tornaterem. Miért nem vehették igénybe szeptember 1-jétől a gyerekek? Készen van, gyönyörűen áll, és a gyerekek nem tornázhatnak benne. Mi kell még, hány évnek kell még eltelnie, hogy felépüljenek és utána a gyerekek tornázhassanak benne? Várom válaszát, államtitkár úr.
Köszönöm szépen, képviselő asszony. Tisztelt Országgyűlés! Megadom a szót Fónagy János államtitkár úrnak. Parancsoljon, államtitkár úr!
Köszönöm, elnök úr. Tisztelt Országgyűlés! Tisztelt Képviselő Asszony! Nagy örömmel válaszolok családszeretettől átitatott hangon előadott kérdésére [[Derültség.]] különös tekintettel arra, hogy tudjuk, bár önök nem szeretik a jó memóriát, de tudjuk, hogy annak idején önök nemhogy sokat nem tettek a családokért, hanem kifejezetten a családok érdekei ellen tevékenykedtek. [[Zaj, közbeszólások az MSZP soraiból.]] Kabán egyébként ősszel tornázni fognak a gyerekek. [[Zaj, közbekiáltások az MSZP soraiból, köztük Bangóné Borbály Ildikó: Mikor? De mikor? Az elnök csenget.]] Szíveskedjen a naptárt megnézni, hogy az őszi hónapok mikorra esnek. Akkor. [[Zaj, közbeszólások az MSZP soraiból.]] Tisztelt Képviselő Asszony! Az, hogy ön következetesen érdeklődik a tornatermek és tanuszodák építése iránt, az egy nagyon jó dolog, ez a dolguk, dicséretes dolog, és egyébként támogatja azon törekvéseinket, hogy ezek minél előbb megvalósuljanak. [[Zaj, közbeszólások az MSZP soraiból.]] 2010 előtt folyamatosak voltak az iskolabezárások, most a tornatermeket és az uszodákat építjük, de ez önnek nincs kedvére. Csak a számokat, ha megengedi, mert kérdezett: 15 településen tanteremfejlesztés, 4 iskola tanévkezdésre, 13 településen tornaterem, Csengerben új tanuszoda, tehát bármennyire is fájdalmas önöknek, a nemzeti köznevelési infrastruktúra rendszere folyamatosan épül. [[Közbeszólások az MSZP soraiból.]] Tudom, hogy a saját, annak idején végzett kormányzati tevékenységükkel ez szöges ellentétben áll. Nehéz önnek erre saját magának is és választóinak is igazat adni, de mint ahogy ön is mondta, a tények azok tények, márpedig ezek a létesítmények épülnek és sorban kerülnek átadásra. Intézkedni fogok, hogy önt ezekre az átadásokra meghívják. [[Derültség, zaj az MSZP soraiban.]] Köszönöm a lehetőséget, elnök úr. [[Taps a kormánypártok soraiban.]]
Köszönöm szépen, államtitkár úr válaszát. Tisztelt Országgyűlés! Lukács László György, a Jobbik képviselője, kérdést kíván feltenni a belügyminiszterhez: „Lesz-e börtön egyáltalán Kunmadarason?” címmel. Lukács László György képviselő urat illeti a szó.
Köszönöm szépen a szót. Tisztelt Elnök Úr! Tisztelt Államtitkár Úr! A börtönök zsúfoltságának csökkentése érdekében egy olyan programot indított el a kormány, amelynek keretében 8 új börtön épülne hazánkban az ország egy-egy szegényebb területén, környékén, közöttük a nagykunsági Kunmadarason is. Az 1000 fő fogvatartotti létszámra tervezett börtönt nagy sajtóérdeklődés mellett jelentették be a Nagykunságban. A börtön gondolata és az azzal kapcsolatos munkahelyteremtési ígéret természetesen lázba hozta a környékbeli lakosokat, különösen úgy, hogy a környékbeli településeknek az országos átlagot messze meghaladó munkanélküliségi mutatója van, például Kunmadarason közel 15 százalékos az állásnélküliek aránya, ami jól mutatja, hogy minden új álláshely úgy kell a településnek, mint egy falat kenyér. A börtön dolgozóinak képzése a BVOP tájékoztatása szerint egyébként folyamatosan történik, azonban az építkezésről egyre kevesebb hírt lehet hallani, sőt egyes helyeken azt is lehet hallani, hogy mivel a közbeszerzés sikertelen volt a magas árajánlatok miatt, a BVOP a korábbi eredményeket érvénytelenítette, és új közbeszerzési eljárást írt ki. Világos tehát, hogy az ígért időpontban, 2017 tavaszára - ezen időszakon már túl vagyunk - az építkezés megkezdése sem valósult meg, így folyamatos csúszásban van maga a projekt, és várhatóan folyamatosan csúszni fog. Igaz, most már azt is lehet hallani, hogy egyáltalán nem vagy talán sohasem fog felépülni a helyieknek nagyon fontos létesítmény. Éppen ezért egy sor kérdésre kérem tisztelt államtitkár urat, hogy adjon választ, annak ellenére, hogy talán a mai média, a mai sajtó már közölt ezekről híreket. Mikor kezdődik el a kunmadarasi börtön építése? Van-e akadály a börtön építése előtt? Várható-e egyébként vagy mikor várható az intézmény befejezése? Mikor lehet egyáltalán átadni ezt, és mi lesz azokkal a dolgozókkal, akik több száz kilométerre vállalnak most munkát, mert a kunmadarasi börtönre tanultak volna be, de ott munkát nem tudnak ellátni? És végén: mi a garancia arra, hogy lesz-e egyáltalán börtön Kunmadarason? Várom érdemi válaszát. Köszönöm szépen. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! Megadom a szót Kontrát Károly államtitkár úrnak. Parancsoljon, államtitkár úr!
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Az önök pártja a pénzért és a hatalomért mindenre képes [[Felzúdulás, közbeszólások a Jobbik soraiból.]] és nem tudjuk, hogy vajon mit akarnak, hiszen ön most a kunmadarasi börtön építése miatt tett föl kérdést nekem, Kulcsár Gergely képviselőtársa pedig a berettyóújfalui börtönkórház építése ellen fog majd itt megszólalni. [[Közbeszólások a Jobbik soraiból.]] Tehát nem tudjuk, hogy mit szeretnének. Egy biztos, hogy a hatalmat szeretnék, a hatalomért és a pénzért mindenre képesek. És ha már itt tartunk, az igazságszolgáltatás miatt idekapcsolódik: az önök európai parlamenti képviselője, Kovács Béla sajtóhírek szerint ismét külföldre menekült. Ha minden igaz, akkor éppen most Mongóliában húzza meg magát, így a kémkedéssel és költségvetési csalással vádolt jobbikos távollétében kezdődött meg a múlt héten a bíróságon az iratismertetés. Továbbra is rejtély, hogy a jobbikos európai parlamenti képviselő pontosan mennyi támogatást intézett a Jobbiknak, mit kértek ezért cserébe, és egyáltalán: hány Kovács Béla van még az önök pártjában, tisztelt képviselő úr? Arról az emberről van szó, akiről még a pártelnökük is azt mondta egy interjúban, hogy az ügye kapcsán hallott elbizonytalanító dolgokat. Itt lenne az ideje, tisztelt képviselő úr, hogy elmondja, mire is gondolt, meddig nézik ezt tétlenül. Ami pedig a börtönépítési projektet illeti, a terveket ön is ismertette, a kormány a börtönférőhely-bővítés ügyében meghozta a döntést, a végrehajtás tekintetében folyamatosan tájékoztatni fogjuk az embereket. Köszönöm a figyelmüket. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Demeter Márta, az LMP képviselője, kérdést kíván feltenni a Paksi Atomerőmű két új blokkja tervezéséért, megépítéséért és üzembehelyezéséért felelős tárca nélküli miniszterhez: „Miért bízzák kontárokra Paks kibervédelmét?” címmel. Képviselő asszony, öné a szó. [[13.40]]
Köszönöm, elnök úr. Államtitkár Úr! Bár az Orbán-kormány szívósan igyekszik elrejteni a magyar adófizetők elől a paksi bővítési beruházás tényeit, a sajtó jóvoltából tudható, milyen szerződéseket köt a leginkább politikai kifizetőhelynek tűnő MVM Paks II. Zrt. Ma sem tudjuk azonban, miért bízta meg a paksi bővítés lebonyolításáért felelős cég éppen a T-Systemset azzal a feladattal, hogy közel 8 millió forintnyi közpénzért készítsen tanulmányt a felépítendő erőmű kiberbiztonsági követelményeiről.Amikor napi tapasztalat a világban a választások meghekkelése és az energetikai rendszerek számítógépes rendszereinek megbénítása, aligha létezhet komolyabb biztonsági kihívás egy atomerőmű informatikai biztonságának garantálásánál. Ezt a munkát olyasvalakire bízni, akinek egy elektronikus jegyrendszer kialakítása is meghaladta a képességeit, akinek a rendszerét egy középiskolás diák is képes volt feltörni, és akinek a dilettantizmusa lehetővé tette több ezer felhasználó adatainak ellopását, több mint felelőtlenség.Tudjuk, hogy a T-csoportot különleges kapcsolat fűzi az Orbán-kormányhoz, hiszen az akkor még az Origót tulajdonló cég partnernek bizonyult a Lázár János hotelbotrányát leleplező portál lefejezésében, illetve Fidesz-közelbe történő átjátszásában, amit a kormány gáláns közpénzes megbízásokkal honorált. Vélhetően egy ilyen üzlet nyomán kerülhetett a kiberbiztonsági megbízás is a T-Systemshez; ennek sokkal nagyobb az esélye, mint hogy a meggyőző referenciák nyomán. Az eset ugyanakkor kérdéseket vet föl a kormányzás színvonalával, illetve a nukleáris biztonsággal kapcsolatban is. Ezért kérem, szíveskedjék tájékoztatni arról, hogy kívánja-e az Orbán-kabinet a jövőben is kockára tenni a magyar atomenergia-szektor és a hazai lakosság biztonságát azért, hogy a homályos alkukban született megállapodások nyomán törleszteni tudjon a korábbi politikai szívességekért. Várom válaszát. Köszönöm szépen. [[Schmuck Erzsébet tapsol.]]
Köszönöm szépen, képviselő asszony. Tisztelt Országgyűlés! Megadom a szót Aszódi Attila államtitkár úrnak. Parancsoljon, államtitkár úr!
Köszönöm szépen, elnök úr. Tisztelt Képviselő Asszony! Feltételezem, hogy a munkáját ön is gondosan végzi, mint ahogy mi is így teszünk; és feltételezem, hogy mielőtt ezt a kérdést feltette, informálódott ezzel az informatikai társasággal kapcsolatban. Ha ezt így tette, nagyon egyszerű internetes kereséssel megtalálhatta azt, hogy ez a vállalkozás 2016-ban körülbelül 1500 dolgozóval 73 milliárd forintos árbevételre tett szert. Tehát az az összeg, ami a kérdésében szereplő tanulmánnyal kapcsolatban itt szerepel, aligha befolyásolhatta ennek a nagy informatikai vállalkozásnak a jövedelmezőségét. [[Demeter Márta: Nem ez a kérdés.]] A kérdésének a tartalmával kapcsolatban arról szeretném tájékoztatni, hogy az atomerőművek tervezése nagyon sok lépésből áll, a különböző rendszereket meg kell tervezni, engedélyeztetni kell, és ezek között a tervek között az egyik nagyon fontos terv a fizikai védelmi terv. A nemzetközi gyakorlattal összhangban a magyar jogszabályok előírják, hogy a fizikai védelmi tervben gondoskodni kell a programozható rendszerek védelméről is. Ahhoz, hogy ezt a tervet el lehessen készíteni, a Paks II. projekttársaság úgy döntött, hogy egy kockázatelemzést végeztet el erre hivatott, ezzel foglalkozó és ehhez értő szakcéggel.A konkrét beszerzés úgy zajlott, hogy 2016-ban, amikor döntöttek ennek a programozható rendszerekkel kapcsolatos kockázatelemzésnek a beszerzéséről, öt társaságot hívtak meg egy tender keretében. Az öt társaságból kettő adott be érvényes ajánlatot, és a két ajánlattevő közül az olcsóbb és nagyobb szakmai tartalmú ajánlatot tevő vállalkozást választották ki. A munkát egyébként nemzetközi hírű, nagyon komoly szakemberek végezték el, és az eredményeket a Paks II. belső szakmai zsűrije értékelte, így került elfogadásra ez a munka. Nagyon remélem, hogy a válaszomat elfogadja, és önben a frakciójának egy olyan új tagját üdvözölhetjük, aki a Paks II. projektet értő módon és szakértő módon, pozitív hozzáállással fogja nyomon követni. Köszönöm szépen a figyelmet. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Egyed Zsolt, a Jobbik képviselője, kérdést kíván feltenni a nemzeti fejlesztési miniszterhez: „Mi lesz veled 26-os?” címmel. Egyed Zsolt képviselő urat illeti a szó.
Köszönöm szépen a szót. Tisztelt Elnök Úr! Tisztelt Államtitkár Úr! Az elmúlt évben többször is feltettem ezt a kérdést az elkerülő megépítésével kapcsolatban. Ismételten eltelt egy év, de érdemi előrelépés nem történt, noha komolynak vélhető ígéretek szép számban érkeztek. Gondolok itt például a beígért 2010-es átadásra, ahol ráadásul az engedélyek 2011-ig voltak érvényesek. Majd 2014-ben Demeter Zoltán fideszes képviselő sajtóközleményben adta a szavát, hogy az útszakasz 2016-ra elkészül, de mindhiába, a tettek elmaradtak. Az ígéretek óta egyetlen négyzetméternyi út sem épült. Az elmúlt 27 év politikája cselekvés helyett csak a mellébeszélésről szólt. Ámde az útszakasz fokozott jelentőségű, mivel itt halad át a BorsodChem Zrt. teherforgalma, valamint ezen az útszakaszon közlekednek az autósok a bánrévei határátkelő felé is. Az ezzel járó zaj, a légszennyezettség, valamint a sajószentpéteriek mindennapos közlekedési nehézségei mára elviselhetetlenné váltak, szinte lehetetlen 20-25 percnél hamarabb átjutni a városon csúcsidőben. Ezért a Jobbik a lakossággal közösen fog véget vetni ennek a színjátéknak: a kérdéssel leginkább érintett sajószentpéteri és kazincbarcikai lakókkal közösen aláírásgyűjtésbe kezdtünk a 26-os főút elkerülő szakaszának a megépítéséért, és büszkén kijelenthetem, hogy hatalmas társadalmi támogatottság áll a kezdeményezésünk mögött, amely a jövőben is folytatódni fog; magyar szívvel, józan ésszel, tiszta kézzel! Kérdezem tisztelt államtitkár urat: mi akadályozza meg a kormányt abban, hogy ígéreteinek megfelelően belekezdjen a 26-os főút Sajószentpétert elkerülő szakaszába? Mikorra várható az építés elkezdése? Várom érdemi válaszát. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! A képviselői kérdésre Fónagy János államtitkár úr válaszol. Öné a szó, államtitkár úr.
Köszönöm, elnök úr. Tisztelt Országgyűlés! Tisztelt Képviselő Úr! Valóban, a 26-os útnak hosszú története van, s itt szeretném megjegyezni, hogy Sajószentpéter meg Kazincbarcika tán előbbre lenne, ha akkor kezdett volna aláírásgyűjtésbe, amikor Medgyessy Péter járta a Sajó völgyét, és 800 kilométer autópályát ígért, közte a sajószentpéteri elkerülő utat is. Egyébként az ígérete előbb bukott el, mint maga a miniszterelnök, de ez már történelem. A Magyarország rövid és középtávú közútfejlesztéséhez kapcsolódó infrastrukturális beruházások összehangolásáról és annak 2022-ig történő megvalósításáról szóló kormányhatározat egy projektlistát állított össze, ez a projektlista felülről egyébként nyitott, és negyedévenként felülvizsgálatra kerül. Ebben a határozatban szerepel ugyanebben a térségben a M30-as gyorsforgalmi út; ez a Miskolcot Kassával összekötő út, amely egyébként Borsod-Abaúj-Zemplén megye egyik legnagyobb gyorsforgalmi beruházása. Ózd város közúti megközelíthetőségének javítása érdekében a kormány döntött a 23-as és 25-ös utak Bátonyterenye és Ózd közötti megvalósításáról, és nagyon bízunk abban, hogy a határozatnak megfelelően 2020 első negyedévében itt már kiviteli és engedélyezési tervvel fogunk rendelkezni. Egyébként mindezek alapján a fejlesztési miniszternek negyedévente részletes jelentést kell készítenie ezen projektek megvalósulásáról, és ezek megvalósulása és a rendelkezésre álló források közös függvénye érdekében dönt a kormány az újabb igényekről. Egy pillanatig nem vitatva azt, hogy a Sajószentpétert elkerülő út - amely nemcsak Sajószentpéter, hanem Edelény megközelítését is megoldja - az ott élők számára fontos, ezért a kormány a soron következő időszakban ezeket figyelembe fogja venni. [[Az elnök a csengő megkocogtatásával jelzi az időkeret leteltét.]] Én bízom benne, hogy önt nem a párt érdekei, hanem a jó szándék vezette, ezért kérem, hogy ezt a választ fogadja el. Köszönöm szépen. [[Taps a kormánypártok soraiban.]]
Köszönöm szépen az államtitkár úr válaszát. Tisztelt Országgyűlés! Demeter Márta, az LMP képviselője, kérdést kíván feltenni a honvédelmi miniszterhez: „Akkora a baj, hogy minden ’titkos’?” címmel. Képviselő asszony, öné a szó.
Köszönöm, elnök úr. Államtitkár Úr! Furcsa jelenség ütötte fel a fejét a honvédelmi tárca működésében. Mára olyan információkat is eltitkolnak a nyilvánosság elől, amelyeket egy évvel ezelőtt még megválaszoltak. Tavaly még lehetett tudni, hogy hány önkéntes műveleti tartalékos van a honvédség állományában, lehetett tudni, hogyan áll a Gripenek levegő-föld képességének a kialakítása, mint ahogy azt is, hogy hol tart a merevszárnyas szállítóképesség megújításának kísérlete. Persze, az tény, hogy a válaszok több mint aggasztóak voltak, de legalább voltak. [[13.50]] Mára viszont azt sem hajlandóak megválaszolni, amit tavaly még részletesen kifejtettek. És hogy mi a probléma ezzel? Először is az, hogy ezek nem minősített adatok, tehát az embereknek joguk van tudni, milyen állapotban van a Magyar Honvédség, hogy mire költik az adóforintjaikat. A pénzükért azt várják, hogy az állam egy modern és hatékony haderőt tartson fenn és fejlesszen. Másodszor: önök nemcsak a képviselői munkát akadályozzák, de a civil kontroll megvalósítását is. Ez jelentős visszalépés az elmúlt évekhez képest. Harmadszor pedig: a honvédelmi tárca költségvetésében több tíz milliárd forintról nem lehet tudni, hogy azt miként és mire használják majd fel, így hatalmas a korrupciós kockázat, miközben a technikai eszközök lerohadnak, a honvédség pedig a működésképtelenség határára sodródik. A honvédelmi miniszternek pedig szakavatott miniszterként még az eddigieknél is nagyobb a felelőssége ez ügyben, hiszen pontosan tisztában van vele, hogy mit kellene tenni, és mégis ennek ellenére cselekszik. Államtitkár Úr! Nekem megpróbálhatnak hazudni, meg a nyilvánosságnak is, de egyrészt a honvédség állományának nem tudnak, hiszen ők pontosan tisztában vannak a helyzet súlyosságával, másrészt pedig tudja: előbb-utóbb minden kiderül. Tehát kérdezem az államtitkár urat, miért nem hajlandóak megválaszolni azokat a kérdéseket se, amit tavaly még megtettek. Ekkora a baj a Magyar Honvédségben? Illetve az utolsó kérdésem, hogy folytatják-e ezt a gyakorlatot. Köszönöm.
Köszönöm szépen, képviselő asszony. Megadom a szót Vargha Tamás államtitkár úrnak. Parancsoljon, államtitkár úr!
Köszönöm a szót. Tisztelt Elnök Úr! Tisztelt Ház! Tisztelt Képviselő Asszony! Szeretném megnyugtatni, hogy semmiféle furcsa jelenség nem ütötte fel a fejét a honvédelmi tárca működésében. Ahogy a múltban sem, most sem titkolunk el semmit sem a nyilvánosság, sem a képviselők elől, de ezt ön tudja a legjobban, képviselő asszony, hiszen heti rendszerességgel kap válaszokat a szóbeli és az írásbeli kérdéseire. Arról nem is beszélve, hogy amikor iratbetekintési kérelemmel fordult hozzánk, mindig fogadtuk, és személyesen adtunk választ. De ha ön felkészült politikus, tudnia kell, hogy vannak információk, amelyek nyilvánosak, és vannak, amelyek nem. [[Demeter Márta: Tavaly még nyilvános volt…]] A fontos, nyilvános információkat megtalálhatja a média honvédelemmel foglalkozó felületein, mint ahogy azt az információt is, hogy száz új modern és többfunkciós busszal gazdagodik a honvédség, amelyeket Székesfehérvár Ikarus-gyárában gyártanak. [[Demeter Márta többször közbeszól.]] Ez egyrészt technikai fejlesztés is, másrészt a haderőreformra költött állami források a hazai gazdaságot erősítik. Ez a beszerzés is hozzájárul ahhoz, hogy a „Zrínyi 2026” honvédelmi és haderőfejlesztési program végén a Magyar Honvédség meghatározó erő legyen Kelet-Közép-Európában. Ha ön és az ön jelenlegi állomáshelye, az LMP valóban fontosnak tartotta volna a honvédség fejlesztését [[Derültség a kormányzó pártok padsoraiból.]] , akkor ön eljött volna a Honvédelmi bizottság ülésére, ahol a miniszter úr ismertette a programot; támogatták volna a polgári kormánynak a honvédelmi képességre és a védelmi költségvetés fejlesztésére irányuló intézkedéseit, de ezt nem tették. Így hát egyértelmű, hogy ha önökön múlna, akkor a honvédség leépült volna, ez pedig, ismerve az illegális migráció okozta komplex veszélyforrásokat, a déli határainkra nehezedő nyomást vagy az európai terrorfenyegetettség mértékét, végzetes lenne hazánk és a magyar családok biztonságára nézve. Tisztelt Képviselő Asszony! Az ön felszólalása ékes bizonyítéka annak, hogy Werber úr megkezdte a tevékenységét, és bizonyítéka annak, hogy nem lehet más a politika. Köszönöm megtisztelő figyelmét. [[Taps a kormányzó pártok padsoraiban.]]
Köszönöm szépen az államtitkár úr válaszát. Tisztelt Országgyűlés! Vágó Sebestyén, a Jobbik képviselője, kérdést kíván feltenni az emberi erőforrások miniszteréhez: „Ajánlásaik alapján segítik-e a mozgáskorlátozott embereket önrendelkező életet élni?” címmel. Képviselő úr, öné a szó.
Köszönöm szépen a szót, elnök úr. Tisztelt Országgyűlés! Tisztelt Államtitkár Úr! A Mozgáskorlátozottak Egyesületeinek Országos Szövetsége kiadta az „Önrendelkező életet élni” című kiadványát, amelynek a bemutatására múlt héten csütörtökön került sor az Alapvető Jogok Biztosának Hivatalában. A szakmai anyagot facilitátor irányításával az érintettek egy munkacsoportja állította össze. Az összeállítás bemutatja a mai magyar valóságot az érintettek szemszögéből, valamint ajánlásokat fogalmaz meg a döntéshozók részére. 2017-ben, tíz évvel az ENSZ-egyezmény ratifikálása után Magyarországon még mindig az egyik legnagyobb probléma az akadálymentesítés hiánya, illetve hiányosságai. Az önálló életvitel szempontjából alapvető követelmény, hogy a fogyatékossággal élő személy a lehetőleg akadálymentes otthonából akadálymentesen el tudjon jutni az oktatási intézménybe, hogy fel tudjon készülni a munkára, a munkavégzésre, akadálymentesen el tudjon jutni a munkahelyére, valamint akadálymentes egészségügyi intézményt tudjon igénybe venni, hogy egészségi állapota is megfelelő legyen a munkavégzéshez. És akkor még nem is beszéltem a hivatalos ügyek intézéséről, a kulturális és a szórakozási lehetőségekről. Finoman fogalmazva is nagyon rosszul állunk ezekben a kérdésekben, de mit is várhatnánk, amikor Budapest főpolgármestere szerint az M3-as metró felújításánál egyáltalán nem kell figyelembe venni az akadálymentesítési kérdéseket. Tisztelt Államtitkár Úr! Az ajánlások véleményem szerint minimumkövetelményeket fogalmaznak meg, melyek az észszerűtlen kiadásokra szánt források átcsoportosításával könnyen megvalósíthatóak lennének. Mindezek alapján kérdezem: hajlandóak-e figyelembe venni az érintettek kéréseit, amelyeket ezekben az ajánlásokban fogalmaztak meg? A közeljövőben önálló indítványok formájában javasolni fogom azok megvalósítását. Remélem, számíthatok a kormánypártok, illetve a kormány támogatására. Várom érdemi válaszát. [[Taps a Jobbik padsoraiból.]]
Köszönöm, képviselő úr. Válaszadásra megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Bizonyára ön is észlelte, képviselő úr, hogy ennek a kiadványnak a bemutatóján ott volt az EMMI részéről is több szereplő. Szekeres Pál miniszteri biztos úr szintén részt vett ezen a bemutatón, pontosan azért, mert a kormány elkötelezett ezeknek a céloknak a megvalósításában, ott van minden ilyen egyeztetésen, sőt mi magunk is, akár a Meosszal, akár már fogyatékosságügyi szervezettel igyekszünk folyamatos kapcsolatot adni. Egy jól kiépült párbeszédrendszer van, amely az elmúlt években elért eredmények jó részénél előkészítő, javaslattevő funkciót látott el. Így jött létre az országos fogyatékosságügyi program intézkedési terve is, amely 2015-2018 között, tehát ebben az időszakban összesen 80 konkrét intézkedést ír elő. Ezek mind-mind azt a célt szolgálják, amit ön is idézett, az önálló életvitel megvalósításának az elősegítését. Fontos ebben a fizikai akadálymentesítés, fontos ebben az infokommunikációs akadálymentesítés. Az EFOP-1.1.5 jelű pályázatunk például, amelynek a teljes összege 4 milliárd forint, részben pontosan a távszolgáltatások kialakításával igyekszik ezeknek a polgártársainknak minél teljesebb életet biztosítani.2016-ban emeltük a duplájára azt a keretet, amelyik a lakások akadálymentesítését szolgálja. Itt a pályázható összeget ráadásul most már tízévenként ismételten is igénybe lehet venni további új fejlesztésekre, ez a lakáson belüli akadálymentesítést segíti. A célunk az is, hogy járási szinten legyen legalább egy olyan bölcsőde, óvoda vagy alapfokú oktatási intézmény, ahol teljes mértékű a hozzáférhetőség bármilyen fogyatékossággal élő számára. Az egészségügyi intézményekben nem kevésbé; itt a közlekedés akadálymentessé tétele nagyjából megtörtént, a legtöbb helyen akadálymentes liftek is beépítésre kerültek. Braille-írásos feliratok szintén megtalálhatók az intézményekben, a recepciós pultoknál pedig hallássérültek részére indukciós hurkot hoztunk létre. Modern programot dolgoz ki az EMMI az audionarrációval a kultúrához való hozzáférés javítása érdekében, a műsorok feliratozására is programot dolgoztunk ki. [[Az elnök a csengő megkocogtatásával jelzi az időkeret lejártát.]] De ahogy mondtam, nyolcvan intézkedés van, amelyeket a következő években mindenképpen meg kívánunk valósítani. Köszönöm szépen. [[Taps a kormányzó pártok padsoraiban.]]
Köszönöm szépen az államtitkár úr válaszát. Tisztelt Országgyűlés! Kulcsár Gergely, a Jobbik képviselője, kérdést kíván feltenni a belügyminiszterhez: „Börtönkórház Berettyóújfaluban?” címmel. Öné a szó, képviselő úr.
Köszönöm a szót, elnök úr. Tisztelt Államtitkár Úr! Október 8-án helyi népszavazás lesz Berettyóújfaluban arról, hogy szeretnének-e az emberek börtönkórházat tudni a városukban vagy sem. Ez lehetne a demokrácia ünnepe is, ha a fideszes urak nem kavarták volna meg a kártyákat, de rendesen. Úgy tették fel a kérdést a népszavazást kezdeményező kormánypárti képviselők, hogy ha valaki nem szeretne rabkórházat, annak igennel kell szavaznia, aki pedig szeretne, annak pedig nemmel. Számos hazugságon is csípték már rögtön a kampány elején a városvezetőket. Muraközi István polgármester azt állította, hogy kormányzati felkérésre mondtak igent, amikor kezdeményezték, hogy épüljön börtönkórház a jelenlegi városi kórház mellett. Ezzel szemben Lázár János miniszter úr az egyik kormányinfón azt mondta, hogy Berettyóújfalu önként jelentkezett a projektre. Most akkor ki hazudik: Muraközi István vagy Lázár János? Az is érdekes, hogy Lázár az említett eseményen kijelentette, hogy ha a helyi emberek nem akarják a szóban forgó intézményt, akkor az nem épül fel Berettyóújfaluban. Ezzel szemben a város vezetői azt sugalmazzák, hogy ha nem lesz érvényes a népszavazás, akkor is felépül a rabkórház, még akkor is, ha a szavazók markáns többsége elutasítja azt. Ha jól emlékszem, a kvótanépszavazás sem volt eredményes, mégis azt kommunikálta a kormány, illetve a Fidesz, hogy az emberek elutasították a betelepítési kvótákat.Tisztelt Államtitkár Úr! Kérem, válaszoljon a felmerülő kérdésekre! Valóban Berettyóújfalu polgármestere jelentkezett önként, hogy szeretne a városában egy ilyen intézményt? A kormány miért pont ide, az ország keleti végére akar tömegével bűnözőket szállítani, amikor észszerű megoldás lenne, hogy az ország közepén létesüljön egy rabkórház? [[14.00]] Ön szerint is mindegy, mi lesz a népszavazás eredménye; ha a részvétel nem haladja meg az 50 százalékot, akkor felépítik a börtönkórházat? Egyébként a Jobbik álláspontja egyértelmű: a bihari emberek nem kérnek a bűnözőkből [[Dr. Rétvári Bence: És a Jobbik-frakció?]] továbbra is biztonságos településen szeretnének élni, biztonságos kórházban gyógyulni. Kérem államtitkár urat, válaszoljon ezekre a kérdésekre, a propagandaszöveget meg kérem, mellőzze. Köszönöm. [[Taps a Jobbik soraiban.]]
Köszönöm, képviselő úr. Tisztelt Országgyűlés! A kérdésre Kontrát Károly államtitkár úr válaszol. Öné a szó, államtitkár úr.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Nem értem önöket. Az előbb Lukács képviselő úr a kunmadarasi börtön ügyében [[Dr. Lukács László György: A két dolog teljesen más! Kár, hogy nem érti a szakterületét!]] tett föl kérdést, és állt ki a kunmadarasi… [[Dr. Lukács László György: A két dolog teljesen más! Az elnök a csenget. Dr. Lu­kács László György: Akármennyit csöngetnek, akkor is így van!]] Orvost a képviselő úrnak!
Képviselő Úr! Nem emlékszem, hogy államtitkár úr közbeszólt volna. Bocsásson meg, államtitkár úr! Szíveskedjen végighallgatni a válaszadót! Köszönöm.
Tehát ez is bebizonyítja, hogy az önök pártja pénzért és hatalomért mindenre képes, képviselő úr. [[Derültség a Jobbik soraiban. Gyöngyösi Márton: Ez egy kicsi logikai gubanc!]] Ennek érdekében az embereket is képes megtéveszteni. Szeretném elmondani, hogy ha megépül a börtönkórház Berettyóújfaluban, az a közbiztonságot nem veszélyezteti, a településen most is rend van. Egyébként, ha szükséges, megerősítjük a rendőri szerveket Berettyóújfaluban. Magyarország az elmúlt hét és fél év erőfeszítéseinek megfelelően a világ egyik legbiztonságosabb országa, az első tízben vagyunk benne. Magyarország minden településén kitűnő minőségű rendet és közbiztonságot szeretnénk szolgáltatni a jövőben is. Nagyon sajnálom, hogy önök a politikai haszonszerzés érdekében mindenre képesek [[Dr. Gyüre Csaba: Kérdéseket teszünk fel.]] , elhallgatják ennek a beruházásnak, amely, ha megvalósulna, az előnyeit, amely többmilliárdos, az építésnél is több száz embernek adna munkát, a felépítés után is, a kórház műszerezettsége is javulna, és az ott élők érdekét is szolgálhatná ez a beruházás. Szeretném leszögezni, hogy a kormány minden esetben, itt is tiszteletben fogja tartani a helyben élők döntését. A helyi népszavazás eredményének megállapítása október 8-án lesz, az új büntetés-végrehajtási egészségügyi központ építése tárgyában addig nem születik döntés, és abban bízunk, tisztelt képviselő úr, hogy az emberek világosan látják az érdekeiket, és a település érdekeinek és az ő érdekeiknek megfelelő döntést hoznak. Köszönöm szépen. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Most 14 óra 2 perc van, a kérdések tárgyalásának végére értünk, most az azonnali kérdésekkel folytatjuk munkánkat. Tisztelt Országgyűlés! Szakács László, az MSZP képviselője, azonnali kérdést kíván feltenni a miniszterelnökhöz: „Ez Önöknek a demokrácia?” címmel. A miniszterelnök úr halaszthatatlan közfeladat ellátása miatt válaszadásra Simicskó István honvédelmi miniszter urat jelölte ki. Kérdezem a képviselő urat, hogy elfogadja-e a válaszadó személyét, vagy a miniszterelnök úrtól személyesen kéri a válasz. [[Dr. Szakács László jelzésére:]] Köszönöm szépen. Tájékoztatom a képviselő urat, hogy a miniszterelnök úrnak a második soron következő azonnali kérdések órájában kell válaszolnia. Tisztelt Országgyűlés! Bárándy Gergely, az MSZP képviselője, azonnali kérdést kíván feltenni a Magyar Nemzeti Bank elnökéhez: „Rokonok, haverok, és mások 4.” címmel. Elnök úr halaszthatatlan közfeladat ellátása miatt válaszadásra Nagy Márton alelnök urat jelölte ki. Kérdezem képviselő urat, hogy elfogadja-e a válaszadó személyét, vagy személyesen elnök úrtól kéri a választ.
Köszönöm a szót, elnök úr. Megvárom elnök urat, bár az elmúlt hét óta is kettővel bővült a bűnlajstroma…
Köszönöm szépen, képviselő úr…
…úgyhogy ha ez így megy tovább, akkor hosszú lesz a lista. Köszönöm.
…a válaszát vártam, köszönöm. Tájékoztatom képviselő urat, hogy az elnök úrnak a második soron következő azonnali kérdések órájában kell válaszolnia. Tisztelt Országgyűlés! Bangóné Borbély Ildikó, az MSZP képviselője, azonnali kérdést kíván feltenni az emberi erőforrások miniszteréhez: „Kommunikációval etetik a gyerekeket is?” címmel. A miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Kérdezem képviselő asszonyt, hogy elfogadja-e a válaszadó személyét, vagy személyesen miniszter úrtól kéri a választ.
Köszönöm, elnök úr, de most megvárnám miniszter urat. Köszönöm szépen.
Tájékoztatom képviselő asszonyt, hogy miniszter úrnak a harmadik soron következő azonnali kérdések órájában kell válaszolnia. Tisztelt Országgyűlés! Szakács László, az MSZP képviselője, azonnali kérdést kíván feltenni a nemzeti fejlesztési miniszterhez: „Ez a kiút?” címmel. Miniszter úr halaszthatatlan közfeladat ellátása miatt válaszadásra Fónagy János államtitkár urat jelölte ki. Kérdezem képviselő urat, hogy elfogadja-e a válaszadó személyét, vagy személyesen miniszter úrtól kéri a választ. [[Jelzésre:]] A képviselő úr jelzi, hogy elfogadja a válaszadó személyét. Öné a szó, képviselő úr.
[[Hangosítás nélkül:]] Köszönöm szépen a szót, elnök úr…
Képviselő úr, a kártyáját legyen olyan kedves, helyezze el vagy igazítsa meg!
Köszönöm a szót, elnök úr. Tisztelt Államtitkár Úr! Tisztelt Képviselőtársaim! Azt gondolom, hogy államtitkár úr előtt is ismert, idén augusztus 31-én gyámság alá helyezték a pécsi polgármestert, egy pécsi fideszes pártbizottság az, ami azóta a város ügyeiben eljár, őhelyette döntéseket előkészít, döntéseket is hoz. [[Font Sándor: A régi szép időkre emlékezel!]] A polgármester végül is nagy nehezen, azt hiszem, hogy harmadjára találta el, hogy mennyi Pécs város ki nem fizetett számlája. Először 5 milliárdot mondott, később bevallotta, hogy ez 7,5 milliárd forint körüli pénz lehet, és utána Orbán Viktor pedig eljött Pécsre - hogy összefoglaljam az eseményeket -, és azt mondta, hogy hozzák helyre azok a hibát, akik elrontották a dolgokat.Hát, látjuk, hogy nem tudják, de a kormány elengedte a pécsiek kezét, és ahogyan látjuk, csak úgy hajlandóak segíteni a 145 ezer pécsin, ha ezért valamit kapnak, tehát jól jár a kormány is, meg jól járnak a kormányhoz közeli emberek is. Nagyon azt látjuk, hogy a csőd szélére sodortak egy várost, és a város ugyan elkezdett haldokolni, hiszen látjuk, hogy elveszítette a hallgatókat, elveszíti a lakosságát, de önök nem várják meg a végórákat, szépen széthordják már a családi ezüstöt. Sajtóhírekben azt lehet olvasni, hogy a pécs-pogányi repteret meg fogja vásárolni az állam, majd rögtön bérbe is adja egyébként a Roszatomnak. Igaz-e ez, államtitkár úr? Miért nem hagyják azt, hogy a pécsi önkormányzat, miért nem hagyják azt, hogy ez a cég, amelyik a pécsieké, az szedje be a bérleti díjat? Igaz-e, hogy ezek után a kormány, a segítségért cserébe, hogy kihúzza a pécsieket a pénzügyi csávából, ezért rá akarja tenni a kezét a közműszolgáltató cégekre, a Tettye Forrásházra, amelyik ivóvizet szolgáltat, vagy éppen a hőszolgáltatóra? Igaz-e, hogy el akarják vinni Pécs frekventált helyein lévő ingatlanjainkat azért, hogy később azt majd önök hasznosítsák? Ezek a kérdéseim.
Köszönöm szépen, képviselő úr. Válaszadásra megadom a szót Fónagy János államtitkár úrnak. Parancsoljon, államtitkár úr!
Köszönöm a szót, elnök úr. Tisztelt Országgyűlés! Tisztelt Képviselő Úr! Ahogy mondani szokták, van egy rövid és van egy hosszabb válasz. A rövid válasz az, hogy nem, a hosszabb válasz az, hogy mindegyik kérdésére az a válasz, hogy nem. Ha viszont Pécs most valóban nem rózsás helyzetét nézem, akkor azért engedje meg, hogy önnel együtt visszapillantsak a múltba. Pécs adósságát a jelenlegi kormány éppen úgy rendezte annak idején, mint a többi más 3200 magyar települését, köztük a 26 kiemelt városét, amelyek adóssága sok milliárdra volt tehető. Pécs öröksége is nagyon terhes volt, és a feladata is. Ön is emlékszik rá, hogy amikor Pécs a kultúra fővárosa címét egyébként még, isten nyugtassa, de szocialista vezetés alatt megszerezte, akkor messze erején felül vállalt fejlesztéseket, amelyek megépültek, amelyeknek Pécs, és meg kell mondjam, az egész ország egyébként haszonélvezője, legyen ez akár a kulturális központ, legyen ez a Zsolnay, legyen minden más. Ugyanakkor ennek a terheit Pécs annak idején nem jól mérte fel. Valóban az a helyzet, hogy Pécs városának a jelenlegi mutatói, a százezernél nagyobb lakosú városok különböző besorolásai alatt, valóban nem túl kedvezők, de Pécsnek van egy legitim, megválasztott polgármestere, van egy legitim, megválasztott önkormányzata, a kormány és magam is biztos vagyok abban, hogy ezek az emberek, akik Pécs választópolgárainak bizalmából vannak a jelenlegi helyen, urai lesznek ennek a helyzetnek, és a jelenlegi helyzetet orvosolni fogják. Ismétlem: a kérdéseire a válasz az, hogy nem. Köszönöm szépen. [[Taps a kormánypártok soraiban.]]
Köszönöm szépen az államtitkár úr válaszát. Viszonválaszra megadom a szót Szakács László képviselő úrnak. Parancsoljon, képviselő úr! [[14.10]]
Köszönöm a szót, elnök úr. Tehát akkor nem veszi meg az állam, ugye, a pécs-pogányi repülőteret? Akkor, gondolom, a minisztérium pedig sajtópereket fog indítani, és ezeket meg is fogja nyerni. Ha nem, akkor nem hiteles az, amit ön mondott, államtitkár úr. Annak nagyon örülök, hogy az EKF-es beruházásoknak örült az államtitkár úr, mi is nagyon örültünk neki, akkor, legyen kedves, szóljon majd a pécsi képviselőknek, hogy az adóssághalmaz miatt, ami az arra felvett hitelekre szolgált, ne folyamatosan visszamutogassanak, ők a mai napon is egyébként visszafelé mutogatnak, hogy 2009 előtt mi történt, holott önök, ahogyan azt ön is helyesen elmondja, konszolidálták ezt a várost. 2015. január 15-én azt mondja Páva Zsolt, Pécs polgármestere, hogy kétmillió forint adóssága van a városnak, most meg 7,5 milliárd. Hát mire olyan büszkék, államtitkár úr? Hogyan fog segíteni a pécsieken a kormány, az a kérdésünk, mert pillanatnyilag az van, hogy elviszik a működő tőkét a városból, elviszik a családi ezüstöt, a pécsieknek pedig ott maradnak pontosan e miatt a vezetés miatt a megemelt adók. Köszönöm a figyelmet.
Köszönöm, képviselő úr. Viszonválasz illeti meg az államtitkár urat. Államtitkár úr, öné a szó.
Köszönöm szépen, képviselő úr. A kormánynak a saját igazának bizonyítására és önbizalmának növelése érdekében nincs szüksége arra, hogy hírlapi kacsákat feleregető sajtóval szemben pereket indítson és ezeket megnyerje. Ismétlem: biztos vagyok benne, hogy Pécs törvényesen és demokratikusan megválasztott vezetése, élén a polgármesterrel ura lesz ennek a helyzetnek. Kérem, hogy ne beszéljen a családi ezüst eladásáról, részben ott nincs igazán családi ezüst, ezt önök már annak idején elpaterolták onnan [[Derültség a kormánypártok soraiban.]] másrészt a feltételezéseit, kérem, ne fogalmazza meg a Ház nyilvánossága előtt állításként. Ismétlem: sem a repülőtérrel, sem a mással kapcsolatos állításainak jelenleg semmifajta valóságalapja nincs. Köszönöm szépen. [[Taps a kormánypártok soraiban.]]
Megköszönöm az államtitkár úr válaszát. Tisztelt Országgyűlés! Gyöngyösi Márton, a Jobbik képviselője, azonnali kérdést kíván feltenni a miniszterelnökhöz: „Mikor áll át a nemzetközi nagytőke oldaláról a magyar munkavállalók oldalára?” címmel. A miniszterelnök úr halaszthatatlan közfeladat ellátása miatt válaszadásra Simicskó István honvédelmi miniszter urat jelölte ki. Kérdezem a képviselő urat, elfogadja-e a válaszadó személyét, vagy személyesen a miniszterelnök úrtól kéri a választ.
Köszönöm, elnök úr, megvárom a miniszterelnök urat. [[Taps a Jobbik soraiban.]]
Tájékoztatom a képviselő urat, hogy a miniszterelnök úrnak a második soron következő azonnali kérdések órájában kell válaszolnia. Tisztelt Országgyűlés! Szilágyi György, a Jobbik képviselője, azonnali kérdést kíván feltenni a miniszterelnökhöz: „A tündérmesék kormánya.” címmel. A miniszterelnök úr halaszthatatlan közfeladat ellátása miatt válaszadásra Simicskó István honvédelmi miniszter urat jelölte ki. Kérdezem a képviselő urat, elfogadja-e a válaszadó személyét [[Szilágyi György: Elfogadom.]] , vagy személyesen a miniszterelnök úrtól kéri a választ. Öné a szó.
Köszönöm szépen a szót, elnök úr. Tisztelt Képviselőtársaim! Talán emlékeznek még a tündérmesék, a népmesék világára gyermekkorukból, ahol általában az volt a visszatérő elem, hogy az egyszerű szegény fiú elindul szerencsét próbálni, találkozik a királlyal, jó szolgálatokat tesz neki, majd utána megkapja a megfelelő jutalmát. Hát, hogy vannak-e ma is ilyen népmesék, ilyen tündérmesék a mai magyar kormányban, a Fideszben: igen, vannak, például ilyen Farkas Flórián. Az egyszerű büntetett szegény fiú elindul, megpróbál szerencsét próbálni, találkozik a nagy emberrel, aki esetünkben nem király, csak egyszerűen keresztapa, egy gengszter kormánynak a keresztapája, jó szolgálatokat tesz neki, szállítja az olcsó szavazatokat, a megvásárolható szavazatokat, és ezért azt csinál, amit akar, nyugodtan lophat a közpénzből, nyugodtan elveheti azt a pénzt, ami valamennyiünk pénze. Gondolom, emlékeznek még rá, hogy 2016 márciusában az EMMI bejelentette, hogy az ÖRO felzárkóztatási projektje miatt gyanúbejelentést tesz, szabálytalanságokra hivatkozva, és visszaköveteli az 1,6 milliárd forintos támogatást, amit egyszerűen eltüntettek. Arra gondoltunk, hogy innentől Farkas Flórián miniszterelnöki megbízottnak befellegzett, számítottunk rá, hogy esetleg a parlamentből is visszahívják, de nem ez történt, hiszen önök 2017. május végén megújították a választási együttműködést, Kövér László aláírta Farkas Flóriánnal együtt, és azt mondta, hogy milyen szép az élet. Majd jött 2017. szeptember, amikor kiderült, hogy Farkas Flórián sofőrje több száz millió forintért egy állami árverésen vett egy budai ingatlant, hogy stílusosak legyünk a tündérmesékhez, egy XII. kerületi tündérhegyi ingatlant 509 millió forintért vásárolt meg Farkas Flórián volt sofőrje. Kérdezem én: nem lehet, hogy ez a pénz abból az 1,6 milliárdból származott? Önöket nem érdekli, hogy ez a pénz vajon honnan volt Farkas Flórián sofőrjének? Hiszen csak önöknél és a mesékben vannak ilyen nagy vagyont felhalmozó emberek, aki gázszerelő lehet vagy sofőr lehet. Kérdezem, hogy hol tart ennek a bizonyos 1,6 milliárd forintos összegnek a behajtása, és milyen eszközökkel tudnák önök biztosítani, hogy ez a pénz visszakerüljön az államháztartásba. Várom a válaszát. [[Taps a Jobbik soraiban.]]
Köszönöm. Megadom a szót Simicskó István honvédelmi miniszter úrnak. Parancsoljon, miniszter úr!
Köszönöm szépen. Tisztelt Elnök Úr! Tisztelt Képviselő Úr! Tisztelt Országgyűlés! Bizonyára a képviselő úr figyelmét sem kerülte el az a szigorú fellépés a kormány részéről a korrupcióval szemben, amely az elmúlt időszakban jellemző volt. Zéró toleranciát hirdettünk meg [[Derültség az LMP soraiban.]] [[Derültség az LMP soraiban.]] , ezért is foglaltuk Alaptörvénybe az állami vagyonnal való felelős gazdálkodást, ezért van nálunk Európa egyik legszigorúbb közbeszerzési törvénye (Derültség az LMP soraiban.), ezért szorította vissza a kormány az áfacsalásokat, ezért alakította át az uniós pályázati rendszert. Nem mellékesen ma már minden pályázaton induló cégnek fel kell fednie a valós tulajdonosi hátteret. Az új kormány sokat tett a feketegazdaság elleni harcban is. Ennek egyik kulcsa az online pénztárgép bevezetése, amely megnehezíti [[Derültség az LMP soraiban.]] a vállalati bevételek eltitkolását, és hozzájárul a feketefoglalkoztatás visszaszorításához. Egy másik jelentős lépés az elektronikus útdíjrendszer 2015-ös bevezetése - ennek segítségével megelőzhetők a fuvarozással kapcsolatos áfacsalások. Én azt tudnám mondani a kérdésére, hogy ha megnézik, a magyar gazdaság folyamatosan növekszik, erősödik. Ha észreveszik, és márpedig felelős parlamenti képviselőként látni kell, hogy a bérek is növekednek [[Derültség az LMP soraiban.]] , a pedagógusok, katonák, rendőrök és minden hivatásban elkötelezettek bére emelkedik, a családtámogatási rendszer növekszik, az emberek boldogulásának a feltételeit garantálja a kormány, nem beszélve arról, hogy a biztonságát is, hiszen az állami feladatokat ellátja a kormány tisztességesen. Ha bármilyen visszaélésre önök látnak utaló jeleket [[Derültség az LMP soraiban.]] , akkor nyugodtan lehet feljelentést tenni, nyugodtan, működik és megbízhatóan az igazságszolgáltatás rendszere, Magyarország egy kiszámítható, biztonságos állam, és azt hiszem, hogy ezen az úton kell továbbhaladnunk. Köszönöm szépen, a feltett kérdését ennyiben tudom összefoglalni. [[Taps a kormánypártok soraiban.]]
Köszönöm szépen, miniszter úr. Viszonválaszra megadom a szót Szilágyi György képviselő úrnak. Parancsoljon!
Köszönöm szépen a szót, elnök úr. Államtitkár úr, úgy néz ki, hogy úgy gondolta, jó a mese, és folytatta tovább. [[Közbeszólás a kormánypártok soraiból: Miniszter úr, de semmi gond!]] Beszélt itt zéró toleranciáról, Farkas Flórián itt ül, beszélt itt az online pénztárgépekről, persze, csak Andy Vajnának nem kell, a fodrásznak meg mindenkinek kell, Andy Vajnának nem kell. Meg aztán a kötvénybizniszekről is beszélhetünk meg minden egyébről a nagy zéró toleranciájukkal kapcsolatosan. Lehet, hogy egyébként az államtitkár úr azt hitte, látva, hogy a fideszes képviselők nincsenek itt sokan, hogy elaludtak esetleg a mesétől, erre gondolt. Államtitkár úr, van egy rossz hírem: a magyar társadalom kezd felébredni. Jó reggelt kívánok önöknek is! Felébrednek, és le fogják váltani önöket, és el fogják önöket zavarni. Vagy önök elszámoltatják Farkas Flóriánt 2018-ig, vagy ha nem, akkor mi el fogjuk számoltatni, higgye el nekem! Az ilyen embereknek, akik ellopják mindannyiunk pénzét, börtönben van a helye. Én gondolom, hogy ki kellene vizsgálni ezeket az ügyeket, és nem falazni kellene Farkas Flóriánnak, aki a mai napig itt ül miniszterelnöki biztosként. Szégyellhetnék inkább magukat, mint hogy mesékkel próbálják etetni a magyar társadalmat! [[Taps a Jobbik soraiban.]]
Köszönöm, képviselő úr. Tisztelt Országgyűlés! Viszonválasz illeti meg Simicskó István honvédelmi miniszter urat. Miniszter úr, öné a szó.
Köszönöm szépen a szót, tisztelt elnök úr. Az az igazság, hogy én mindig azon politikusok közé tartoztam, akik igyekeznek megőrizni a türelmüket, én azt ajánlom mindenkinek, hogy tegye ezt. Szerintem nem feltétlenül vehemenciával és uszítással kell a hazát építeni, hanem nyugodtan, tettekkel. A magyar kormány minden tettével el tud számolni, a magyar emberek igenis biztonságban élhetnek és boldogulhatnak. Eszerint dolgozunk a jövőben is. Ezt a zászlót húztuk fel, és nyugodtan, következetesen visszük előre az országot, a magyar emberek boldogulását szolgálva. Köszönöm szépen. [[Taps a kormánypártok soraiban.]]
Köszönöm, miniszter úr. Tisztelt Országgyűlés! Demeter Márta, az LMP képviselője, azonnali kérdést kíván feltenni a nemzeti fejlesztési miniszterhez: „Önök szerint rendben van az, hogy egy fideszes alapítvány olyan célra kap… [[Jelzésre:]] [[14.20]] Szél Bernadett képviselő asszonynak nincs benn a kártyája, tehát Szél Bernadett képviselő asszonynak nem tudom megadni a szót. Tisztelt Országgyűlés! Csak egy technikai probléma volt, a forgatókönyvből ez az oldal hiányzott, ezért most ismételten újraindítjuk az órát. Tehát, tisztelt Országgyűlés, Szél Bernadett és Demeter Márta, az LMP képviselői, azonnali kérdést kívánnak feltenni a miniszterelnökhöz: „Hol marad az Orbán-terv?” címmel. Miniszterelnök úr halaszthatatlan közfeladat ellátása miatt válaszadásra Simicskó István honvédelmi miniszter urat jelölte ki. Kérdezem a képviselő asszonyt, elfogadja-e a válaszadó személyét, vagy személyesen miniszterelnök úrtól kéri a választ.
Elnök úr, köszönöm, megvárjuk, amíg a miniszterelnök személyesen fog válaszolni.
Köszönöm szépen. Tájékoztatom képviselő asszonyt, hogy miniszterelnök úrnak a második soron következő azonnali kérdések órájában kell válaszolnia. Tisztelt Országgyűlés! Hadházy Ákos, az LMP képviselője, azonnali kérdést kíván feltenni a miniszterelnökhöz: „Kinek van igaza?” címmel. Miniszterelnök úr halaszthatatlan közfeladat ellátása miatt válaszadásra Simicskó István honvédelmi miniszter urat jelölte ki. Kérdezem a képviselő urat, elfogadja-e a válaszadó személyét, vagy személyesen miniszterelnök úrtól kéri a választ.
Köszönöm, megvárnám, amíg a luxusrepülővel hazaérkezik.
Tájékoztatom képviselő urat, hogy miniszterelnök úrnak a második soron következő azonnali kérdések órájában kell válaszolnia. Tisztelt Országgyűlés! Schmuck Erzsébet, az LMP képviselője, azonnali kérdést kíván feltenni a Magyar Nemzeti Bank elnökéhez: „Hová gurulnak a százmilliárdok?” címmel. Elnök úr halaszthatatlan közfeladat ellátása miatt válaszadásra Nagy Márton alelnök urat jelölte ki. Kérdezem a képviselő asszonyt, elfogadja-e a válaszadó személyét, vagy elnök úrtól személyesen kéri a választ. [[Schmuck Erzsébet: Igen, elfogadom. Köszönöm szépen, elnök úr.]] Öné a szó, képviselő asszony.
Tisztelt Alelnök Úr! A nyár elején nyújtotta be az MNB jegybank felügyelőbizottsága az éves jelentését a Nemzeti Bank 2016. júniustól 2017. májusig szóló tevékenységéről. Ebben a jelentésben szerepel, hogy a forint árfolyamának csökkenéséből következő devizaállomány-átértékelésekből a Magyar Nemzeti Bank 2013-2015 között 889 milliárd forint nyereséget realizált. A jelentésben az is benne van, hogy a nyereségből fedezték az elképesztő mértékű kastély-, villa- és más ingatlanvásárlásokat az MNB és az alapítványai számára. Hogy a realizált nyereség fennmaradó részével mi történt, azt nem tudjuk, és azt sem, hogy mit terveznek vele, csak sejtjük. Az óriási mértékű közpénzszórás, urizálás folytatódik, és mint ahogy hallottuk ma: milliókat költ az MNB munkatársainak a külföldi utazásaira, az MNB külföldi irodákat nyit, szakmailag teljesen indokolatlanul, csak hogy jól fizető állásokat kínálhasson a Fidesz-közelieknek. Ezekre az irodákra eddig 1,2 milliárd forintot költöttek el. Az MNB által támogatott doktori iskolákban 300 ezer forintos ösztöndíjat fizetnek olyan MNB-s tisztviselőknek is, akiknek milliós a fizetésük; miközben egy egyetemi docens 10-15 év munka után is csak körülbelül 200 ezer nettó forintot kap. Az LMP szerint - mint már korábban többször elmondtuk - a jegybanknak meg kell szüntetni az alapítványait, és a felszabaduló összeget be kell fizetnie az államkasszába az éves nyereség 80 százalékával együtt, mert ez a magyar adófizetők pénze, és nem a Matolcsy család vagyona. Az összegből segíteni lehetne például a devizahiteleseken, akiktől az MNB nyerészkedése több mint 130 milliárd forintot vett el, és akiket még a kilakoltatás és a reménytelenség vezet. Mindezek után azt kérdezem: belátják-e végre, hogy a forintárfolyamon realizált nyereség nem az MNB szűk elitjét, hanem a magyar társadalom egészét illeti meg?
Köszönöm, képviselő asszony. Tisztelt Országgyűlés! Megadom a szót Nagy Márton alelnök úrnak. Parancsoljon, alelnök úr!
Köszönöm a szépen. Tisztelt Országgyűlés! Tisztelt Elnök Úr! Tisztelt Képviselők! Képviselő Asszony! Először is hadd mondjam azt, hogy a jegybank eredménye egy elég komplex dolog, tehát nem kezdem el elmondani részletekbe menően, hogy hogyan keletkezik. Én mindig azt szoktam mondani, hogy ha valaki jó monetáris politikát folytat, akkor az egy eredményes jegybankot is tud eredményezni. Ez történt az elmúlt években a jegybank esetén. Egy jó monetáris politikát folytatott, átváltotta a devizahitelesek devizahitelét, ezzel ezermilliárd forintnyi transzfert adott lényegében a lakosságnak. Megnézhetjük, hogy hol van most a svájci frank [[Z. Kárpát Dániel: Megnézhetjük, hol van a lakosság!]] , megnézhetjük, hol van a többi árfolyam, és megkérdezhetjük, hogy ténylegesen sikeres volt-e az átváltás. Azt gondolom, hogy ebben nincs kérdés közöttünk, hogy ez sikeres volt-e. Az is látszik, hogy a jegybank az eredményével hatékonyan és megfelelően gazdálkodik, az eredményét vagy eredménytartalékba helyezheti, vagy osztalékként kifizetheti a tulajdonos számára. Láttunk mindkettőre példát, 2016-ban lényegében 50 milliárdot fizetett be a jegybank a költségvetésbe, ugyanakkor a 2016-os eredményét már eredménytartalékba helyezte, és megfelelően, felelősen gazdálkodott, hogy a jövőbeni, nem várt eseményekre is képezzen megfelelő tartalékot.Arra is felhívnám a figyelmét, hogy a jegybank eredménye nemcsak az átértékelésből alakult, ami a devizatartalékon keletkezik, hanem van egy kamateredménye is, annak következtében, hogy a jegybanki alapkamat hisztorikus mélypontra süllyedt, és a hosszú hozamok is az elmúlt hetekben történelmi alacsony szinten vannak. És ezt persze önök nem említik meg sosem, hogy az országban sosem voltak ilyen alacsonyak a hozamok, az éven belüli hozamok negatív kategóriában vannak, ami azt jelenti, hogy az államnak fizetnek a megtakarítók azért, hogy kölcsönadjanak, a külföld lényegében a magyar államnak fizet, hogy kölcsönadhasson. Azt is elfelejtik, hogy a hosszú hozamok ténylegesen nagyon alacsony szinten vannak. Mindez egy nagyon-nagyon pozitív kamateredményt jelent a jegybanknak, amit megtakarítunk. Összességében azt kell mondani, hogy ez egy felelős gazdálkodás, és a megfelelő társadalmi felelősségvállalás mellett költött az alapítványokra, amely az oktatási tevékenységben értékteremtést tud végrehajtani, és vagyonmegőrzésben érdekelt. Köszönöm szépen. [[Taps a kormánypártok soraiból.]]
Köszönöm szépen, alelnök úr válaszát. Viszonválaszra megadom a szót képviselő asszonynak.
Alelnök úr, az LMP a Magyar Nemzeti Bank monetáris politikáját nem kérdőjelezte meg. De azt folyamatosan megkérdőjelezzük, hogy az a nyereség, ami önöknél képződött, azt önök hogyan használják fel. Ez egyszerűen elfogadhatatlan! Ön mintegy eredményként említette most, hogy amikor a devizahiteleseknek átváltották a devizát, akkor ezen több mint 130 milliárd forintot nyertek. Ez is teljesen elfogadhatatlan. Elfogadhatatlan az, hogy a devizahiteleseken, akik jó néhányan öngyilkosok lettek, akik külföldre elmennek, akik 3-4-szeresét fizetik vissza annak az összegnek, mint amit felvettek, akik adósság-rabszolgaságba kerültek, önök rajtuk nyerészkednek! Ez egyszerűen elfogadhatatlan! És igenis újra be fogjuk nyújtani azt a törvényjavaslatot, amiben azt javasoltuk, hogy a Magyar Nemzeti Bank a nyeresége 80 százalékát fizesse be az államkasszába. Ennek az államkasszában van a helye, mert ha önök veszteségesek lesznek, akkor azt a magyar költségvetésnek kell fizetnie, és úgy fair, ha a veszteséget a költségvetés fedezi, akkor a nyereséget is önök igenis fizessék be az államkasszába!
Köszönöm szépen, képviselő asszony. Tisztelt Országgyűlés! Viszonválasz illeti meg alelnök urat. Öné a szó, alelnök úr.
Köszönöm szépen. Azért annyit engedjen meg, hogy megjegyezzek, hogy az, hogy a Magyar Nemzeti Bank mit kezd az eredményével, a profitjával, azt a Nemzeti Bankról szóló törvény szabályozza. [[Közbeszólás a Jobbik-frakcióból.]] Így van, a parlament hagyja jóvá. Most jelen pillanatban ez az érvényes törvény, ugyanakkor azt is megjegyzem, hogy az Európai Központi Bank véleményét is ki kell kérni hozzá, hiszen ez a függetlenségét érintő törvény. Azt is megjegyzem, hogy a Magyar Nemzeti Banknál, ha veszteséget termel a Nemzeti Bank, azt a költségvetésnek állnia kell, ha pedig nyereséget termel, a jegybank eldönti, hogy hogyan gazdálkodik vele. De még egyszer: az, hogy ön azt mondja, hogy elkölti ezt, azt visszautasítom [[Z. Kárpát Dániel: Nem leszel jegybankelnök soha!]] hiszen meg kell nézni, hogy az eredménytartalékban mennyi pénz van, mennyi pénz van a Nemzeti Bank eredménytartalékában, és utána mondja azt, hogy elköltötte. Az a 130 milliárd forint, amit ön említ, ott van az eredménytartalékában. Ott van, pontosan ez az összeg az eredménytartalékában, de ezt nem költheti a jegybank a devizaadósok számlájára, ezt a költségvetés vagy a kormány teheti meg. Az egy költségvetést érintő tétel. [[Z. Kárpát Dániel: Akkor a festmények másból vannak!]] [[14.30]] S még egyszer: ne feledkezzünk meg arról, hogy amit ön hiányol, annak a nagy része megtörtént már a múltban. Ezermilliárdot adott ez a kormány és a jegybank a devizaadósoknak. Köszönöm szépen. [[Taps a kormánypártok soraiban.]]
Köszönöm szépen alelnök úr válaszát. Tisztelt Országgyűlés! Szatmáry Kristóf, a Fidesz képviselője, azonnali kérdést kíván feltenni az igazságügyi miniszterhez: „Meddig érnek a Czeglédy botrány szálai?” címmel. Miniszter úr halaszthatatlan közfeladat ellátása miatt válaszadásra Völner Pál államtitkár urat jelölte ki. Kérdezem képviselő urat, elfogadja-e a válaszadó személyét, vagy személyesen miniszter úrtól kéri a választ. [[Szatmáry Kristóf: Elfogadom.]] Öné a szó, képviselő úr.
Köszönöm szépen, elnök úr. Tisztelt Ház! Tisztelt Államtitkár Úr! A magyar közvélemény előtt folyik lényegében most már hetek, hónapok óta egy baloldali bűnügyi teleregény, hetente újabb és újabb részletekkel, Czeglédy Csaba főszereplésével, az MSZP és a DK statisztálásával. Mit lehet tudni erről a bűnügyi teleregényről eddig? Az már eddig is köztudott volt, hogy Czeglédy Csabát 2005-ben jogerősen csalásért pénzbüntetésre ítélték, de ez nem zavarta sem az MSZP-t, sem a DK-t abban, hogy közös jelöltként szombathelyi képviselővé nevezzék, illetve nem zavarta sem Gyurcsány Ferencet, sem Botka Lászlót, hogy házi jogászként őt alkalmazza. Az újabb fordulat, nem tanulva a korábbi esetekből, az, hogy 2013 és 2016 között úgy foglalkoztatott diákokat az általa vezetett szervezet, hogy nem fizette meg a járulékokat, mintegy 3 milliárd forintos kárt okozva ezzel a költségvetésnek. Az ügy pikantériája talán még csak annyi, hogy itt nem egyszerűen egy adócsalásról van szó, hanem talán minősített esetként több ezer diákmunkás bérét sem fizette ki az ifjú szocialista képviselő. Mindenki vérmérséklete szerint ítélje meg azt, hogy mindemellett havi bruttó 2,5 millió forint fizetést tett zsebre ezen idő alatt. Az újabb rész a héten jelent meg, miszerint egyes információk a sajtóban is arról szólnak, hogy Kész Zoltán veszprémi baloldali képviselő is belekeveredett az ügybe, ugyanis Veszprém megyéből két gyanúsított, két cég is érintett az ügyben, és sajtóhírek szerint Czeglédy Csaba 2015-ben személyesen irányította Kész Zoltán kampányát. Az biztos, hogy 13 ember előzetesben, kérdés az, hogy hány baloldali politikust érhet még el ez a bűnügyi szál. Várom megtisztelő válaszát. [[Taps a kormánypártok soraiban.]]
Köszönöm szépen, képviselő úr. Megadom a szót Völner Pál államtitkár úrnak. Parancsoljon, államtitkár úr!
Köszönöm a szót, elnök úr. Tisztelt Ház! Tisztelt Képviselőtársam! Valóban, minden jóérzésű embert megdöbbentett, hogy diákok tömegeit nem fizette ki ez a baloldali maffiahálózat, amely iskolaszövetkezetet működtetett, és amelynek Czeglédy volt a vezére, illetve a főnöke. Diákok jelentkeznek még most is ingyenes jogsegélyért a diákvállalkozások szövetségénél, hogy ezt a helyzetet orvosolják számukra a bíróságok. Ez az utóbbi időszak egyik legnagyobb korrupciós botránya. Tehát 2010 után sem szoktak le a szocialisták a korrupcióról. Szombathelyről indult, de valóban az egész országot behálózza ez az egész ügy. Veszprém megyében is feltűntek a szálai. Jelenleg tizennégyen vannak előzetes letartóztatásban ennek a hálózatnak a tagjai közül, köztük maga Czeglédy Csaba is. A Veszprém megyei szálak valóban akár Kész Zoltánig is érhetnek, hiszen Kész kampányában erőteljesen részt vett Czeglédy. Telefonos mozgósításban, aktivisták mozgatásában aktívan közreműködött választási kampányának az idején, ezért Kész Zoltánnak is tisztáznia kell, hogy milyen kapcsolatban áll az MSZP, Gyurcsány és Botka ügyvédjével. Annyira fontosak ezek a választások s nemcsak azért, mert láthatólag politikailag elkötelezett, hanem mert magát ezt a bűnszövetkezetet Veszprém megyében is működtette. [[Heringes Anita: Elég izzadságszagú, amit mondasz!]] A sajtóhírek szerint a napokban olyan beadvány érkezett a Legfőbb Ügyészségre - ha izzadságszagról van szó és az MSZP-ről hallunk, az nem lep meg bennünket egyébként -, amelyben az állt, hogy Czeglédy Csaba Veszprém megyei erős embereinek feladata, hogy eltüntessék a nyomokat, aktiválják az alvó cégeket, bírjanak hallgatásra olyan tanúkat, akik a hálózatra terhelő vallomást tehetnének. Ha a beadványt megalapozottnak ítélik, akkor újabb bűncselekmények miatt fog indulni nyomozás. Köszönöm. [[Taps a kormánypártok soraiban.]]
Köszönöm szépen államtitkár úr válaszát. Viszonválaszra megadom a szót Szatmáry Kristóf képviselő úrnak. Parancsoljon!
Köszönöm szépen. Nem tudunk elég aktuálisak lenni a teleregényben, hiszen épp mai hír az, hogy igaz, tanúként, de egy makói diákszövetkezet kapcsán is meghallgatják Czeglédy Csabát, ahol az őáltala nagyon hasonló módszerrel 400 millió forintot csaltak el áfabefizetésben. Tehát már túlmegyünk a Dunántúlon is, és eléggé közelítünk Dél-Magyarországhoz. Tehát egy újabb szál lehet a fejlemény ebben az ügyben. Egyébként az az érdekes, hallgatva a mai válaszokat, hogy az látszik, hogy kétféle korrupciós ügy van. Vannak vélt vagy vizionált korrupciós ügyek, és vannak valódi korrupciós ügyek, valódi bűnszervezetek, és az látható, hogy a valódiak sajnálatos módon továbbra is a baloldalhoz, az MSZP-hez és a DK-hoz kötődnek. Szeretnénk, ha ezek az ügyek minél előbb tisztázásra kerülhetnének. Köszönöm szépen. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Viszonválasz illeti meg államtitkár urat. Parancsoljon, államtitkár úr!
Köszönöm a szót, elnök úr. Az elhangzottakhoz annyit fűznék hozzá, hogy mint tudjuk, Gyurcsány Ferenc és Botka László közeli kapcsolatban állnak Czeglédy Csabával. Botka László is Dél-Magyarországon tanyázik, ezért nem meglepő a makói szál felbukkanása. De valószínűleg megilleti majd Czeglédyt és a többieket is az a kiváltság, ami az MNB Zrt. volt vezetőit illette meg, hogy Császy Zsoltot Gyurcsány Ferenc személyesen kísérte el a büntetés-végrehajtási intézet kapujáig, megjutalmazva azért az omertáért, hogy elhallgatta az ő bűnrészességét, amit egyébként Gyurcsány nyíltan is hangoztatott, hogy tulajdonképpen helyette ültek le. Szerintem ebben az ügyben is valószínűleg hasonló eredményre jutunk, hacsak Czeglédy Csaba nem működik közre a hatóságokkal és nem adja ki a megbízóit, illetve a pénzek útját, hogy hogyan vándoroltak ezek pártkasszákba az MSZP irányába. Köszönöm a figyelmet. [[Taps a kormánypártok soraiban.]]
Köszönöm szépen miniszter úr válaszát. Tisztelt Országgyűlés! Gúr Nándor, az MSZP képviselője, azonnali kérdést kíván feltenni az emberi erőforrások miniszteréhez: „Meddig még?” címmel. Miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. Kérdezem képviselő urat, hogy elfogadja-e a válaszadó személyét. [[Gúr Nándor: Igen.]] Képviselő úr jelzi, hogy a válaszadó személyét elfogadja. Öné a szó.
Köszönöm szépen, elnök úr. Államtitkár Úr! Már odáig jutottunk Magyarországon, hogy most már az önök saját bevallása szerint is 32 ezer emberrel több hal meg, mint amennyinek meg kellene halnia. Kutatási eredmények támasztják mindezt alá; ismeri ön is. De ha nem az egészségügyet, hanem az oktatás rendszerét nézzük, akkor odáig jutunk, hogy a tudáshoz való hozzáférés lehetősége elnehezült ebben az országban, mindegy, hogy alapfokú oktatási intézményekről vagy más intézményekről beszélünk. Emlékszik biztosan, van olyan hely, ahol fideszes volt képviselő lett az iskolaigazgató – XIII. kerület, csak azért, hogy tudja azonosítani -, hiába az önkormányzat, hiába a tantestület, hiába a szülők másfajta vélekedése. De van olyan, ahol osztályfőnöknek sem tartották alkalmasnak az érintettet, mégis iskolaigazgató lett belőle. S van olyan, ahol politikai okokból váltottak le embereket, illetve neveztek ki embereket. Én mondok önnek egy negyediket: Kazincbarcika. A kazincbarcikai Pollack Mihály Általános Iskola tekintetében a pedagógusok, a közalkalmazottak köre egyértelműen két pályázó közül az egyik mellé helyezte a voksát olyan 70 százalékos mértékben. A lényeg, hogy a közalkalmazotti pedagógusvélemények meghallgatását követően az önkormányzat megerősítette az egyik jelölt mellett saját voksának a leadását. Egyébként a fideszes képviselő előtte azt mondta, hogy ő is azt fogja támogatni, akit az intézmény keretei közötti dolgozók támogatnak. Demeter Zoltán azt követően, miután a képviselő-testülettel és a polgármesterrel kötött egy ilyen egyezséget, amikor a közalkalmazotti kör a véleményét megfogalmazta, hallgatásba burkolózott, és nem teljesítette azt, amit előtte mondott. Az EMMI meg mit tett? Kinevezte a másikat. Kinevezte azt, aki Barcikán a Fidesz frakcióvezetője. [[14.40]]
Köszönöm szépen, képviselő úr. Tisztelt Országgyűlés! Válaszadásra megadom a szót államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Szerintem a Szocialista Párt soraiból mindig nagy bátorság egészségügyi kérdésben véleményt megfogalmazni. Hiszen az a párt, amelyik vizitdíjat és napidíjat akart bevezetni, hogy a beteg emberek el se menjenek lehetőség szerint a háziorvoshoz, aki pedig bent van a kórházban, naponta kell hogy fizessen, vagy minél hamarabb elmehessen onnan… - és mindezt a pénzt vizitdíjakból, kórházi napidíjakból kórházi széfekre költötték volna, majd azért még búcsúzóul elvettek minden egészségügyi dolgozótól egyhavi bért. Ezek után egészségügyről felszólalni elég nagy bátorság a szocialisták részéről. Ami az iskolaigazgatókat illeti, valóban, amikor önök bezárták az iskolákat településről településre, százas nagyságrendben, akkor bizony csökkentették az ilyenfajta helyzetek számát. De ön is, tisztelt képviselő úr, amikor itt ügyeket sorol föl [[Közbeszólások az MSZP soraiból. Az elnök csenget.]] , nem teszi mellé, hogy hány száz pályázat folyik le évről évre Magyarországon mindenféle vita- és problémamentesen, és minden évben természetesen van egy-két olyan helyzet, ahol vita van az iskolaigazgató kinevezése körül. De ez alig 1 százalék vagy maximum 2 százaléka az összes kinevezésnek. Azért tegyük hozzá, hogy Magyarországon 98-99 vagy még nagyobb számban, nagyságrendben semmifajta vita nem marad fönn az iskolaigazgatók kinevezése után. Hogy egy-két esetben minden évben van, az, azt hiszem, már csak a számok nagyságrendje miatt is szinte vele jár. Arra viszont fölhívnám a figyelmét tisztelt képviselő úrnak, hogy semmilyen eljárásban az elmúlt években során, semmilyen egyedi esetben nem bizonyosodott az be, hogy ne lett volna törvényes az az eljárás, ami végigment. Hogy vannak érvek és ellenérvek, teljes mértékben természetes, azt hiszem. De semmilyen eset nem volt, amikor az derült volna ki, hogy a Klebelsberg Központon keresztül vagy korábban a KLIK-en keresztül bármikor is törvénytelenül kerültek volna kinevezésre ezek a vezetők. A megfelelő konzultációk lezajlottak, a megfelelő előkészítések megtörténtek, és minden egyes esetben törvényes volt az a döntés, ami megszületett. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Viszonválaszra megadom a szót képviselő úrnak. Parancsoljon!
Tisztelt Államtitkár Úr! Nemcsak törvényesnek kell lenni, morálisnak is. Tudja, lehet olyan törvényeket hozni, hogy a fideszes lophat, és azt nem bünteti - és akkor ez ön szerint rendben van? Na, hát ez a baj önökkel! Egyébként az egészségügy kapcsán több mint 300, 350-360 hely van ma, ahol tartósan nincs háziorvos.De nézzük az iskolák dolgát! Az, tudja, hogy egy képviselő a szavát adja valamire egy adott térségben, majd utána az a szó már semmit nem ér, még a befolyását sem veti latba a megtett ígéretéhez illesztetten, gyakorlatilag azt igazolja szerintem, hogy az emberek érdekeinek képviseletére és a gyermekek képviseletére alkalmatlan, ugyanúgy, ahogy önök a kormányzásra egyébként. Csak a zárszó kapcsán mondom önnek, Edelény térségében, amikor én voltam az egyéni képviselő, csak abban a négy esztendőben 11 oktatási intézményt, illetve óvodát újítottunk fel és bővítettünk; nem országosan, egy választókörzetben. Ugyanaz, amit önök csinálnak, mint amit a 27-es út kapcsán. Ígérnek, hazudnak, hazudnak, ígérnek, és utána nem történik semmi. Elnök úr, köszönöm szépen.
Köszönöm. Tisztelt Országgyűlés! Viszonválasz illeti meg államtitkár urat. Parancsoljon, államtitkár úr!
Köszönöm a szót, elnök úr. Tisztelt Képviselő Úr! Tisztelt Ház! Mégis van értelme ezeknek a szóváltásoknak, hiszen elismerte, képviselő úr, hogy törvényesen történt minden Magyarországon, és semmifajta szabálytalanságra semmilyen iskolaigazgatói kinevezés esetében nem került sor.Ha már ön a háziorvosokat említette, tisztelt képviselő úr, azért tegyük hozzá, hogy ha nem jön ez a kormány, és nem indítja be a praxispályázatokat, nem indítja be a letelepedési pályázatokat, akkor 200-zal kevesebb háziorvosi praxis lenne ma betöltve Magyarországon. De szerencsére ezek elindultak, az idei évben több mint 1 milliárd forintot tudunk erre fordítani, és ennek köszönhető az elmúlt években, hogy 200-zal több háziorvosi praxis van betöltve. Azt pedig örömmel tudom elmondani önnek, ha volt egyszer képviselő ott - bár nem biztos, hogy a Magyar Szocialista Párt túl sok egyéni képviselőt ad majd a közeljövőben, hiszen már a saját helyeik feléről lemondtak a mai napon is -, és ha belegondol abba, hogy Magyarországon több mint 80 milliárdból több mint 400 településen több mint 500 iskolát újítunk föl a következő években, és 200 ezer diáknak újul meg teljes mértékben a környezete, ahol tanulhat, akkor, azt hiszem, az Magyarországnak már egy siker. Köszönöm szépen. [[Taps a kormánypárti padsorokban.]]
Megköszönöm államtitkár úr válaszát. Tisztelt Országgyűlés! Lukács László György, a Jobbik képviselője, azonnali kérdést kíván feltenni a miniszterelnökhöz: „Korán jött, hideg ősz.” címmel. Miniszterelnök úr halaszhatatlan közfeladat ellátása miatt válaszadásra Simicskó István honvédelmi miniszter urat jelölte ki. Kérdezem képviselő urat, elfogadja-e a válaszadó személyét, vagy miniszterelnök úrtól személyesen kéri a választ. [[Dr. Lu­kács László György: Igen, elfogadom.]] Öné a szó, képviselő úr.
Köszönöm szépen a szót. Tisztelt Elnök Úr! Tisztelt Miniszter Úr! Talán abban egyetérthetünk, vitán felül áll, hogy meglehetősen korán kezdődött a meglehetősen hideg ősz ebben az időszakban, ebben az évben. Ennek egyik jele elsősorban az volt, hogy amikor jöttek a nagy esők, akkor a legendavásárló Puskás csapatánál a világítás a fűtött focipályán elszállt. Sokan egyébként azon aggódtak a nézők közül, hogy talán Mészáros Lőrincre bízták a villanyszámla befizetését. De hasonló jel volt például a címerbotrányba keveredett Újpestnél is nem is olyan régen, hogy a pályán nem volt világítás. Pedig ezek a pályák minden jóval rendelkeznek, legfőképp az egyik tulajdonságuk, hogy van bennük fűtés a hideg napokra. Nos, a hirtelen jött hideg idővel a fűtés még aktuálisabb lett egy helyen, méghozzá a magyar egészségügyben. A Szent János Kórházban került elő az az ügy, hogy megpróbálták beindítani az ez évi fűtési szezon korai kezdetén a kazánt, és rájöttek, hogy nem működik, ami jól mutatja, hogy egyébként egy felújításra váró, pénzt igénylő intézmény milyen helyzetben tud lenni, milyen helyzetben vannak általában a budapesti és a magyarországi kórházak is. Ez csak azért fordulhat elő, és különösen a Szent János Kórházban azért fordulhatott elő, mert önök halálra ítélték ezt a kórházat az „Egészséges Budapest” programban. Önök halálra ítéltek minden olyan ellátóhelyet, amelynek felújításra, amelynek pénzre lenne szüksége. Lényegében ez mutatja, és benne van, mint cseppben a tenger, az önök egészségügyi politikája, az önök egészségügyi ténykedése, nemcsak nemzetközi összehasonlításban, hanem a környező országok összehasonlításában is. A kormány rendkívül alultervez, és mindig alulkölt az egészségügyben, minden kormányzati tervezésnél azzal állunk szemben, hogy önök keveset terveznek be. Miniszter úr, ön ott szokott ülni az EMMI-t vezető miniszter mellett, és nézi azt a vergődést, amit ő folytat, amikor pénzekről van szó. Így hát most biztosan tud valami választ adni, hátha Rétvári államtitkár úr segít is önnek ebben, hogy miért tervezik rendszerint alul ezt a költségvetést, miért nem szánnak elég pénzt az egészségügyre, hogy miért a pénzszórásra és nem az értelmes pénzköltésre költik azt, amit a magyar adófizetők megtermelnek. Várom válaszát. [[Taps a Jobbik soraiban.]]
Köszönöm, képviselő úr. Tisztelt Országgyűlés! Megadom a szót Simicskó István miniszter úrnak. Öné a szó, miniszter úr.
Köszönöm szépen, elnök úr, a szót. Tisztelt Képviselő Úr! Azon elvet vallom, fontos, hogy kritika hangozzon el. Fontos, mert az ellenfelek mindig értünk vannak, tehát ők azok, akik esetlegesen látják, ha nem teljesen jól dolgozunk. De azt hiszem, ezen a területen kritika nem érhet minket, hiszen az egészségügy területét a magyar kormány kiemelt területnek tekinti. Ezért is indult el számos egészségügyi program, sőt ez évben már szűrővizsgálati program is elindult pont azért, mert nemcsak a megelőzés fontosságát hangsúlyozzuk, amire persze hangsúlyt kell helyezni, hanem egyébként a gyógyításra is.Éppen ma, a délelőtt folyamán egy egészségügyi témájú sajtótájékoztatón voltam Újbudán, ahol be tudtuk jelenteni, hogy komoly fejlesztések indulnak a dél-budai emberek örömére. Többek között egy gyermekegészségügyi centrumot is létrehozunk és kiépítünk, ami régi vágya volt a budai embereknek, hiszen jelen pillanatban a budai családok arra vannak utalva, hogy ha gyermekük, ne adja a jóisten, beteg lenne, akkor a pesti oldalra kell átjönniük.Ez mind-mind örökség, hiszen 2007-ben a szocialisták zárták be a gyermekkórházat a Sváb-hegyen, sőt ezt követően csökkentették a Budai Gyermekkórház ágylétszámát a felére. Azt tudom mondani önnek, tisztelt képviselő úr, higgye el, hogy a kormány továbbra is szeretné az egészségügyet fejleszteni. Igen komoly pénzeket szánunk erre, az „Egészséges Budapest” program keretében is 40 milliárd forintot szánunk csak ebben az évben budapesti kórházakra. 17 budapesti kórház fog megerősödni, fejlődni. Többek között hadd mondjam el, hogy a Szent Imre Kórház éppen most, a napokban kap milliárdos értékben új MR-készülékeket és olyan készülékeket, amelyekkel az emberek egészségét tudjuk megóvni és szolgálni. 500 milliárddal többet költünk évente az egészségügyre, mint a szocialista kormányok költöttek. Azt hiszem, az a tisztelet és megbecsülés, ami az egészségügyben dolgozókat illeti, az ápolókat, az orvosokat és egyébként valamennyi magyar állampolgárt… - a magyar kormány részéről teljes mértékben elkötelezettek vagyunk ennek fejlesztésében és erősítésében. Köszönöm. [[Taps a kormánypárti padsorokban.]] [[14.50]]
Köszönöm szépen, miniszter úr. Viszonválaszra megadom a szót képviselő úrnak. Parancsoljon!
Tisztelt Miniszter Úr! Én becsülettel és tisztelettel figyeltem az ön válaszát, hiszen nem ennek a területnek a szakpolitikusa, viszont ön miniszter, ott ül valamennyi kormánytalálkozón, valamennyi kormányülésen, hallja, hogy milyen nehéz helyzetben van az egészségügy, látja azt és hallhatja, hogy a Fidesz stadionközpontú országot épít, amíg mások szeretnének betegbiztonságból, betegközpontú és jól ellátott egészségügyből álló egészségügyet, országot építeni. A Fidesz, úgy tűnik, és ezt ön is láthatja mint miniszter, nem tervez az egészségügy jövőjére, és ezért tervezi folyamatosan alul a költségeket. Erre egyébként bizonyíték, hogy az elmúlt napokban 45 milliárd forinttal - talán a honvédelmi miniszternek is ez egy jól felfogható, nagy összeg -, 45 milliárd forinttal kell kiegészíteni csak az előző évi kasszát, hogy sikeresen meg lehessen tartani, megmenteni a betegeket, és működtetni lehessen az egészségügyet. Ezek a bizonyítékok, miniszter úr. Én arra kérem, miniszter úr, tegye le végre a voksát, és ha esetleg van lehetősége, javasolja a többi miniszternek, legfőképp Balog Zoltán miniszter úrnak, hogy költsön többet az egészségügyre. Az egészségügybe fektetett pénzek [[Az elnök a csengő megkocogtatásával jelzi az időkeret leteltét.]] [[Az elnök a csengő megkocogtatásával jelzi az időkeret leteltét.]] meg fogják hozni a sikereket, meg fogják hozni az eredményeket, és ez nemcsak az ellenzék vagy a kormány felelőssége, ez a közös felelősségünk. Miniszter úr, én abban reménykedem, hogy ön fel fog állni (Az elnök a csengő megkocogtatásával jelzi az időkeret leteltét.), és be fogja ismerni azt, hogy ebben hibáztak, és többet szeretnének költeni az egészségügyre. Köszönöm szépen. [[Taps a Jobbik soraiban.]]
Köszönöm. Tisztelt Országgyűlés! Viszonválasz illeti meg miniszter urat. Parancsoljon, miniszter úr!
Tisztelt Elnök Úr! Tisztelt Képviselő Úr! Higgye el, hogy személy szerint is és a kormány egésze nevében is, és azt hiszem, valamennyi képviselőtársam nevében mondhatom azt, hogy igenis fontosnak tartjuk a magyar emberek egészségét. Igyekszünk jó példával is elöl járni, hiszen részt veszünk számos olyan rendezvényen, ahol nemcsak beszélünk, hanem sportolunk és mozgunk. Megtanultuk Platonnak azt a gondolatát, azt az üzenetét, amely arról szól, hogy a mozgás mind a testnek, mind a léleknek javára válik, az ellenkezője pedig kárára. Azt tudnám elmondani, hogy nagyon sokat tettünk valóban. Az ön által említett sportot bizonyos értelemben kritikai górcső alá helyezi, ez részben érthető, azonban azt kell mondjam, hogy olyan eredményeink vannak, amelyek azt mutatják, hogy 2009-ben a magyar felnőtt lakosságnak mindössze 5 százaléka sportolt heti rendszerességgel, ez a szám ma közel 20 százalék, 200 ezer körül volt az igazoltan sportoló gyermeklétszám 2010-ben, ez a szám ma 500 ezer fő, tehát azt kell hogy mondjam - a mindennapos testnevelés bevezetéséről már nem is beszélek -, hogy nagyon sokat teszünk a megelőzésért, a mozgásért. Emeltük az illetményét, a fizetését az ápolóknak, négy év alatt plusz 65 százalékkal, az orvosok támogatását is, és fejlesztjük a kórházakat is, és beszerzünk modern eszközöket is. Köszönöm szépen. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Firtl Mátyás, a KDNP képviselője, azonnali kérdést kíván feltenni a belügyminiszterhez: „Hogyan segíti a kormány a katasztrófavédelem feladatának ellátását?” címmel. Öné a szó, képviselő úr.
Köszönöm a szót. Tisztelt Elnök Úr! Tisztelt Államtitkár Úr! A katasztrófavédelem a tűzoltóság és a polgári védelem összevonásával alakult meg Magyarországon 2000. január 1-jén, az első Fidesz-kormány idején. Fő feladata a katasztrófák hatósági megelőzése, a bekövetkező polgári veszélyhelyzetekben a mentés végrehajtása, a védekezés megszervezése, irányítása, a káros következmények felszámolása és a helyreállítás, az újjáépítés megvalósítása. A 2010-es kormányváltást követően a kormányzat visszaállította a Belügyminisztériumot, s ide visszahelyezett minden rendvédelmi szervet, köztük a tűzoltóságokat is. 2012. január 1-jén a katasztrófavédelemnél teljes egészében megtörtént az integráció. Ennek eredményeként létrejöttek a hivatásos tűzoltó-parancsnokságok, amelyek a katasztrófavédelem helyi szerveiként működnek. A Fidesz-KDNP-kormány hét éve, a 2010-es megalakulásakor Magyarország biztonságának növelését ígérte. A katasztrófavédelem dolgozóinak munkakörülményei a hétköznapokon sem hétköznapiak, ahogy a belügyminiszter úr fogalmaz, akkor kell szolgálni, amikor árvíz van, amikor tűzeset van, amikor vészhelyzet van. Ehhez elengedhetetlen a katasztrófavédők munkájának megbecsülése, egy vonzó, az elvégzett munkát és az állandó veszélyhelyzetet honoráló életpályamodell kialakítása, valamint a katasztrófavédelem infrastrukturális eszközeinek megújítása, illetve folyamatos fejlesztése. Tisztelt Államtitkár Úr! Különösen örömteli éppen ezért, hogy a múlt héten újabb hazai gyártású tűzoltóautókat vehetett birtokba a katasztrófavédelem. Az idén elkészülő 54 járműből most 25 kerül átadásra, amelyek az ország egész területén remélhetőleg számos éven keresztül fognak segítséget nyújtani a szükséghelyzetben. Természetesen a fejlesztés nem állhat meg, ezért kérdezem tisztelt miniszter urat, hogy milyen segítséget nyújtanak ezek a tűzoltójárművek a katasztrófavédelemnek, milyen további járműparkfejlesztések várhatóak? Összességében: hogyan segíti a kormány a katasztrófavédelem feladatának ellátását? Várom államtitkár úr megtisztelő válaszát. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Megadom a szót Kontrát Károly államtitkár úrnak. Parancsoljon, államtitkár úr!
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Először is szeretném leszögezni, hogy a 2017. szeptember 21-én Pintér Sándor által átadott tűzoltógépjárművek a védekezés, a mentés eredményességét, így a magyar emberek, Magyarország biztonságát szolgálják. Itt legelőször is szeretnék köszönetet mondani valamennyi tűzoltónak, valamennyi katasztrófavédőnek, akik a magyar emberek, Magyarország biztonságáért dolgoznak, hiszen nagyon sokat tettek azért, hogy megvalósult az a kormányzati célkitűzés, amit 2010-ben tettünk, amikor is a közrend, a közbiztonság helyreállítását nemzeti ügyként határozta meg a kormány, és ennek érdekében a hivatásos állomány megbecsülését kiemelt feladatnak tekintettük. Kifizettük az elmaradt túlórákat, emlékeznek rá, a hivatásos állománynak életpályamodellt biztosítottunk. 2015. július 1-jével az életpályaprogram egy 50 százalékos illetményemelést tett lehetővé; jelenleg 40 százaléknál tartunk. 2018. január 1-jétől újabb 5 százalék lesz, akkor 45 százaléknál leszünk, és 2019. január 1-jével, ha teljesül a program, akkor pedig elérjük az 50 százalékot. Új képzési és követelményrendszert vezettünk be, az új szervezeti felépítéséről képviselő úr beszélt. A technikai fejlesztések is azt szolgálják, hogy még eredményesebben tudjon dolgozni a katasztrófavédelem, és ebben az évben még további járművek átadását tervezzük, hiszen az emberek biztonsága a legfontosabb. Ennek érdekében a kormány egyrészt saját forrásból, másrészt uniós forrásból biztosít forrásokat ezeknek az eszközöknek a beszerzése érdekében. Külön szeretném említeni az önkéntes tűzoltókat, róluk sem szabad megfeledkezni, hiszen az ő munkájukat is el kell ismerni. Köszönöm a közösség érdekében végzett tevékenységüket. Magyarország Kormánya és a katasztrófavédelem számít az önkéntes segítőkre, és fontosnak tartjuk a velük való együttműködést. A fejlesztési irányokat pedig úgy határozzuk meg, hogy ezt a tendenciát, amit 2010 óta folyamatosan tartunk, a jövőben is be tudjuk tartani, s emelni tudjuk Magyarország és a magyar emberek biztonságát. [[Taps a kormánypártok soraiban.]]
Köszönöm szépen államtitkár úr válaszát. Viszonválaszra megadom a szót képviselő úrnak. Parancsoljon!
Tisztelt Államtitkár Úr! Köszönöm a válaszát, és megnyugvással fogadom a válaszát abban a tekintetben is, hogy valóban, itt a parlament nyilvánossága előtt mindannyiunk nevében is megköszönhetjük azt a munkát, amit a katasztrófavédelem az elmúlt időszakban végzett, hiszen számos katasztrófahelyzet volt az országban. Számomra az is megnyugtató, hogy a Fidesz-KDNP kormánya élt azokkal a gazdasági lehetőségekkel, amiknek az eredményeit közösen értük el az ország lakosságával együtt, és valóban ez a gazdasági háttér teremtette meg azoknak a fejlesztéseknek a lehetőséget, amikről az előbb államtitkár úr is szólt, és amikről Pintér Sándor belügyminiszter is szólt. Én úgy gondolom, ami még nem hangzott el, hogy a Belügyminisztérium nagyon fontosnak tartotta, hogy ezeket a fejlesztéseket magyar vállalkozások, magyar berendezésekkel hajtsák végre, ami szintén azt a célt szolgálja, hogy valóban olyan biztonsági háttérrel bírnak ezek az eszközök, mert magyar háttérfejlesztésként valósultak meg. Ezért külön köszönet jár a Belügyminisztériumnak, hogy valóban a magyar gazdaság fejlesztésében is így lehetőséget tudtak teremteni. Köszönöm az államtitkár úr válaszát. [[Taps a kormánypártok soraiban.]]
Megköszönöm képviselő úr válaszát. Viszonválasz illeti meg államtitkár urat. Parancsoljon!
Köszönöm a szót. Tisztelt Képviselő Úr! Tisztelt Elnök Úr! A képviselő úr által említett tényeket én is szeretném megerősíteni, és fontosnak tartom kiemelni, hiszen 2014 óta indult be egy hazai fejlesztés, hazai gyártás, ami a tűzoltógépjárműveket illeti. A BM Heros Zrt., együttműködve a Rábával készítette ezeket az eszközöket, ezeket a tűzoltófecskendőket és egyéb mentőeszközöket. Ezt szeretnénk a jövőben is folytatni, hiszen magyar emberek készítik el ezeket a magyar emberek biztonsága érdekében, jelentős részben magyar alkatrészeket felhasználva. Én ezt fontosnak tartom, és bízom abban, hogy jövőre még nagyobb eredményeket tudunk elérni. Még egy dolgot szeretnék kiemelni. Ami a követelményeket illeti, a reagálóképesség növelését szeretném kiemelni, amit nagyon fontosnak tartok, hiszen ez még inkább az emberek biztonságát szolgálja. [[15.00]] Azt gondolom, hogy a technikai fejlesztés, a reagálóképesség növelése, az életpályamodell mind-mind összesen azt segíti elő, hogy a magyar emberek [[Az elnök a csengő megkocogtatásával jelzi az idő leteltét.]] még nagyobb biztonságban legyenek a jövőt illetően. Köszönöm szépen. [[Taps a kormánypárti padsorokból.]]
Köszönöm szépen államtitkár úr válaszát. Tisztelt Országgyűlés! Hadházy Ákos, az LMP képviselője, azonnali kérdést kíván feltenni a Miniszterelnökséget vezető miniszterhez: „Lesznek-e válaszok?” címmel. A miniszter úr halaszthatatlan közfeladat-ellátás miatt válaszadásra Csepreghy Nándor államtitkár urat, miniszterhelyettest jelölte ki. Kérdezem képviselő urat, hogy elfogadja-e a válaszadó személyét, vagy személyesen a miniszter úrtól kéri a választ.
Elfogadom, köszönöm szépen.
Öné a szó, képviselő úr.
Köszönöm szépen. Amikor a címet adtuk a kérdésnek, akkor még nem is gondoltam, hogy a mai napon valahogy ennyire színvonaltalan lesz a kormányoldal válaszadó gárdája. Ma már beszéltünk Farkas Flóriánról, és szerintem a mélypont az volt, amikor a miniszter Farkas Flórián ügyében az útdíjról kezdett el beszélni, tehát valahogy Farkas Flóriántól eljutott az útdíjig. Márpedig Farkas Flórián ügye is a legelesettebb, legkiszolgáltatottabb embereket, embercsoportokat érinti, és sajnos ilyen ügy volt, ennél még sötétebb ügy volt az a koraszülötteket érintő ügy, amikor egy miniszter feleségének az alapítványa kétszer annyi pénzt kapott teljesen ugyanarra a feladatra, mint két másik alapítvány. Amikor megnéztük, hogy ezt hogyan költötték el, akkor elképesztő összegeket találtunk: az 1,2 milliárd forintból 50 millió forintot költöttek, óránként 50 ezer forintot például tanulmányírásra vagy jogi tanácsadásra, a koraszülöttek ürügyén 50 millió forintot adtak, vagy pedig havonta 800-900 ezer forintot terveztek be mentorházak bérlésére.A kérdésem lényege, és ez egy nagyon-nagyon fontos kérdés, mert rendszerszintű kérdést érint, nem tudom, fogok-e rá választ kapni, a kérdés az, hogy ez az alapítvány úgy kellett volna, hogy beadja a pályázatát, hogy ezeket az összegeket, ezeket az elképesztő összegeket előzetes árajánlatkéréssel támasztja alá. A kiírás szerint, tehát amit önök kiírtak, lehetett pályázni, bármelyik alapítvány pályázhatott volna, de nem hasraütésszerűen lehetett volna összegeket bemondani, hanem előzetes árajánlatkérést kellett volna tenni. Ezt megtette a pécsi alapítvány, megtette a debreceni alapítvány, de nem tette meg a szegedi alapítvány. Teljesen szabálytalanul kapták ezt a pénzt. Van-e ebben önöknek terve, hogy ebben szabálytalansági eljárást indítanak, illetve ön szerint hogy történhetett meg ennek a formailag teljesen alkalmatlan pályázatnak a támogatása? Köszönöm szépen.
Köszönöm, képviselő úr. Tisztelt Országgyűlés! Megadom a szót Csepreghy Nándor államtitkár úrnak, miniszterhelyettesnek. Öné a szó.
Tisztelt Elnök Úr! Köszönöm szépen a szót. Tisztelt Országgyűlés! Engedjék meg, hogy azzal kezdjem, hogy a kormányzati válaszok színvonalának muszáj alkalmazkodnia a kérdező szellemi képességeihez, ellenkező esetben az érthetőség talán problémát okozna, ezért próbálunk meg mindig a kérdező szintjén válaszolni. Amint magasabb szellemi színvonalat tapasztalunk, akkor a válaszok mértéke is, higgyék el, emelkedni fog. Képviselő úr többször is hozott furcsa helyzetbe egy olyan alapítványt, amely - azt gondolom - társadalmilag fontos missziót végez, méghozzá a koraszülött-ellátás tekintetében. Engedjék meg, hogy egy korábbi hazugságával szembesítsem Hadházy képviselő urat, amikor is a képviselő úr arról beszélt 2017. szeptember 9-én Szegeden egy szakmai egyeztetésen, hogy mielőtt gazemberséggel vádolt egy alapítványt, teljeskörűen tájékozódott és minden kívánalomnak eleget tett, ami elvárható egy országgyűlési képviselőtől. A képviselő úr 2017. VI. hó 21-én közadatigényléssel fordult az alapítványhoz, amit az alapítvány ugyancsak ebben a hónapban 27-én át is vett, majd VII. hó, tehát július 11-én teljes körű tájékoztatást kapott az alapítvány részéről a megfogalmazott program tekintetében. A képviselő úr IX. hó 7-én - anélkül hogy szóban, írásban vagy személyesen részt vett volna bármilyen olyan egyeztetésen, amit az alapítvány felkínált önnek - nevezte gazemberségnek azt a pályázatot, nevezte gazemberségnek azt a missziót, amit az alapítvány a koraszülött-ellátásban végez, majd a 9-i sajtótájékoztatón azzal mentette ki magát, hogy most itt van és áll a kérdések elé. Még egyszer mondom, azt megelőzően megfogalmazta ezeket a vádjait. Képviselő úr, a szakmai kérdések mindegyikére ön választ kapott. Választ kapott arra, hogy nem 50 millió forintos jogi eljárásról van szó, hanem 39 millió forintról, ami jogsegélyt jelent, jogi tanácsadást jelent, különböző szerzői jogi kérdéseket is lefed. Ha valóban elolvasta a megvalósíthatósági tanulmányt, ezt tudnia kéne. Választ kapott arra a kérdésére, amely szerint hazudott akkor, amikor azt mondta, hogy 900 ezer forintért fognak három ingatlant bérelni Gyulán, Kecskeméten, illetve Szegeden [[Az elnök a csengő megkocogtatásával jelzi az idő leteltét.]] mert ennél sokkal több, 27 járási ingatlanbérlést fed le az alapítvány pályázata. Fenntartom állításomat: amennyiben nem kér bocsánatot ezt követően az alapítványtól, ön egy gazember. Köszönöm szépen. [[Taps a kormánypárti padsorokból.]]
Köszönöm. Tisztelt Országgyűlés! Viszonválaszra megadom a szót képviselő úrnak. Parancsoljon!
Én nem nagyon tudok egy ilyen válaszra mit mondani. Azt tudnám még egyszer megismételni, mert nem adott a kérdésemre választ: hogy lehet az, hogy ez az alapítvány nem adott be előzetes árajánlatokat a pályázatához? Papíron egyébként ott van, le van írva papíron, havonta 900 ezer forintért három mentorházat lehetne bérelni, tehát ön hazudik. Egész egyszerűen itt a parlamentben hazudik, ott van leírva a papíron, ön is nagyon jól tudja. Szó sem volt - eljöttek oda, Szegedre - arról, hogy hány házat, többet kellene bérelni. Ezt azóta kitalálták. A papír ott van, és a dokumentumban is megvan.Még egyszer kérdezem, válaszoljon erre, bármilyen is a szellemi képességem ön szerint: hogy lehetett az, hogy az alapítvány nem adott be előzetes árajánlatokat ahhoz, hogy alátámassza ezeket az egészen elképesztő összegeket? Ez hogyan történhetett, illetve hogyan lehetett az, hogy ennek ellenére ő megkapta a pénzeket?
Köszönöm. Tisztelt Országgyűlés! Viszonválasz illeti meg államtitkár urat. Miniszterhelyettes úr, öné a szó.
Tisztelt elnök úr, köszönöm szépen a szót. Tisztelt Képviselő Úr! Kétfajta eljárástípust ismer az európai uniós pályázatunk finanszírozási rendszere. Remélem, ezt tudja, ha nem, akkor vegye elő azokat a szakkönyveket, amelyeket ajánlok figyelembe - talán a Horváth professzor úr által írt a leghatékonyabb. Az egyik olyan eset, amikor pályázó pályázik valamilyen konkrét cél megvalósítására, mondjuk, egy ingatlan építésére, akkor nagyon világos összehasonlítási alap áll rendelkezésére a pályázatot értékelő minisztériumnak, hogy mihez hasonlítja a beadott árajánlatot. Ott, ahol egy teljesen új eljárásnak a kikísérletezéséről van szó, ez a típusú ellenőrzési folyamat pedig a projektbe építetten minden kifizetést megelőzően kell hogy megtörténjen. Tehát az EMMI mint támogató, akkor kell hogy ezeket az áralátámasztásokat értékelje, amikor konkrét kifizetési igény érkezik a pályázatról az EMMI irányába. Remélem, hogy kellően lassú voltam és megalapozott, hogy követni tudta. Köszönöm szépen. [[Taps a kormánypárti padsorokból.]]
Köszönöm miniszterhelyettes úr válaszát. Tisztelt Országgyűlés! Mai napirendi pontjaink tárgyalásának végére értünk. Most napirend utáni felszólalások következnek. Napirend utáni felszólalásra jelentkezett Ágh Péter képviselő úr: „Tisztelet az évfordulós vasi önkéntes tűzoltóknak!” címmel. Megadom a szót ötperces időkeretben, és kérem képviselőtársaimat, adjuk meg a tiszteletet egymásnak is, közben ne folytassunk értekezletet. Öné a szó, képviselő úr.
Köszönöm a szót. Tisztelt Ház! Fontosnak tartom, hogy itt, az ország Házában is rendszeresen beszámoljak azokról a pillanatokról, eseményekről, évfordulókról, amelyek nekünk, Vas megyeieknek büszkeségre adnak okot.2017-ben a mi térségünkben számos tűzoltó ünnepelhetett kerek évfordulót. A szombathelyi hivatásos tűzoltó-parancsnokság fennállásának 145., a BPV Hungária Létesítményi Tűzoltó-parancsnokság pedig alapításának 25. évfordulóját ünnepelte idén.Az önkéntes tűzoltó-egyesületek tekintetében a következőkről tudok önöknek beszámolni. Csepregen, Csánigon, Répcelakon, Rábatöttösön, Ikerváron, Őriszentpéteren és Nicken 135 esztendeje, 1882-ben; a Vasalján, Sótonyban, Toronyban 125 éve, 1892-ben; Szentpéterfán, Kemenestaródfán 120 éve jött létre önkéntes tűzoltó-egyesület. A jubileumot színvonalas ünnepségekkel tették emlékezetessé, melyek közül többön személyesen is részt vehettem. Ezeken az alkalmakon kiderült, hogy sok helyen a helyi szerveződések között az önkéntes tűzoltók szervezték meg magukat először.Ennek köszönhetően szerte az országban 1890-re már 545 önkéntes tűzoltó-egyesület tevékenykedett szerte hazánkban. Nem véletlenül, mert a magyarok mindig meg akarták védeni az otthonukat, az országukat. Azok, akik a XIX. század második felében elindították az egyleteket a maguk helyén, a maguk feladatellátásával, ha kellett, hősiességükkel, mind szolgálták a vasi embereket. Voltak köztük egészen fiatalok, hiszen több helyen az egylet tagsági viszonya 15 éves kortól elérhetővé vált. Voltak idősebbek is, akik példásan tették, amit tenniük kellett. [[15.10]] A régi idők hatalmas tűzvészei során - a kezdetleges tűzoltási viszonyok miatt - számos tűzoltó mások életének és vagyonának mentése közben a saját életét is kockáztatta. Nem tartottak igényt sem jutalomra, sem elismerésre, mégis hűen teljesítették emberbaráti kötelezettségüket. Szolgálatukat Szent Flórián szellemisége vezeti, amely emberséget, az önzetlen segíteni akarást és a hősies, bátor helytállást jelenti. Így volt ez régen, de így van ez ma is. Az idei jubileumi ünnepségeken a polgármesterek büszkén számoltak be arról, hogy mennyi területen lehet számítani az önkéntes tűzoltókra, hiszen a tűz- és katasztrófavédelem számos területén helytállnak, úgymint a tüzek oltásában, baleseti mentésben, járhatatlan utak letakarításában, lezárásában, leszakadt elektromos vezetékek biztosításában, belvízvédelmi munkában, kidőlt fák eltakarításában. Emellett a megelőzésre is koncentrálnak, és közösséget alkotnak.Tisztelt Országgyűlés! Tisztelet és becsület jár a hivatásosok mellett az önkéntes tűzoltóknak a tevékenységért, amit végeznek. Nagyon fontos tényezőt biztosítanak a közösség számára: a biztonságot. Elismeréssel kell ezért adóznunk előttük, mert mindennapi munkájuk mellett szakítanak időt arra, hogy megóvják szűkebb és tágabb környezetüket. Köszönetet kell mondani az önkéntesek családtagjainak, hiszen az ő türelmük, lelki és erkölcsi támogatásuk nélkül nem lennének képesek az önkéntesek ellátni feladataikat. Tisztelt Ház! Isten éltesse az alapításuk jubileumát ünneplő vasi tűzoltókat! Köszönöm a figyelmet. [[Taps a Fidesz soraiból.]]
Köszönöm szépen, képviselő úr. Tisztelt Országgyűlés! A kormány nevében Kontrát Károly államtitkár úr kíván reagálni az elhangzottakra. Öné a szó, államtitkár úr.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! A kormány képviseletében köszönetet mondok az alapításuknak 135., 125. és 120. évfordulóját ünneplő Vas megyei tűzoltóknak. Köszönet, tisztelet és becsület illeti őket. Úgy gondolom, hogy az ő munkájuk nélkül nem lett volna teljes a települések biztonsága, és úgy, ahogy ön is mondta, az önkéntes tűzoltók egy olyan erős közösséget alkotnak, amelyik a konkrét tűzoltási, mentési feladatok mellett a közösségi élet egyéb területén is nagy erőt jelent az adott településeknek. Erről beszéltek önnek a jubileum kapcsán az illető települések polgármesterei. Én úgy gondolom, hogy az önkéntes tűzoltók tevékenysége ma is időszerű, ma is nagyon fontos. Úgy, ahogy Firtl Mátyás képviselő úr azonnali kérdésére adott válaszomban szintén köszönetet mondtam Magyarország valamennyi önkéntes tűzoltójának, most ezt ismételten megteszem. De engedje meg, hogy megköszönjem önnek, hogy ezekre az önkéntes tűzoltó-egyesületekre ilyen kiemelt figyelmet fordít. Azt kérem, hogy a jövőben is tegye meg. És még egyszer: Isten éltesse a Vas megyei önkéntes tűzoltókat! Köszönöm szépen. [[Taps a Fidesz soraiból.]]
Köszönöm szépen államtitkár úr reagálását, válaszát. Tisztelt Országgyűlés! Napirend utáni felszólalásra jelentkezett Teleki László képviselő úr, MSZP-képviselőcsoport: „Hol van a megígért 1 millió munkahely?” címmel. Megadom a szót ötperces időkeretben. Parancsoljon!
Tisztelt Elnök Úr! Tisztelt Országgyűlés! Valóban, ez nem csak engem érdekel, hogy hol van az az egymillió munkahely, amit Orbán Viktor megígért Magyarországnak, ironikusan azt is mondhatnám, talán külföldre ígérte meg, és nem tette hozzá, hogy külföldön teremt egymillió embernek lehetőséget arra, hogy dolgozzon, mert Magyarországon nem lehet érezni, hogy annyi munkahelyet teremtett volna, elsősorban abban a szférában, amit versenypiaci szférának hívunk. Természetesen, amikor foglalkoztatásról van szó, akkor érzékenyek vagyunk a szocialista padsorokban azért is, mert lehet látni azt, hogy semmi másra nem próbál a kormány hagyatkozni, mint a közfoglalkoztatásra, amivel nincs egyébként semmi bajunk, mert azt mondjuk, hogy nagyon fontos, hogyha valakinek adnak lehetőséget dolgozni, viszont akkor, amikor tartósan akarják a közfoglalkoztatásba csak beterelni az embereket, akkor nem tudunk vele egyetérteni, azért nem, mert nem lehet tartósan ott tartani olyan embereket, akik egyébként ki szeretnének törni különböző szakmai irányokba. Azért nem tudják ezt megtenni, mert kisebb településeken csak a települési önkormányzat az, amelyik foglalkoztat. És magukra hagyták az önkormányzatokat is ebből a szempontból, nem próbálnak meg semmit megtenni annak érdekében, hogy az önkormányzatokat olyan helyzetbe hozzák, hogy tudjanak foglalkoztatni, és tudjanak olyan segítséget nyújtani a kis- és középvállalkozásoknak, amellyel igazán el tudnának indítani nagyon sok helyi szakembert, hogy ne ingázással töltsék el az idejüket a munkahely mellett. Tehát ezért, én azt gondolom, a kormánynak át kellene gondolni, hogy továbbra is fenntartja azt a kaotikus állapotot, amit lehet látni, hogy csak és kizárólag a közfoglalkoztatás a lehetőség a munkavállalóknak, vagy éppen támogatja újra, hét év után az önkormányzatokat. Ha igen, akkor én azt gondolom, hogy meg leszek vele elégedve, mert nagyon fontosnak tartom. A másik dolog ma a kis- és középvállalkozások, amiket nagyon sokszor mondanak, hogy mennyire fontos a kis- és középvállalkozások megtámogatása. Én szeretném jelezni, hogy itt is van olyan hiányterület, amit nemigen tudnak felkarolni, és nem is akarnak felkarolni, pontosan azokat, akik felnőttként nem szereztek még szakmát, és nagyon sok esetben különböző OKJ-s képzésekkel nem tudják eljuttatni versenypiaci helyzetbe őket, még a programba se tudják bevinni, mert nem tudnak vállalkozók sem lenni, mert nincsen olyan papírjuk, amivel vállalkozói igazolványt tudnának kiváltani, akár egy egyéni vállalkozói igazolványt sem. Ezért tehát van felelősségük abban, hogy meghirdetnek egy programot, mellérendelnek-e felnőttek számára olyan szakképzést, olyan képzést, amellyel el tudnak indulni egy olyan támogatási forma irányába, amit nagyon jól meghirdettek, és nagyon jó gesztusnak is tartom, viszont a célközösséget - főleg az alsó rétegből - nem tudják kielégíteni, mert nem tudnak szakmát szerezni. Ezért kérdezem azt, hogy az OKJ-s képzések helyzetét át kívánják-e szabni úgy, hogy hozzáférhető legyen a szakma megszerzése, és ezt követően pedig lehessen kis- és középvállalkozásként elindítani családi vállalkozásokat, mert önök ezt a fogalmat is elfelejtették, hogy családi vállalkozás hogy tudna működni. Ebből az apropóból lehet azt mondani, hogy igen, egyszer elfelejtik azokat, akik a közfoglalkoztatásban vannak, másodsorban, amikor lehetőséget kapnak arra, és a kormány teremt olyan lehetőséget, hogy lehessen pályázni kis- és középvállalkozásokra, egy bizonyos célcsoport viszont azt nem tudja elérni. Kérdezném én, hogy mikor akarnak ezzel a kérdéssel foglalkozni, hogy a kis- és középvállalkozásokat mindenki számára nyitottá tegyék, mert ebben az esetben nem nyitott, hanem zárt rendszerben működik, és egy klientúrának nagyon jól megadja a teret, viszont a családoknak, amelyek rászorulnak valóban a támogatásra, hogy vállalkozói formában tudjanak dolgozni, azoknak pedig nem adják meg ezt a lehetőséget.De ugyanúgy igaz, hogyha továbbmegyek, és a szakterületemről beszélek, a magyarországi romáknak se adtak lehetőséget. „Híd a munka világába”: Farkas Flórián meghirdette - aki megint nincs itt persze, miért is lenne itt - ezt a nagyon karizmatikus programot, és önök meghirdettek nőknek is programot és sok mindenki másnak, csak vidéken ezt nem érezzük, hogy ezek a források megnyíltak volna a romák előtt. Tehát kérdezem azt, hogy a roma lakosság foglalkoztatási helyzetét hogy kívánják kielégíteni, hogy valóban a romák munkahelyeket tudjanak betölteni, és ne segélyekből tartsák fenn magukat, mert az önök számára se jó, ha valaki segélyből tartja fenn magát. Habár az oktatás helyzetében is ugyanazt látjuk, hogy akik most kiszorultak az oktatásból a tankötelezettség miatt, azok segélyért állnak sorba, ami egyébként felháborító, mert semmilyen más alternatívát nem tudnak nekik biztosítani. Köszönöm szépen megtisztelő figyelmüket.
Köszönöm, képviselő úr. Tisztelt Országgyűlés! A kormány nevében Völner Pál államtitkár úr kíván válaszolni az elhangzottakra. Öné a szó, államtitkár úr.
Köszönöm a szót, elnök úr. Tisztelt Ház! Tisztelt Képviselő Úr! 2010-re Magyarország az Unió sereghajtója volt a foglalkoztatást tekintve, és tudjuk, akkor tízéves program keretében egymillió új munkahelyet ígért a megalakuló új kormányzat. Ez a helyzet munkanélküliség tekintetében mára gyökeresen megváltozott a kormány sikeres gazdaság- és foglalkoztatáspolitikai intézkedéseinek eredményeképpen. A magyar gazdaság javuló teljesítményének hozadéka, hogy folyamatosan nő a munkahelyek száma, csökken a munkanélküliség és emelkednek a bérek. 2010-hez képest jelenleg 724 ezerrel dolgoznak többen, tehát időarányosan teljesült a program, miközben a növekedés döntő része, közel háromnegyede a hazai versenyszférában munkahelyek teremtésének köszönhető. A hét év alatt megfigyelt 700 ezres foglalkoztatásbővülés egyedülálló az Unióban, és a rendszerváltoztatás óta soha nem voltak ilyen sikeresek a foglalkoztatáspolitikai intézkedések, nem dolgoztak ennyien. A rendelkezésre álló legfrissebb statisztikai adatok szerint a foglalkoztatottak száma 4 millió 434 ezerre emelkedett, amíg a munkanélküliek száma 200 ezer alatt, 193 ezer főben határozható meg. [[15.20]] A magyar gazdaság javuló teljesítményét jelzi, hogy az elődleges munkaerőpiacon több mint 100 ezerrel nőtt a munkahelyek száma az elmúlt egy év alatt, összességében pedig a 2010-es kormányváltás óta 533 ezres foglalkoztatásbővülés következett be a versenyszférában. Ennek a kedvező irányú változásnak az eredménye, hogy a hazai foglalkoztatási szint már meghaladja az uniós átlagot, a munkanélküliségi ráta pedig hosszabb időszak óta a negyedik legalacsonyabb az Unióban. A rendszerváltoztatás óta nem mért a KSH a maihoz hasonló magas foglalkoztatottságot: 73,5 százalék a 20-64 éves népesség körében, a munkanélküliség pedig 4,2 százalék.A javuló foglalkoztatási mutatók alakulásában a kormányzat foglalkoztatásösztönző politikája is jelentős szerepet játszik: a munkahelyvédelmi akció ma már több mint 900 ezer hátrányos helyzetű munkavállaló foglalkoztatását segíti az alkalmazási költségek csökkentésén keresztül, miközben a közfoglalkoztatás körében a dolgozók száma 40 ezerrel csökkent az egy évvel korábbi szinthez képest, tehát ők előbbre tudtak lépni ebben a rendszerben. Ez azt jelzi, hogy a munkahelyteremtésben egyre nagyobb szerephez jut a versenyszektor, a közfoglalkoztatás és a külföldi munkavégzés csökken. Az előrejelzések szerint a kedvező tendenciák tovább folytatódnak a magyar gazdaságban és a hazai munkaerőpiacon. 2017 első félévében összességében 3,6 százalékkal bővült a magyar gazdaság. Európai összehasonlításban jelentős teljesítményként értékelhető, hogy Magyarország második negyedéves növekedése 1,2 százalékponttal meghaladta az Unió teljesítményének átlagát. Nemzetközi szervezetek makrogazdasági előrejelzései a foglalkoztatás további növekedését és a munkanélküliség tartós csökkenését prognosztizálják, de hogy egy kicsit konkrétabb dologról is szóljak, például a megyei területi operatív programokon belül - a képviselő úr szűkebb pátriájában is meg tudja nézni - milliárdos nagyságrendű források állnak rendelkezésre a Paktum- programokon keresztül, amelyekben a kormányhivatalok, az önkormányzatok, a kamarák együtt viszik végig ezeket a foglalkoztatást segítő programokat. Nyilván mindig lehet többet tenni, és kell is többet tenni, de remélem, ezek az intézkedések is jelzik, hogy jó irányba haladunk, és megpróbálunk mindent megtenni ezeknek a céloknak az elérésére. Köszönöm a figyelmet.
Köszönöm szépen, államtitkár úr. Tisztelt Országgyűlés! Szávay István, a Jobbik képviselője, szintén napirend utáni felszólalásra jelentkezett: „Csak szavakban támogatja a Kormány a Kárpát-medencei magyar autonómia-küzdelmeket!” címmel. Megadom a szót ötperces időkeretben.
Köszönöm szépen a szót, elnök úr. Tisztelt Ház! Tisztelt Államtitkár Úr! Örülök, hogy itt van, remélem, nem szalad el most is, mint legutóbb.A kormánypárti szennymédia egyre gátlástalanabb hazudozásai által lezüllesztett kampányidőszak közepette is szerencsére vannak olyan célok, amelyek mellett az egész Országgyűlés egységet és erőt tud felmutatni, így az elmúlt héten egyhangúlag fogadtunk el egy olyan ötpárti határozati javaslatot - nagy öröm számomra, hogy magam is az egyik előterjesztő lehettem -, amely nemcsak elítéli a jogtipró ukrán oktatásitörvény-tervezetet, de az ellene való fellépésre is felkéri a kormányt. Persze, hozzá kell tennem, hogy mi, jobbikosok már hónapokkal ezelőtt azt követeltük a kormánytól, hogy tegyen valamit az akkor még csak parlamenti elfogadás előtt álló oktatásitörvény-tervezet vagy a még mindig a kijevi rada előtt fekvő, hasonlóan diszkriminatív nyelvtörvénytervezetek ellen. Már akkor is elmondtuk, hogy ezek esetleges elfogadása létében fenyegeti az amúgy is gyenge szálakon függő kárpátaljai magyar megmaradást. Továbbra is úgy látjuk, hogy nem lett volna szabad és nem is lett volna muszáj idáig eljutni. Hasonló fellépésre sarkalltuk a kormányt Románia esetében is, az erdélyi magyarság sérelmei között ugyanis az elmúlt hónapokban, sőt években nem csupán a marosvásárhelyi katolikus líceum megszüntetése található vagy annak szándéka, hanem az autonómiától kezdve a nemzeti szimbólumainkkal és magyar nyelvű feliratainkkal kapcsolatos jogsértéseken át a magyar polgármesterek vegzálásáig és az RMDSZ elnökének fenyegetéséig számos kérdés felsorolható. Ezért rendkívül fontos, hogy az elmúlt hetekben a Bem rakpart világosan üzent Romániának, ezt a Jobbik is üdvözölte, és meg is lett az eredménye: Orbán Viktor miniszterelnök mégis támogatni fogja Románia OECD-felvételét, miután a már ezerszer köpönyeget fordított és a legutóbb még a saját kormányát is megbuktató szociáldemokrata pártvezér, Liviu Dragnea ígéretet tett neki az iskolaügy megoldására. Reméljük, nem az történik majd ismét, hogy önök megelőlegezik azt a bizalmat, amivel a románok, az ukránok, a szerbek vagy a szlovákok már ezerszer visszaéltek, aztán, Szijjártó Péter szavaival élve, megint hátba szúrnak bennünket. Tisztelt Országgyűlés! Azt gondolom, e két konkrét ügy mellett még van számos olyan, a külhoni magyar közösségek megmaradását alapvetően érintő kérdéssor, amely kapcsán szükség lenne kormányzati határozottságra, érdekérvényesítő képességre és a megelőlegezett bizalom eddigi sikertelen, sőt kifejezetten kontraproduktív politikájának hanyagolására. Ilyen a Kárpát-medencei magyar közösségek autonómiájának ügye. A Jobbik álláspontja ennek kapcsán a kezdetektől fogva világos: a tömbmagyarság számára a területi, a szórványmagyarság számára pedig a kulturális autonómia a cél. Csak az autonómia, csakis az autonómia jogi, gazdasági, oktatási vagy nyelvhasználati garanciái szavatolhatják a külhoni magyar közösségek hosszú távú megmaradását és gyarapodását. Ezeket a mondatokat rendre meghallgatjuk Semjén Zsolttól is a Magyar Állandó Értekezlet ülésén, csak sajnos a szavakat nem követik tettek. A 2018-ban kormányra kerülő Jobbik ezért sokkal határozottabban, ezáltal hatékonyabban fog kiállni a külhoni magyar közösségek autonómiatörekvései mellett. Mi nem fogjuk engedni, hogy a román hatóságok ellehetetlenítsék a székely szabadság napjának méltóságteljes megtartását, és nem hagyhatjuk azt sem, hogy a bukaresti politika és média magyarellenes hergelése odáig fajulhasson, hogy egy besztercei magyar kislányt az iskolában ver meg két román fiú csak azért, mert magyarul beszélt. De azt se hagyjuk majd szó nélkül, hogy Ukrajna elnöke rendre megszegi a helyi magyarsággal kötött választási együttműködést. Egy Jobbik-kormány Ukrajna és Szerbia EU-csatlakozásának feltételeket fog szabni: déli szomszédunknak a magyar közösség számára a koszovói szerbeket megillető autonómiát kell biztosítania, Ukrajnának pedig érvényt kell szereznie a kárpátaljai autonómiáról és a magyar autonóm körzet létrehozásáról szóló, az igenek elsöprő többségével zárult 1991-es népszavazásnak. Mi ugyanis sosem hittünk abban, hogy az EU fogja majd megoldani a külhoni magyar közösségek problémáit, hisz a felvidéki helyzet kapcsán is látjuk, hogy nemcsak hogy nem tudja, de nem is akarja azt. Mi akkor fogunk barátkozni majd Robert Ficóval, ha végre eltörli a szégyenteljes szlovák állampolgársági törvényt, nem teszi a munkahelyek és a megélhetés szempontjából sivataggá a Felvidék magyarok lakta déli területeit, és végképp letesz arról, hogy bezárassa a magyar tannyelvű kisiskolák egyharmadát. Tisztelt Képviselőtársaim! Tisztelt Államtitkár Úr! 2018-tól a Jobbik-kormány fontos célja lesz a kölcsönös bizalmon alapuló, őszinte együttműködés kialakítása a szomszédos államokkal, ám ennek nem sokadlagos és utólagos, hanem elsődleges feltétele lesz a külhoni magyarság megmaradásának és gyarapodásának garantálása. Nem véletlen, hogy Vona Gábor, a Jobbik miniszterelnök-jelöltje a havonta megtett legfontosabb kormányzati vállalások egyikeként az autonómia támogatásának ügyét emelte ki augusztus 18-án tartott sajtótájékoztatóján. A még hátralévő kevesebb, mint nyolc hónapra egyébként ezt várjuk a mostani kormánytól is. Köszönöm szépen. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! A kormány nevében Völner Pál államtitkár úr kíván válaszolni az elhangzottakra. Öné a szó, államtitkár úr.
Köszönöm a szót, elnök úr. Tisztelt Ház! Tisztelt Képviselőtársam! Visszautasítanám a képviselő úrnak azon állításait, miszerint a magyar kormány csak szavakban támogatja a külhoni magyarság önrendelkezési törekvéseit. Nyugodtan elmondhatjuk, hogy az elmúlt években többet sikerült előrehaladnunk, mint eddig bármikor. Többször is hangsúlyoztuk, nem mi fogjuk megmondani, hogy a szomszéd államban élő magyaroknak milyen autonómiára van szükségük, az elképzelések nem uniformizálhatók, hiszen egész más sajátosságokkal, lehetőségekkel, mozgástérrel rendelkeznek az egyes nemzetrészek. A magyar kormány a külhoni régiókban kialakított koncepciókat tudja a kétoldalú kapcsolatokban és a nemzetközi porondon képviselni és támogatni. Az autonómiakoncepciók kidolgozása és régiónkénti egyesítése dr. Szili Katalin miniszterelnöki megbízott asszony közreműködésével folyamatosan zajlik, koordinálásával rendszeresek az egyeztetések a Romániai Magyar Demokrata Szövetség, az Erdélyi Magyar Nemzeti Tanács, az Erdélyi Magyar Néppárt, a Székely Nemzeti Tanács és a Magyar Polgári Párt között egy egységes székelyföldi autonómiakoncepció kialakításáért. A helyi és regionális önkormányzatiságra épülő felvidéki tervezet éppen véglegesítés alatt áll, Kárpátalján pedig a Kárpátaljai Magyar Kulturális Szövetség és az Ukrajnai Magyar Demokrata Szövetség elképzeléseinek harmonizációja zajlik.Még egyszer szeretném hangsúlyozni, hogy csak olyan elképzelések mögé tudunk beállni, amelyeket a külhoni magyar közösségek képviselői egységesen támogatni tudnak. Mindaddig azonban, amíg az autonómia kapcsán az egyes régiók szintjén nincs egységes álláspont, addig nem tudunk sem a nemzetközi szervezetek szintjén, sem a kétoldalú tárgyalásokon ebben a kérdésben hatékonyan fellépni. Biztosíthatom arról, hogy amennyiben ezek a tervezetek elkészülnek, és a külhoni magyar közösségek politikai képviselete, társadalmi és civil szervezetei által megfogalmazásra kerülnek, a magyar kormány minden rendelkezésre álló eszközzel támogatni fogja megvalósulásukat. Az autonómiával kapcsolatos magyar-magyar párbeszédet kívánja elősegíteni a Kárpát-medencei Magyar Autonómia Tanács is, amelynek pénteki nagyváradi ülésén a felek megállapították, hogy a külhoni magyarság problémáinak többsége az önrendelkezés hiányára vezethető vissza, a külhoni magyarság megőrzése érdekében az elsődleges cél tehát továbbra is az autonómia valamely formájának biztosítása. [[15.30]] Nagyon fontos, hogy a széles körű összefogást megteremtsük ebben a kérdésben, és a fiatalabb generációk tagjait is bevonjuk a munkába. Ennek érdekében az Autonómia Tanáccsal közös szervezésben valósult meg az a hétvégi konferencia, ahol közel 60 határon túli fiatal vett részt. Még az ősszel megkezdődik egy párbeszédsorozat a Kárpát-medencében, amelynek célja a fiatalok véleményének becsatornázása, körükben az autonómia ügyének népszerűsítése. Az önrendelkezéshez vezető út azonban csak a megszerzett jogok biztosításának további folytatásán keresztül vezethet. Mindaddig, amíg a külhoni magyarság jogainak érvényesítését garantáló, illetve a jogkiterjesztés alapját jelentő autonómiaformák nem jönnek létre, a legfontosabb feladatunk, hogy a már megszerzett jogok ne sérüljenek, ne engedjük elvenni ezeket a külhoni magyaroktól. Képviselő úr is nagyon jól tudja, Kárpátalján komoly veszély fenyegeti a szovjet időkben is biztosított magyar oktatást. Erről szólt az a dokumentum is, amit aláírtak a pártok. A magyar kormány minden eszközzel azon dolgozik, hogy a jogsértő ukrán hatóságokat rábírja a döntés megváltoztatására. Ott állunk minden magyar közösség mellett jogaikért vívott küzdelmükben, kétoldalú egyeztetéseken folyamatosan felszólítjuk a szomszédos államokat a jogsértések orvoslására. Minden nemzetközi fórumon támogatjuk és képviseljük a külhoni magyarság érdekeit, legutóbb az ukrán oktatási törvény kapcsán, amelyet az ENSZ, az Európa Tanács, az EBESZ és az Európai Unió fórumain is felvetettünk. Támogatjuk a Kisebbségi Jogvédő Alapítvány által működtetett Kisebbségi Jogvédő Intézetet, valamint több civil szervezet tevékenységét, ezáltal is segítve a jogsértések áldozatait. Kérem képviselő urat, hogy ön és pártja is vállaljon részt a Kárpát-medence magyar közösségeinek jogérvényesítési harcában, és ne vonja kétségbe a kormánynak a külhoni magyarság törekvései iránti elkötelezettségét. Köszönöm. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Szintén napirend utáni felszólalásra jelentkezett Farkas Gergely képviselő úr, Jobbik-képviselőcsoport: „A Jobbik 21. századi pártként szembenéz a 21. század új kihívásaival - I. rész.” címmel. Megadom a szót 5 perces időkeretben. Parancsoljon!
Köszönöm a szót. Tisztelt Ház! Tisztelt Képviselőtársaim! A Jobbik régóta használja a XX. és a XXI. századi pártok szerinti kategorizálást, utalva arra, hogy ma hazánkban a Fidesz és az MSZP mind felfogásban, mind politizálásban XX. századi párt, amíg a Jobbik és néhány kisebb párt már egy teljesen más gondolkodásmódot képviselő XXI. századi párt. Nemcsak szavakban, kommunikációban nyilvánul meg ez a hatalmas különbség a pártok között, hanem a programokban is. Csak néhány példa a múltból. Amíg a Jobbik mindenki számára ingyenes alapszintű internetcsomagot és köztéri wifit biztosítana, addig a Fidesz inkább netadót akart bevezetni nemrégiben, és csak a tiltakozás hatására vonták azt vissza. Ahol a miniszterelnök még az sms-ezéssel sincs teljesen tisztában, ahol megoldáskeresés helyett inkább betiltják az Ubert, ott kiváltképp látszik, hogy a kormánypárt a XX. században ragadt, és hogy nagy szükség van a Jobbik XXI. századot megjelenítő témafelvetéseire. [[Közbeszólás a Jobbik soraiból: Úgy van!]] Éppen ezért ezekből a különbségekből kiindulva kormányzásra készülő pártként kell szembenéznünk azokkal a kihívásokkal, amelyeket a XXI. századi gyors és folyamatos változások hoznak magukkal. Ideje, hogy az ország megfeleljen a jelenkori technológiai, digitális fejlődésnek, felvegyük a fejlődés ritmusát, és annak megfelelően hozzuk meg a politikai döntéseinket, úgy a közigazgatásban, az oktatásban és az élet minden területén. De melyek ezek a kihívások? Tisztelt Elnök Úr! Tisztelt Képviselőtársaim! Engedjék meg, hogy egy felszólalássorozat keretében ismertessem önökkel és a közvéleménnyel a Jobbik programjának azon részét, amelyek a XXI. századi kihívások kapcsán születtek. Ennek első részeként az okoseszközök oktatásba való fokozottabb bevonását szeretném figyelmükbe ajánlani. Úgy gondolom, hogy az okoseszközök használata az iskolákban nem ördögtől való dolog, hiszen ezek mára mindennapos eszközök. Ezért azt gondolom, ahelyett, hogy tiltanák, inkább a helyes alkalmazásukra kellene megtanítani a diákokat az iskolában. A Jobbik ezért, kihasználva a digitális eszközök nyújtotta lehetőségeket, bevonná az oktatásba az okoseszközöket. Ezzel nemcsak élményszerűbb, érdekesebb és kreatívabb tanórákra kerülhetne sor, hanem már egészen fiatalon elsajátíthatnák az okoseszközök tudatos és megfelelő alkalmazását a fiatalok. Gondoljunk csak azokra az animációs történelmi rövid bemutatókra, amelyek az elmúlt években láttak napvilágot, és amelyek izgalmasan dolgozzák föl a magyar történelem meghatározó eseményeit, például a mohácsi csatát. Rengeteg más példát is lehetne még hozni, ami az oktatást érdekesebbé, kreatívabbá tenné, ami megragadja a tanulókat, hiszen jóval nagyobb impulzusok érik a gyerekeket a jelenkori digitális környezetben. És egyszerre az ismeretátadás is sokkal élményszerűbb és hatékonyabb lehet, mintha egyszerűen szóban adná elő azt a pedagógus. A Jobbik tehát fontosnak tartja az oktatást és a tanulást segítő eszközök bevonását az oktatásba, valamint a diákok digitális kompetenciáinak, digitáliseszköz-használatának és a szövegértésének fejlesztését. Mindemellett szükség van az iskolák digitális felszereltségének korszerűsítésére is. Szükséges, hogy a digitális eszközökkel, okostáblákkal, számítógépekkel, projektorokkal való felszereltségben, illetve a wifihálózat és a gyors sebességű internet kiépítésében is hatalmasat lépjünk előre a jelenkori helyzethez képest.Történt ugyan ez irányban néhány lépés a kormány részéről, mégis, figyelembe véve a világ rohanó fejlődését, ezek apróságnak tűnnek, és úgy látjuk, hogy hatalmas lemaradásban vagyunk, sokkal dinamikusabb, gyorsabb és átfogóbb programokra van szükség, hogy még hatékonyabb eredményeket érhessünk el. Természetesen azt is meg kell jegyezzük, hogy a digitális eszközök oktatásba való bevonásához előzetesen szükséges a pedagógusok felkészítése ezen eszközök szakszerű használatára, hogy ők maguk is tisztában legyenek a használatukkal. Tisztelt Országgyűlés! A digitális eszközök bevonása által a Jobbik egyúttal összhangot is sürget, és 2018-ban kormányra kerülve összhangot teremt a munkaerőpiac és az oktatás között. Ugyanis időszerű, sürgető megújulásra van szükség e téren az oktatásban, hiszen amíg a munka világában teljesen elterjedt a digitális eszközök használata, addig az oktatásban jelenleg még mindig tapasztalható komoly elmaradás. Ez sajnos megmutatkozik a legutóbbi PISA-felmérésekben is, amelyek tükrözik a digitális analfabetizmus súlyos társadalmi jelenlétét. Tisztelt Országgyűlés! Ha éleslátással és progresszív hozzáállással fordulunk a XXI. század nyújtotta nagy technikai, technológiai lehetőségek elé, akkor egy új reformkor elé nézhetünk, és az ország fejlődésére fordíthatjuk mindezeket a lehetőségeket. Ebben a Jobbik élen fog járni, és ennek tükrében fogom folytatni felszólalássorozatomat a Jobbik következő, XXI. századi kihívásokra adott válaszával. Köszönöm a figyelmet. [[Taps a Jobbik soraiban.]]
Köszönöm, képviselő úr. Tisztelt Országgyűlés! A kormány nevében Völner Pál államtitkár úr kíván válaszolni. Megadom a szót, államtitkár úr.
Köszönöm a szót, elnök úr. Tisztelt Ház! Tisztelt Képviselőtársam! Először is talán megállapíthatjuk, hogy 2017-et írunk, és valamennyi párt XXI. századi párt, amelyik ebben a században létezik. [[Közbeszólások a Jobbik soraiból.]] Tehát valóban egy jól hangzó reklámszöveg, hogy a Jobbik XXI. századi párt, de ez a többiekre is igaz. De egyáltalán nem véletlen, hogy a Jobbik most ébred rá, hogy fontos foglalkozni a fiatalokkal és a digitális világgal, mivel választási kampány következik [[Felzúdulás és közbeszólások a Jobbik sorai­ból, köztük Gyöngyösi Márton: Az is régen volt, amikor a Fidesz fiatal demokrata volt.]] , és láthatjuk, hogy a Jobbik szeretné magát modern pártként eladni ósdi nézetekkel együtt, ezért az internettel különféle kampányüzeneteket fogalmaznak meg. A kormány azonban nem tegnap és nem ma ismerte fel a digitális átalakulás fontosságát. Az online világban tapasztalható új jelenségekre, lehetőségekre és kihívásokra több éve keressük és találunk is válaszokat. 2015-ben az InternetKon során a polgárok az internet és a digitális fejlesztések kérdéseiben fejthették ki véleményüket, meghatározva ezáltal, hogy a kormány milyen döntéseket hozzon a magyar internet és digitális ökoszisztéma fejlesztését illetően. Az InternetKon eredményeit megvalósító „Digitális jólét” program számos, már évek óta zajló, a digitális átalakulást érintő programnak, valamint jó néhány új fejlesztésnek ad keretet, és átfogó jellegéből adódóan a digitális ökoszisztéma egészét érintő összehangolt kormányzati program. E program célja, hogy minden magyar polgár és minden magyar vállalkozás a digitalizáció nyertese legyen. A „Digitális jólét” program és a kibővített „Digitális jólét” program a következő években az internet mindenki számára történő hozzáférhetővé és megfizethetővé tétele, az átfogó infrastruktúra-fejlesztések, a teljes magyar oktatási rendszer digitális átalakítása és a többi, már megkezdett fejlesztés mellett új területeken is hozzá kíván járulni ahhoz, hogy Magyarország minél felkészültebb legyen az elkerülhetetlen digitális átalakulásra. A program segítségével minden akadályt le szeretnénk bontani, ami annak útjában áll, hogy valaki internethasználóvá válhasson. Ezért annak érdekében, hogy az anyagi erőforrások hiánya egyetlen magyar polgárt se zárjon ki a digitális világban való részvételből, újabb jelentős adócsökkentéssel, az internethasználat áfájának először 27 százalékról 18 százalékra, majd 18 százalékról 5 százalékra történő csökkentésével, a „Digitális jólét” alapcsomag bevezetésével és a 2018 végéig az ország minden településen kiépülő ingyenes wifiszolgáltatással igyekszünk segíteni. Jövő év végéig az Európai Unióban elsőként Magyarországon jut el minden háztartásba legalább 30 megabit/secundumos szupergyors internet. 2017. június 19-én megalakult a „Digitális jólét” program által kezdeményezett magyarországi 5G-koalíció, amelynek célja, hogy Magyarország az 5G-fejlesztés egyik európai központjává váljon, és régiós vezető szerepet töltsön be az alkalmazások tesztelésében. [[15.40]] Ami a digitális kompetenciákat illeti: kidolgozzuk a digitáliskompetencia-fejlesztés hosszú távú, részletes koncepcióját és a digitális kompetenciák részletes mérési rendszerét. A digitális gazdaság területén elkészülnek a különböző ágazati digitális átalakítási stratégiák, s alapvető fontosságúnak tartjuk a hazai mikrovállalkozások felkészítését is a digitális átalakulásra. Ne feledkezzünk meg a digitális állam, közigazgatás érdekében tett lépésekről sem! A 2015. évi nemzeti konzultáció, az InternetKon keretében a magyar polgárok egyértelmű véleményt fogalmaztak meg arról is, hogy a világháló ne fenyegesse gyermekeink biztonságát. Magyarország digitális gyermekvédelmi stratégiájának ezért az a célja, hogy megvédjük gyermekeinket az internet veszélyes, káros tartalmaitól és módszereitől, felkészítsük a gyerekeket, szüleiket, tanáraikat a tudatos, értékteremtő internethasználatra. Sorolhatnám még tovább ezeket a témákat, de képviselő úr is jelezte, hogy további felvetései lesznek, szerintem akkor majd a továbbiakban is megvitathatjuk ezeket. Köszönöm a figyelmet. [[Szórványos taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Dúró Dóra, a Jobbik képviselője, szintén napirend után kíván felszólalni: „Törperős vagy Gombóc Artúr? Tudatos neveléssel javíthatunk a gyerekek egészségi állapotán.” címmel. Megadom a szót ötperces időkeretben.
Köszönöm szépen a szót. Tisztelt Elnök Úr! Tisztelt Országgyűlés! A különböző nemzetközi összehasonlításokból és hazai felmérésekből is teljesen világos, hogy a magyarság egészségi állapota nem megfelelő, regionális összehasonlításban is elmarad a minket körülvevő országokétól. Mindezek oka a helytelen táplálkozás, az egészségtudatosság hiánya, a mozgásszegény életmód, de említhetnénk a túlzott alkoholfogyasztást vagy a dohányzást is. A magyar felnőttek körülbelül 54 százaléka az elhízott kategóriába sorolható, a középkorú férfiak esetében ez az arány 71 százalékos, tehát a középkorú férfiak több mint kétharmada Magyarországon elhízott.A táplálkozásra vonatkozó adatokból kiderül, hogy a gyerekek naponta feleannyi tejterméket fogyasztanak, mint amennyi szükséges lenne, és a zöldségfogyasztás is elmarad, szinte töredéke annak, ami kívánatos lenne esetükben. Ezzel szemben a só- és cukorfogyasztás a kilencvenes évek középétől kezdve Magyarországon növekszik, és a gyerekek egyharmadánál kétszerese a napi szükségleteknek. Mindezt különböző felmérésekből, illetve a KSH adataiból, statisztikáiból ismerhetjük meg. A táplálkozás esetében is láthatjuk tehát azt, hogy a tudatosság hiánya sajnos jelen van mind a szülőknél, mind a gyerekeknél, de ez nemcsak a táplálkozásban, hanem a szabadidő eltöltésében is megmutatkozik. A „Magyar Ifjúság Kutatás” eredményeiből azt látjuk ugyanis, hogy a leggyakoribb szabadidős tevékenységek a fiatalok körében a következők, saját bevallásuk szerint: 1. helyen televíziót néznek, 2. helyen interneteznek, 3. csetelnek vagy facebookoznak, 4. zenét hallgatnak, 5. barátaikkal lógnak, 6. olvasnak, és csak 7. helyen említik meg a sportolást mint szabadidős tevékenységet, és mindössze a válaszadók 27 százaléka mondta azt, hogy valamikor is a szabadidejében sportolással tölti az idejét. Ebből is következik az a mozgásszegény életmód, ami nemcsak a gyerekeknél, nemcsak a fiataloknál van jelen, hanem a felnőtt lakosság körében sajnos sokkal erőteljesebben megnyilvánul. A KSH felméréséből kiderül, hogy a magyar emberek naponta átlagosan 7 percet fordítanak testedzésre - 7 percet naponta -, és a felnőtt lakosság mindössze 34 százaléka mondja azt saját bevallása alapján, hogy bármilyen formában, bármilyen rendszerességgel sporttevékenységet végez. Tehát a lakosság kétharmada egyáltalán nem végez, és aki végez, az is naponta átlagosan 7 percet fordít testedzésre.Szintén a „Magyar Ifjúság Kutatás”-ból tudhatjuk azt, hogy a rendszeres mozgás az ifjúság körében szintén nem túl elterjedt, sőt 2004-hez képest még visszaesés is tapasztalható körükben, hiszen 2004-ben 41 százalékuk mondta azt, hogy végez valamilyen formában rendszeres mozgást, 2016-ban mindössze 36 százalékuk, és 2012 óta nem változott ez az arány, tehát a 2012-es adathoz képest 2016-ig semmilyen előrelépést nem sikerült elérnünk a magyar ifjúság körében a tekintetben, hogy többet mozogjanak, szabadidejükben többet sportoljanak.Mindezek ellenére az élsport tekintetében Magyarország kiemelkedő eredményeket produkál évről évre nemcsak az olimpiákon, hanem a különböző olimpiai sportágakban is, és ez így volt az idén is. Számos olimpiai számban szereztünk érmeket világversenyeken, elég csak az öttusára, az atlétikára, az úszásra, a vízilabdára, a kajak-kenura vagy a vívásra gondolnunk, sőt az idén Magyarország házigazdája lehetett az úszó-világbajnokságnak, a cselgáncs-világbajnokságnak és az ifjúsági olimpiának is. Engedjék meg, hogy a felszólalásomat egy kicsit rendhagyó és személyes résszel zárjam. Van egy nagyon kedves barátom, aki egy élsportoló, és az egyik találkozásunk alkalmával nekem ajándékozta azt a mezét, amiben junior világbajnoki címet szerzett. Ezt óriási megtiszteltetésnek éltem meg, és nagyon köszönöm neki. Megegyeztünk abban, hogy ha az idei év egyik világversenyén sikerül érmet szereznie, akkor ebben a mezben fogok felszólalni egy sportos témában. Most ezt megtettem. Ezúttal is gratulálok neki, itt van rajtam a meze. [[Blézerét szétnyitva megmutatja.]] Minden sportolónak gratulálok az elért eredményekhez, és további sok sikert kívánok. Köszönöm a figyelmet. [[Taps a Jobbik soraiban.]]
Köszönöm szépen, képviselő asszony. Tisztelt Országgyűlés! A kormány nevében Völner Pál államtitkár úr kíván válaszolni az elhangzottakra. Öné a szó, államtitkár úr. [[Zaj a Jobbik soraiban.]] A képviselőtársaimat megkérem, hogy szíveskedjenek államtitkár úrra koncentrálni.
Köszönöm a szót, elnök úr. Tisztelt Ház! Tisztelt Képviselő Asszony! A képviselő asszony a beszédében néhány fő problémát sorolt fel ezen a területen: a táplálkozással kapcsolatos intézkedések hogyan valósulnak meg, a mozgásra vonatkozóan a mozgáshiányos életmód, a dohányzás problémáiról beszélt, illetve hogy mi az, ami ezen a területen történt. Ha csak az elmúlt évekre visszatekintünk - 2010 óta képviselő asszony is tagja ennek a Háznak, tehát tudhatja -, a mindennapos testnevelés bevezetésre került, tehát gyakorlatilag a gyerekek körében megpróbáljuk, hogy a napi 7 perc mozgás mindenképpen emelésre kerüljön, ellentétben a felnőtteknél tapasztalt adatokkal. Ami pedig a fittséget, gyakorlatilag a fizikai állapot felmérését illeti, ebben is állandó program van, ami rögzíti az eredményeket. Amit én még kiemelnék, szintén az ifjúság körében, a gyerekek körében az egészséges táplálkozást elősegítő beavatkozások, amelyek körében gyakorlatilag az egészséges táplálkozás érdekében népegészségügyi termékadó került bevezetésre, a transzzsírsavak bevitelét korlátozó jogszabály és a közétkeztetés egészségesebbé tételét szolgáló rendelet. Mindig vitatkozunk itt a Házban, hogy mennyien kapnak naponta többszöri étkeztetést az oktatási intézményekben térítésmentesen, mennyit javult a helyzet 2010 óta. Azt is elmondhatjuk, hogy nemcsak nagyobb mértékben jogosultak erre a juttatásra a gyerekek, hanem egészségesebb ételeket is kapnak, hiszen a közétkeztetésre vonatkozó táplálkozás-egészségügyi előírások is 2014-ben bevezetésre kerültek az EMMI-rendelet formájában. A népegészségügyi termékadó 2011 óta működik, amely a bizonyítottan egészségügyi kockázatot hordozó, magas cukor-, só-, koffein- és metil-xantin-tartalmú élelmiszerek megadóztatását szolgálja, ugyancsak - mint említettem - a transzzsírsavtartalom csökkentése érdekében pedig 2013 őszén került kihirdetésre a vonatkozó EMMI-rendelet. Az iskolai büfékben sem lehet már válogatás nélkül árusítani termékeket, itt is 2012 óta EMMI-rendelet szabályozza, hogy az iskolai büfé és áruautomata üzemeltetése esetén az iskola-egészségügyi szolgálat véleménye szükséges annak megítéléséhez, hogy az árukínálat megfelel-e az egészséges táplálkozásra vonatkozó ajánlásoknak. S magában a 2014-20-as egészségügyi ágazati stratégiában nevesítve van az egészséges Magyarországért intézkedéscsomag részeként, hogy milyen intézkedések azok, amelyek ezen az úton elősegítenek bennünket: „Helybe visszük a szűrővizsgálatokat” program, szervezett, célzott népegészségügyi szűrések országos kiterjesztése, a keringési betegségek megelőzését szolgáló, komplex program. Tehát gyakorlatilag elmondható, hogy ezen a területen a kormányzat nagyon aktívan próbál változtatni ezen a megörökölt, kedvezőtlen helyzeten. Köszönöm a figyelmet. [[Szórványos taps a kormánypártok soraiban.]] [[15.50]]
Köszönöm szépen az államtitkár úr válaszát. Tisztelt Országgyűlés! Szintén napirend utáni felszólalásra jelentkezett Z. Kárpát Dániel képviselő úr, Jobbik-képviselőcsoport: „Meddig még?” címmel. Megadom a szót ötperces időkeretben.
Tisztelt Elnök Úr! Tisztelt Ház! Bár a „Meddig még? című sorozat általában a devizahitel-károsultak helyzetével foglalkozik, ezt nem lehet élesen elválasztani attól az elképesztő társadalmiválság-sorozattól, amit a Fidesz-KDNP az utóbbi években robbantott ki azáltal, hogy mesterségesen alacsonyan tartotta a magyar munkabéreket, kiszolgáltatta a magyar gazdaságot a multinacionális szektornak, illetve elmulasztott stratégiai szerződést kötni a saját kis- és közepes méretű vállalkozásainkkal. Teljesen egyértelmű, hogy amikor a Jobbik az üzeneteit a multicégek alkalmazottai irányába és a magyar kis- és közepes méretű vállalkozások irányába fogalmazza meg, akkor egy olyan fájó hiányt igyekszik orvosolni, amely területen a kormányzat lényegében semmit nem tett le az asztalra. Most szerencsés helyzetben vagyunk, mert van egy multifunkcionális államtitkár a teremben, aki a sporttól az egészségügyön át a gazdasági kérdésekig eddig mindenre válaszolt. Igyekszem kihasználni az alkalmat, hogy a kérdések sorát gyarapítva érdemi válaszokat nyerjek, hiszen ezek a felvetések válaszokért kiáltanak. Példának okáért az, hogy hogyan fordulhat elő a stratégiai szerződések tekintetében, hogy az érintett multicégek számára az infrastrukturális támogatások, a munkahelyteremtési támogatások tekintetében a kormányzat - nagyon óvatos becslés szerint is - kétszer-háromszor magasabb összeget tesz, illetve tett elérhetővé ezen cégek számára, mint egy átlagos magyar kis- és közepes érdekeltség számára, miközben látjuk azt, hogy a munkavállalók száma tekintetében van egy másik kétharmad Magyarországon, a dolgozók több mint kétharmadát a magyar kis- és közepes méretű vállalkozások foglalkoztatják. Bár a Jobbik sem szeretné elűzni a multicégeket Magyarországról, azt állítjuk, hogy bőven ki lehetne termelni a magyar dolgozók magasabb bérét. Tehát még mindig egy hatalmas szakadék jelentkezik a multicégeknél dolgozók teljesítménye és aközött, amennyi ellentételezést ezért a teljesítményért kapnak. Talán az államtitkár úr sem tud vitatkozni azzal, hogy évente 4000 milliárd forint fölötti összeget szivattyúznak ki ezek a multicégek adózatlanul Magyarországról. És talán abban is egyetérthetünk, hogy ha ennek csak 10 százalékát sikerülne adó formájában a költségvetésbe beemelni, akkor az mekkora segítséget nyújtana az egészségügy, az oktatás területén és más szférákban. Azt is el kell hogy mondjuk, ha önök stratégiai szerződést kötnének a magyar kis- és középvállalkozókkal, akkor ennek egyértelmű eleme kellene hogy legyen egy átfogó, akár 30 százalékos mértékig nyúló járulékcsökkentés, amelynek már érzékelhető kivetülése lenne a magyar fizetésekre nézve. De ha mindemellett, a magyar bürokráciacsökkentés mellett rugalmasabbá tennék a jogrendszert, tehát lehetővé tennék azt, hogy a vállalatok, a magyar kis cégek, közepes méretű vállalkozások termelékenysége is javuljon, akkor egy idő után nem parancsszóval kellene beavatkozni, hanem kitermelhetővé lehetne tenni a magasabb jövedelmeket. Tehát az államtitkár úr és társai mai megszólalásaival ellentétben a Jobbik nem azt akarja, hogy egy zöldséges ugyanannyit keressen Belgiumban és ugyanannyit keressen Szabolcs-Szatmár-Bereg megyében, hanem azt szeretnénk, hogy a magyar társaságok termelékenységének javításával ez a fenntarthatatlan szakadék szűnjön meg. Hiszen azt is látjuk, hogy amerre önök építik a gazdaságot, tehát az autógyártókra, az összeszerelő üzemre, ez a világ olyan irányba indult el, hogy a robotizáció és az új információtechnológiai eszközök bevezetése által világszerte folyamatosak a leépítések, és az alkalmazott munkaerő jelentős hányada már ötéves távlatban veszélybe kerülhet. Éppen ezért önöknek, ahogy Farkas Gergely kollégám mondta, XXI. századi válaszokat kellene adniuk XXI. századi kérdésekre. Ezeket hiányoljuk fájó módon. Még ki sem tértem arra, hogy az önök korrupciós metódusainak leépítése után hogyan lehetne ezeket a kis magyar cégeket helyzetbe hozni. Példának okáért nekem nagyon tetszene a közbeszerzési rendszer olyan irányú átalakítása, hogy itt a magyar cégeket adott esetben előnyben részesítve csak olyanok nyerhessenek el megbízást, amelyek legalább az igénybe veendő munkaerő kétharmadával bírnak, illetve náluk van a know-how, a gyártási technológia, tehát nem bérlik, nem beszerzik ezt máshonnan, hanem a birtokukban van. Tehát számtalan olyan lehetőség adódna, amellyel a magyar kis- és közepes méretű vállalkozások versenyképessége és termelékenysége is javíthatóvá válna. A kérdés az, hogy ebben a kormányban van-e elegendő bátorság ahhoz, hogy elinduljon ezen az úton, vagy pedig megelégszik azzal a státusszal, hogy még amikor egy autógyártó idetelepedik Magyarországra, akkor sem köt ki a kormány olyan tisztességes beszállítói hányadot, amely arra engedne következtetni, hogy itt egy szuverén nemzetállam területén történik a befektetés, nem pedig egy gyarmaton. Köszönöm a figyelmet. [[Taps a Jobbik padsoraiból.]]
Köszönöm, képviselő úr. Tisztelt Országgyűlés! Megadom a szót Völner Pál államtitkár úrnak, aki a kormány nevében kíván válaszolni az elhangzottakra. Parancsoljon, államtitkár úr!
Köszönöm a szót, elnök úr; bár azt hiszem, egy konferencia sem lenne elegendő a felvetett kérdések kitárgyalására, amiket képviselőtársam felvetett.Tisztelt Ház! Tisztelt Képviselőtársam! Ön gyakorlatilag úgy állította be a felszólalását, mintha a magyarországi bérszínvonal helyzete a kormány intézkedéseitől függne, tehát a kormánynak hatáskörében állna a multinacionális cégeknél megemelni a béreket, illetve a kis- és középvállalkozásoknál megemelni a béreket. Ha 2010 óta tekintjük, akkor folyamatosan láthatjuk, hogy a kormány azokkal az eszközökkel, amelyekkel rendelkezhet és rendelkezik, folyamatosan segíti a bérek emelkedését, gondoljunk a minimálbér, a szakmunkás-minimálbér folyamatos emelésére; gondoljunk a legutóbbi megállapodásra, amit az érdekképviseleti szervezetekkel kötöttünk, amikor a járulékok csökkentése fejében egy béremelési programot fogadott el a kamara. És amikor stratégiai megállapodásokról beszélünk, akkor azért azt ne hagyjuk figyelmen kívül, hogy a kis- és középvállalkozásokat a kormányzattal szemben elsősorban a kamara tudja megjeleníteni, és a kamara stratégiai partnere a kormánynak. Valamennyi gazdasági intézkedés, beleértve a szakképzés kialakítását is, a kamarával szorosan egyeztetve történik ebben az országban 2010 óta. [[Z. Kárpát Dániel többször közbeszól.]] Arra a fajta megközelítésére a dolgoknak, hogy adminisztratív úton emelhetnénk a béreket, erre még senki nem adott semmilyen logikus magyarázatot, hogy ezt hogy tudná elérni a kormányzat. [[Z. Kárpát Dániel: Versenyképesség…]] És az is egy fura ellentmondás ebben a történetben, hogy legalábbis az én tapasztalataim szerint a multinacionális cégek a bérversenyben gyakorlatilag meg tudják verni a hazai kis- és középvállalkozásokat. Tehát az a fajta állítás, hogy itt olcsó bérmunkaerő lenne ahhoz képest, gyakorlatilag pontosan a kis- és közepes vállalkozásokat hozná lehetetlen helyzetbe, ha lenne rá lehetőség, hogy adminisztratív módon béremeléseket vigyünk végbe. A másik része, amiről szintén nem beszél a Jobbik, amikor arról beszélünk, hogy mondjuk, a szolgáltatásoknál, vagy akkor konkrétan a zöldségesnél, milyen jövedelmezőségi viszonyok vannak. Jövedelme a zöldségesnek is abból van, ha drágábban adja el a terméket. Tehát a szolgáltatások és áruk magas szintű áremelkedését, ezzel együtt persze inflációt is okozna egy ilyen folyamat, amelynek eredményeképpen ezt el lehetne érni.Aki egy kicsit is gondolkodik, például a kommentekből is levehető, hogy mondjuk, Finnországban tízszer annyiba kerül egy autószerviz, mint Magyarországon. Szabadítsunk rá ilyen áremelkedéseket a magyar lakosságra, ez egy nagyon felelőtlen folyamat lenne, és mondom, a kormányzatnak erre nincs is ráhatása; amire van és amivel dolgozunk, azt természetesen megtesszük. Az utóbbi fél évben átlagban 12 százalékkal emelkedtek a reálkeresetek Magyarországon - talán ezeket önök nem veszik figyelembe ezeknél a felszólalásoknál. Köszönöm a figyelmet.
Köszönöm szépen az államtitkár úr válaszát. Tisztelt Országgyűlés! Szintén napirend utáni felszólalásra jelentkezett Bangóné Borbély Ildikó képviselő asszony, MSZP-képviselőcsoport: „Nemzeti tejfakasztó, énekléssel, keksszel és zsemlével.” címmel. Megadom a szót, ötperces időkeretben.
Köszönöm szépen, elnök úr. Tisztelt Államtitkár Úr! Remélem, hogy én is kapok majd választ a felvetéseimre. Az elmúlt években Magyarország egyik legsúlyosabb problémája a demográfiai helyzet. 2010-ben a kommunikációban elkezdte alkalmazni a Fidesz-KDNP-kormány a családbarát kormányzás megfogalmazást, majd amikor jöttek a születési adatok - 2011-ben, emlékezzünk rá, 88 ezer gyermek született, a rendszerváltás óta nem született ilyen kevés gyermek Magyarországon, mint 2011-ben -, akkor egy kicsit alább hagytak ezzel a családbarát kormányzás szóhasználattal. Az utóbbi hónapokban döbbenten láttam, hogy mi zajlik a kormány kommunikációjában. Ha visszaemlékszünk, az egyik legsúlyosabb probléma maga a meddőségi probléma, és itt azért néhány vezető kormánypárti politikusnak hagyta el furcsa mondat a száját. Emlékeztetnék rá, Semjén miniszterelnök-helyettes úr ilyen mondatokat mondott: horror kategória, hogy a nem beültetett, megtermékenyített petesejteket, ahogy fogalmazott, magyar embereket legyilkolják, lefagyasztják, kidobják. De tudja fokozni a kommunikációt Balog miniszter úr. 2017. IX. hó 17-én a mindennapos testnevelés után a mindennapos éneklés bevezetéséről értekeztek, és így fogalmazott Balog miniszter. Balog miniszter szerint az egyik legszebb gondolat, hogy a fogantatás pillanatában már énekel, dúdol a várandós édesanya, vagy akár az édesapa is csatlakozik hozzá. [[16.00]] Felfoghatatlan számomra, hogy komoly miniszter, komoly politikus hogyan mondhat ilyeneket. Hozzáteszem, legalább arra jó volt, hogy az embernek mosolyt csalt az arcára, és elgondolkodott, hogy mikortól is van a fogantatás, mit is tud abban a pillanatban az ember csinálni, tényleg dalra tud-e fakadni, és csatlakozik hozzá a párja is. Majd Novák Katalin 2017. IX. hó 21-én - ez most a hétvégén volt - azt mondta, hogy a születésszám növekedése érdekében családbarát szülészeteket alakít ki a kormány, nem új szülészeteket hoznak létre, hanem a szülészeti osztályok mindegyikénél lesz egy minimumszabály, elvárás, amit teljesíteni kell. Na, itt azért álljunk meg, államtitkár úr! Mi a minimumszabály egy szülészetnél? Szerintem azoknak most is meg kell lenni. Minimumszabály, hogy legyen orvos, szülész, nőgyógyász, legyen szülésznő, legyen ápolónő, legyen takarítónő, legyen hova befeküdni a kismamának. Ráadásul, ha emlékszik, államtitkár úr, bababarát szülészeteket hoztak létre, lehet, hogy már lassan húsz éve elindult ez a folyamat, ami nagyon helyes volt Magyarországon, hogy a nyolcágyas, hatágyas szobákat kettéválasztották, csináltak belőlük háromágyas szobákat, és két szobához csatlakozik egy zuhanyzó és egy mosdó. De nem értem, amit Novák Katalin mondott. Milyen minimumszabályok? Most felhoznám azt a tapasztalatomat, amit a múlt héten láttam egy debreceni szülészeten, hogy a frissen szült kismamák vacsorára kapnak egy toastkenyeret, kettő sajtot, majd ez után a vacsora után reggelire kap hat darab háztartási kekszet és egy zsömlét. Ez a minimumelvárás, államtitkár úr? Én azt gondolom, nem. Még ha 500 forint fejadag is van egy kismamára egy szülészeten, megkérdezem én, mibe kerül a hat darab keksz, ha számolunk fejben, államtitkár úr, meg az egy zsömle, mert tudunk fejben számolni. Egy vizes zsömle beszerzési ára 16 forint a boltban, a hat darab keksz - én a 25 dekást tudom, 98 forint egy zacskóval - 5 forintnál nem kerülhet többe, és ez áfával terhelt. De ha nagyker áron számolom, akkor ezek a kismamák nagyobb értékű reggelit nem kaptak. De nem ez a probléma, hanem arról beszélünk, államtitkár, hogy egy szülészeten egy kismamának meg kellene erősödnie, a tejfakasztásnak meg kellene történnie, államtitkár úr, be kellene indulnia a tejtermelésnek. De megkérdezem, hogy miből. S megint egy nagyon fontos kérdés: tb-t fizet a kismama, márpedig ellátást akkor kapunk, ha nem fizetős rendszerbe megyünk, ha tb-t fizettünk. Államtitkár úr, itt tartunk a XXI. században, hogy családbarát szülészeteket akarunk létrehozni, és ilyen helyzeteket tapasztalunk?! Alapvető problémák vannak a szülészeteken, nincsenek ápolónők, nincsenek szülészorvosok, nincsenek nőgyógyászok, nincsenek szülésznők. A kismama maga húzza le az ágyneműt, ha tiszta ágyneműbe akar lefeküdni. Nincs ma már az, hogy befekszünk, és mindent megcsinálnak. Államtitkár úr, én azt gondolom, hogy fejezzék be már ezt. A hétvégén bejelentette Semjén Zsolt miniszterelnök-helyettes, hogy Magyarország 2018-ban a családok éve lesz. Könyörgöm, ne riogassanak már tovább! Azokat a problémákat oldják meg, amivel nap mint nap találkozunk, és ne kivonjak az egészségügyből most már, hanem tényleg adják oda, amit megérdemelnek a kismamák, és megérdemelnék, mert csak így tud több gyermek születni Magyarországon, ha megbecsüljük ezeket a magyar családokat. Köszönöm szépen, elnök úr.
Köszönöm szépen, képviselő asszony. Olyan hihetetlen lendülettel mondta, hogy 41 másodperccel ment túl az időkeretén. Bízom benne, hogy legközelebb, ha jelzem, akkor tudomásul veszi. Tisztelt Országgyűlés! Megkérdezem államtitkár urat, hogy kíván-e válaszolni az elhangzottakra. [[Dr. Völner Pál: Igen.]] Államtitkár úr a kormány nevében válaszol.
Hallgattassék meg a másik fél is! Köszönöm szépen a szót, elnök úr. Tisztelt Ház! Tisztelt Képviselő Asszony! Abban a szerencsés vagy szerencsétlen helyzetben vagyok, hogy 2006 és 2010 között egy kórház fenntartójaként, egy önkormányzat elnökeként beleláttam az akkori egészségügyi finanszírozás bugyraiba, beleláttam abba a sok száz milliárdos, ezermilliárdos kivonási akcióba, amit az előző kormány végrehajtott. Lehet, hogy képviselő asszonynak vannak ilyen hatkekszes tapasztalatai, de azt állítani, hogy forráskivonás történne az egészségügyből és nem folyamatos emelése a finanszírozásnak, az a számokkal való szembenézés hiányát tükrözi. Ha megnézzük a költségvetési törvényt vagy az egyes kórházak költségvetését, akkor láthatjuk, hogy évről évre emelkedik a finanszírozás, láthatjuk, hogy a műszerezettség soha nem látott mértékben javult, látható, hogy az ellátatlan fejlesztésekből jobban kimaradó budapesti, Budapest környéki régió is most kap orvoslást arra az időszakra, ami korábban kimaradt náluk. Ezek után azt állítani, hogy az egészségügyben a kormányzat nem teszi a dolgát, az erős túlzás. Valóban lehetnek olyan nehézségek vagy egyedi esetek, amit ön említett, de ebből általánosítani, azt hiszem, hogy nem korrekt azokkal a folyamatokkal szemben, amelyek zajlanak. Az általános problémák, amelyek az egészségügyet sújtják - most is tanulmányozom néhány kórház életét és hogy hogyan alakulnak a folyamatok -, valóban létezik szakemberhiány, valóban létezik az ügyeleti rendszerben probléma, ami részben abból is fakad, hogy az orvosok elköteleződése a magánszféra iránt növekedett a korábbi időszakhoz képest. Tehát nem csak a külföldi munkavállalás nehézségeivel kell megküzdeni. Ez azonban nem azt jelenti, hogy fenntartói oldalról olyan fokú hiányosságok és hibák vagy éppenséggel rosszindulatú lépések történnének, mint korábban. Az egységes állami fenntartás pedig garantálja, hogy azok a minimumfeltételek, amelyek eddig voltak, teljesülnek. És ha államtitkár asszony úgy látja, hogy ezeken emelni kell, hogy barátibbá váljon, akkor ezeket nyilván el tudja magyarázni. A lombikprogramhoz pedig annyit, hogy valamennyien tudjuk, hogy a kormányzat odaállt a lombikprogram mellé, és ennek a finanszírozása is hosszú távon megoldott. Köszönöm szépen a figyelmet.
Megköszönöm államtitkár úr válaszát. Tisztelt Országgyűlés! Tájékoztatom önöket, hogy az őszi ülésszak következő ülésére várhatóan október 2-án kerül sor. Megköszönöm munkájukat, az ülést bezárom. [[Az ülés 16 óra 07 perckor ért véget.]]